text:
རྗེ་མི་ལའི་ཤྭ་གྲོལ་ཁྱི་གྲོལ་གྱི་སྒྲུབ་གནས་གཉི་ཤང་འགུར་རྟ་མཇལ་བ།
སྐྱོ་བྲག་དགའ་དབང་།
སྤྱི་ལོ་ ༢༠༠༢ ཟླ་ ༩ ཚེས་ ༡༤ ཉིན། བོད་བཙན་པོའི་རྒྱལ་རྒྱུད་ལས་ཆད་པ། མཁན་པོ་བསྟན་རྣམ་གྱི་རོགས་སྐྱོར་འོག །བལ་ཡུལ་གྱི་རྒྱལ་ས་ཡམ་བུ་ནས་ཐད་ཀར་གནམ་གྲུ་བརྒྱུད་གཉི་ཤང་གི་གནམ་ཐང་འོམ་རེ་ལ་འཕུར་བ་ཡིན། གཉི་ཤང་གི་ལུང་པ་ནི་རི་བོ་ཧི་མ་ལ་ཡའི་ལྷོ་ངོས་ཀྱི་རི་གསེང་ཡིན་ཕྱིར། ཕྱོགས་མཐའ་གངས་རིས་བསྐོར་ཞིང་། གཡས་གཡོན་གྱི་ཆུ་ཕྲན་རྣམས་གཅིག་ཏུ་འདུས་པའི་གཞུང་ཆུ་ནུབ་བྱང་ནས་ཤར་ལྷོར་བཞུར་བའི་ལུང་པ་གུ་དོག་པོ་ཞིག་རེད།
སྤྱིར་ས་བབས་མཐོ་བ་དང་། ལྷག་ཏུ་ནམ་ཟླ་སྟོན་ཀར་བསླེབས་པས་ཁ་བ་བུ་ཡུག་འཚུབས་ཏེ་གནམ་གཤིས་ཆེས་གྲང་བས་ན། ངས། ཁ་རླུང་དྲག་ཏུ་འཐབ་པའི། །གཉི་ཤང་ལུང་པའི་ནང་དུ། །ཨ་ཕའི་ན་བཟའ་མེད་ན། །དགའ་དབང་འཁྱགས་ནས་ཤི་སོང་། །ཞེས་པའི་ཉིན་ཐོ་ཞིག་བྲིས་འདུག་པ་ལས་ཨ་ཕ་ནི། མཁན་པོ་བསྟན་རྣམ་གྱི་ཡབ། ངའི་ཕ་ཚབ་སྲས་པོ་བཀྲ་ཤིས་ཞུ་བ། གྲོང་པའི་བླ་མཆོད་དཔེ་མེད་ཀྱི་བཟང་པོ་ཞིག་ཡོད་པ་དེ་རེད། སྤྱི་ཚེས་ ༢༦ སྔ་དྲོར་མཁན་པོ་བསྟན་རྣམ་ངེད་གཉིས། གཉི་ཤང་གནམ་ཐང་འོམ་རེའི་ཉེ་ལོགས། ཉིན་ངོས་ཀྱི་རི་སྨད་ན་ཡོད་པའི་གྲོང་ཚོ་སྦོང་པ་ནས་འགུར་རྟའི་སྒྲུབ་གནས་མཇལ་བར་ཆས་པ་ཡིན།
གནས་འདི་ནི་གཉི་ཤང་ལུང་པའི་གཡས་ཕྱོགས་ཀྱི་རི་རྒྱུད་ན་ཡོད་པའི་རི་བོ་མཐོན་པོ་ཞིག་སྟེ། མིང་ལ་ཡུལ་མིས། ཤྭ་མགོན་གནས། ཞེས་ཟེར་བ་ནི། ཤྭ་བ་དང་ཁྱི་མོ་གྲོལ་ཞིང་ཁྱི་ར་བ་མགོན་པོ་རྡོ་རྗེ་རྗེས་སུ་བཟུང་བའི་སྒྲུབ་གནས་ཡིན་པའི་ཆ་ནས་ཡིན་འདུག །
གནས་ཀྱི་བཀོད་པ་མི་ལའི་མགུར་འབུམ་དུ་གསལ་བ་ནི། བལ་བོད་གཉིས་ཀྱི་སོ་མཚམས་ཀྱི་དབེན་གནས་གཉི་ཤང་འགུར་རྟ་ཞེས་བྱ་བའི་རི་མཐོ་ལ་གཉན་པ། སྤྲིན་དང་ན་བུན་འཐིབས་པ་ལས་དུས་རྒྱུན་ཆད་མེད་པར་ཁ་ཆར་འབབ་པ། གཡས་རི་བྲག་མཐོ་ལ་གཟར་བ་ལ་གཅན་གཟན་རྣམས་ངར་སྐད་སྒྲོག་ཅིང་བྱ་རྒྱལ་རྒོད་པོ་ལྡིང་བ། གཡོན་རི་སྤང་རི་སྣུམ་ལ་འཇམ་པ་ལ། རི་དྭགས་ཤྭ་བ་དང་། དགོ་བ། གནའ་བ་རྣམས་རང་བཞིན་གྱིས་བག་ཕེབས་ཏེ་རྩེ་ཞིང་འཕྱོ་བ། མདུན་ན་ནགས་ཚལ་བཟང་པོ་མེ་ཏོག་སྣ་ཚོགས་བཀྲ་བའི་ནང་ན། སྤྲ་དང་སྤྲེའུ་རྣམས་ཀྱང་རྩལ་སྦྱོང་བ། རྨ་བྱ་དང་འཇོལ་མོ་ལ་སོགས་ཏེ་མཛེས་པའི་བྱ་སྣ་ཚོགས་གསུང་སྙན་ཀྱུ་རུ་རུ་གླུ་ལེན་ཅིང་སྒྲ་སྒྲོག་ལ་འདབ་གཤོག་གི་གར་སྟབས་བསྒྱུར་བ། སྒྲུབ་ཕུག་གི་མདུན་ན་མར་གཡའ་ཆུ་གངས་ཆུ་རྫ་ཆུ་རྣམས་དུས་རྒྱུན་ཆད་མེད་པར་ལྷུང་ལྷུང་སྙན་པའི་སྒྲ་སྒྲོག་ཅིང་འབབ་པ། དབེན་ཞིང་ཉམས་སུ་དགའ་བ། བཙན་ལ་མཐུན་རྐྱེན་འཛོམ་པའི་དབེན་གནས་ཀ་ཏ་ཡ་ཞེས་བྱ་བའི་ཕུག་པ་ན། དཀར་ཕྱོགས་ཀྱི་མི་མ་ཡིན་རྣམས་ཀྱིས་ཞབས་ཏོག་སྒྲུབ་ཅིང་ཆུ་བོ་རྒྱུན་གྱི་ཏིང་ངེ་འཛིན་གྱི་ངང་ལ་བཞུགས་པ། ཞེས་པ་འདི་རེད།
སྒྲུབ་གནས་ཀྱི་བཤད་པ་འདི་ནི། རྣལ་འབྱོར་པ་རུས་པའི་རྒྱན་ཅན་གྱིས། གནས་འདིར་ཁ་སང་རང་བྲིས་སམ་སྙམ་པ་ལྟ་བུར་ཡོད།
རི་བོའི་བྱང་ངོས་ཀྱི་སྨད་ཆ་སྒྲོན་མ་ཤིང་དང་། ཤུག་པ་དང་། སྟག་པ་ལ་སོགས་པའི་ནགས་ཚལ་སྟུག་པོས་བཟུང་བའི་རྐང་ལམ་ཕྲ་མོ་བརྒྱུད་དེ་ཐང་ཆད་ཆད་ཀྱིས་འཛེགས་པས། ཕྱི་དྲོར་གངས་བསྟི་ཆགས་ཀྱི་མཚམས་སུ་བསླེབས། ཧ་ཅང་གི་མཐོ་ཆེ་བ་གནམ་འདེགས་ཀྱི་ཀ་བ་འདྲ་བའི་གངས་རི་དེའི་གཡོན་གྱི་རི་གདོང་སྤང་ལྗོངས་ཀྱིས་ཁེབས་པའི་ཤར་ངོས་ན། བྲག་གཡང་གཟར་ལ་མཐོ་བ། བྲག་ལྟེམ་གྱི་སྤང་ཁ་རྣམས་སུ་རྩི་ཤིང་ཐར་ཐོར་སྐྱེས་པ་ཞིག་འདུག་པ་ནི་རྗེ་བཙུན་གྱི་སྒྲུབ་གནས་རེད་འདུག །
ཡུལ་མིའི་བཤད་སྲོལ་དུ་བྲག་ཁྲེབ་ཀྱི་ངོས་དེར་སྒྲུབ་ཕུག་ཡོད་སྐད་འདུག་ཕྱིར། རྒྱུ་འགྲུལ་ཆེས་དཀའ་བའི་བྲག་ངོས་ནས་སྡིག་པ་མི་བཙུམ་གྱིས་འཛེགས་པ་ན། བྲག་ངོས་དེའི་དཀྱིལ་ཙམ་དུ་གཞའ་ཚན་ཁྱོན་ནས་མེད་པའི་སྐམ་ཕུག །མི་ཁ་ཤས་སྐོར་འདུག་རུང་བ། རི་དྭགས་ཀྱི་རིལ་མ་འགའ་རེ་ཡོད་པ་ཞིག་འདུག་པ་དེ་རྗེ་བཙུན་གྱི་སྒྲུབ་ཕུག་ཡིན་ལས་ཆེ་སྙམ་པ་ཙམ་བྱུང་། ཡིན་ནའང་། ཤྭ་བ་ནག་པོ་ཁྱི་མོ་དམར་མོས་བདས་ཡོང་བའི་སྐབས་ཀྱི་རྗེ་བཙུན་བཞུགས་གནས་དེ་ནི་མིན་པར་ངེས་ཏེ། ཤྭ་བ་དང་ཁྱི་མོ་ཐར་ཐུབ་པའི་ས་ཆ་ཞིག་རེད་མི་འདུག །
མགུར་འབུམ་དུ། ཕུག་པ་དེ་ན་ཁྱི་ར་བས་ཕུལ་བའི་མདའ་གཞུ་ཡང་དུས་ད་ལྟའི་བར་དུ་ཡོད་པར་གྲགས་སྐད། ཅེས་པའི་གཞུང་དེ་བྲག་གཡང་དེའི་གཡོན་ཟུར་བྲག་མགོ་སྤང་བཏུམ་གྱི་རྩེ་ལྐོག་བྱ་སྐྱིབས་ཤིག་ན་གདའ། འཁྲིས་ནས་མཇལ་བའི་འདུན་པ་ཆེས་ཆེར་བརྟས་པས་ནུས་པ་ཡོད་ཚད་བཏོན་ནས་འཛེགས་པས་གཞུའི་གཡས་ལོགས་ཀྱི་བྲག་ངོས་གཞུ་འདོམ་བརྒྱད་དགུ་ཙམ་ཡོད་པའི་སར་བསླེབས། ཤུག་པའི་ཤིང་ཕྲན་ཡིན་པ་གང་ཞིག་ལ། སྨད་ཀྱི་ནང་ངོས་ནས་ལེབ་གཞོག་ཅུང་བྱས་པ། རྒྱབ་ངོས་ནས་སེར་ཀ་ཁ་ཤས་གས་པ། ཤིང་གི་རྩ་བ་མར་དང་རྩེ་མོ་ཡར་ལ་བྱས་ཏེ་ཁེན་པས་གུག་པ་ཞིག་འདུག །
ང་རང་གི་གཞོན་པའི་གནས་སྐབས་ལྟར་ན། འགྲོ་ཐུབ་པ་སྲིད་སྙམ་པ་ལྟ་བུར་ཡོད་ནའང་། ལོ་ན་མཐོར་སོང་ཞིང་། ཐང་ཆད་པ་དང་། ལྟོ་ལྟོགས་པ། ལྷམ་ཞབས་གྱོང་པོ་ཅན་ཞིག་གྱོན་ཡོད་པའི་ཁར། འོག་ནས་མཁན་པོ་བསྟན་རྣམ་གྱིས། སྐད་ཤུགས་ཆེན་པོས། ཡར་མི་འཛེགས་པའི་རེ་བསྐུལ་དྲག་པོ་བྱེད་ཀྱི་འདུག་པས་མར་མ་ཡོང་རང་ཡོང་བྱུང་། མར་བསླེབས་པ་ན། ཁོང་གིས་ང་ནི་ཞེད་ཐག་ཆོད་དེ། ཐ་ན་མིག་གིས་ཀྱང་ཡག་པོ་མི་མཐོང་བ་ཆགས་སོང་ཟེར་གྱི་གདའ། རྒྱུ་མཚན་ནི། མཁན་པོས་ང་ལ་བརྩེ་འདེང་ཡོད་ཐོག །གལ་སྲིད་ང་གཡང་དུ་ཟག་ན་ཁོང་ལ་ཡང་དཀའ་ངལ་རྒྱ་ཆེན་འཕྲད་ངེས་པའི་འཇིགས་དངངས་ཀྱིས་ཡིན་འདུག །
གཞན་དུ་ན་ང་ནི་ལོ་གྲངས་དུ་སོང་གིས་གཟུགས་པོའི་རྩལ་ཇེ་ཞན་དུ་འགྲོ་བ་ལས་ཡར་དྲག་ཡོང་མི་སྲིད་པའི་ཕྱིར་ན། སྐབས་འདིར་ངས། ལས་ཅན་གྱི་སློབ་མ་ཁྱི་ར་བ་མགོན་པོ་རྡོ་རྗེས་རྗེ་བཙུན་མི་ལ་རས་པ་ལ། གྲོལ་ལམ་ཕྱག་རྒྱ་ཆེན་པོ་དང་། ཐབས་ལམ་ནཱ་རོ་ཆོས་དྲུག་གི་གདམས་པ་ཞུ་རྟེན་དུ་ཕུལ་བ། ཤེས་རབ་ཀྱི་མདའ་གཞུ་ཉེ་འཁྲིས་ནས་མཇལ་ཐུབ་པ་ཞིག་མ་བྱུང་ན། ཚེ་ལུས་འདིར་ནི་རིང་མཇལ་ཙམ་ལས་ཉེ་མཇལ་གྱི་སྐལ་བ་གཏན་ཆད་དུ་འགྱུར་བའི་ཕྱིར་ན། བོད་པའི་ཁ་དཔེ། གནའ་པ་ཡུ་ཤི་ས་རྡོ་རྗེའི་བྲག །ས་དེ་ན་ཤི་ན་བསམ་དོན་གྲུབ། ཅེས་པའི་དོན་བཞིན་ཡིན་པ་རེད།
གངས་རི་དེའི་གཡས་ཀྱི་རི་གདོང་ནི། རྫ་བྲག་འདྲེས་པར་ཁ་བ་མཐུག་པོ་གཏན་ཆགས་ཀྱི་རི་ངོས་ཆེས་གཟར་བ་ཞིག་རེད། རི་བོའི་དཀྱིལ་སྙིང་ནས་ཆུ་ཤུལ་ཆེན་པོ་ཞིག་དོད་འདུག་པ་ནི། གནའ་མི་རྒན་པོ་དག་གིས་དྲན་ཙམ་ན། གངས་མཚམས་སུ་ཡོད་པའི་མཚོ་ཆུང་བརྡོལ་ནས་བྱུང་བ་རེད་ཟེར་གྱི་གདའ།
ཁྱི་ར་བ་མགོན་པོ་རྡོ་རྗེའི་ཁང་ཤུལ་ཀྱང་། སྒྲུབ་གནས་འགུར་རྟའི་འདབས་རོལ། གཉི་ཤང་ལུང་པའི་གཞུང་ཆུའི་གཡས་ཟུར་གྱི་སྤང་ཐང་། ཤུག་རྒན་ཆེན་པོ་ཞིག་གི་མདུན་ངོས་ན་གདའ། གནའ་སྔ་མོ་གཞི་ཁྱོན་ཆེ་ཙམ་ཡོད་ནའང་བདག་སྐྱོང་མེད་པས་རིམ་པར་འཐོར་ཞིག་གིས་ས་ཞབས་སུ་སོང་བ་ཕྱིས་ཡུལ་མི་དག་གི་དད་ཞེན་གྱིས་ས་རྡོ་བསལ་ཞིང་མཆོད་རྟེན་བཞེངས་ཏེ་མཇལ་བསྐོར་བྱ་རུ་ཡོད་པ་ཞིག་བཟོས་ཤག །
མཁན་པོ་བསྟན་རྣམ་ངེད་གཉིས་དགོང་མོའི་གནམ་ངན་ནང་ནས་འགྲིལ་གྱིན་མར་བབས་ཡོང་བ་ན། མཚན་མོ་འཕྱི་བོར་བྲག་དཀར་གྲོང་ཚོའི་ལམ་ཟུར་དུ་ཡོད་པ། བསོད་ནམས་སྟོབས་རྒྱལ་ཚང་གི་ཟ་ཁང་དུ་བསླེབས་ཏེ་བསྡད་པ་ཡིན། ང་ལ་མཁན་པོའི་མིང་ཞིག་ཡོད་ཐོག མཁན་པོ་བསྟན་རྣམ་ནི་སྲས་པོ་བཀྲ་ཤིས་ཀྱི་གདུང་སྲས་ཡིན་པ་གང་ཞིག་ལ། ཁོ་ཚོ་གཉེན་ཚན་དུ་ཡང་འགྲོ་བར་ཤེས་པས། ཆ་རྐྱེན་བཟང་བའི་ཁང་མིག་དམིགས་བསལ་ཞིག་ཏུ་བཞག་སྟེ། བཟའ་བཏུང་གྱ་ནོམ་པ་རིན་མེད་དུ་གནང་བྱུང་།
མ་གཞི་གཉི་ཤང་ལུང་པར་ཡུལ་སྲོལ་མིག་དཔེ་བལྟ་རིན་འོས་པ་ཞིག་ཡོད་པ་ནི། ཕྱི་རྒྱལ་གྱི་སྐུ་མགྲོན་ཡུལ་སྐོར་སྤྲོ་འཆམ་དུ་ཡོང་བ་རྣམས་ལ། མགྲོན་ཁང་དང་བཟའ་བཏུང་སོགས་ཀྱི་རིན་པ་ཧ་ལས་པའི་ཆེན་པོ་ཡིན་ནའང་། ཡུལ་མི་དང་གནས་བསྐོར་དུ་ཡོང་བ་རྣམས་ལ་ནི་རིན་གོང་ཆུང་ཞིང་། ལྷག་ཏུ་བླ་མ་གྲྭ་པ་རྣམས་ལ་ནི་ཕལ་མོ་ཆེས་རིན་མེད་དུ་འབུལ་ཞིང་། གཅིག་བླངས་ནའང་ཧ་ལས་པའི་གོང་ཆུང་རེད།
གལ་ཏེ་མགྲོན་ཁང་བདག་པོ་ཞིག་གིས། བླ་མ་གྲྭ་པ་ལ་རིན་གོང་ཆེ་ཙམ་ཞིག་བླང་བའི་དབང་དུ་བཏང་ན། ཡུལ་སྡེས་ཁང་བདག་དེ་ནི་ཆོས་སེམས་མེད་པའི་མ་རབས་ཤིག་ཡིན་པའི་གླེང་རྙོག་གིས་ལས་སླ་བོར་འདུག་བཅུག་གི་མེད། གཉི་ཤང་པ་རྣམས་ས་གནས་ག་བར་ཡོད་ནའང་ཕྱུག་པོའི་གྲས་ལ་བསླེབ་འགྲོ་བའང་རྣམ་དཀར་གྱི་དགེ་བའི་རླབས་འདི་དག་གིས་ཡིན་པར་ངེས་སྙམ་མོ། །
དེས་ན་གངས་ཅན་གྲུབ་པའི་གཙུག་རྒྱན་རྗེ་བཙུན་མི་ལ་རས་པས་ཤྭ་གྲོལ་ཁྱི་གྲོལ་གྱི་མཛད་པ་ཡ་མཚན་ཅན་བསྟན་པའི་སྒྲུབ་གནས། གཉི་ཤང་འགུར་རྟ། ཞེས་བྱ་བའི་ངོ་མཚར་གྱི་བཀོད་པ་བལྟ་བས་ཆོག་མི་ཤེས་པ་ཡོད་པ་རྣམས་ལ། སྙིང་ནས་ཕྱག་བསྐོར་མཆོད་མཇལ་བྱ་བར་འདོད་པའི་དད་མོས་ཅན་ཞིག་ཡིན་ན། རྒྱུ་འགྲུལ་ལ་ནི་དཀའ་ངལ་ཅང་མི་འདུག །ཅེས་ཞུ་འདོད་བྱུང་ངོ་། །


c: text/html

text:
༼ ནང་དོན་གནད་བསྡུས། ༽ དཔྱད་རྩོམ་འདིའི་ནང་ལོ་ཆེན་དགེ་འདུན་ཆོས་འཕེལ་གྱི་ཐུན་མོང་མ་ཡིན་པའི་ཡིག་སྒྱུར་དགོངས་པ་ཁག་བཞི་སྟེ། ཡིག་སྒྱུར་གྱི་དགོས་པ་ཅི་ཡིན་སྐོར་གྱི་དགོངས་པ་དང་། ལོ་ཙཱ་བ་ཚད་ལྡན་ཞིག་ཇི་ལྟར་བྱ་དགོས་པའི་སྐོར་གྱི་དགོངས་པ། སྔ་འགྱུར་གྱི་ལོ་ཆེན་ཚོས་དོན་ཐོབ་གཙོ་བོར་བསྒྱུར་བ་དང་། ཕྱིས་ཀྱི་ལོ་ཆེན་ཚོས་འབྲུ་དོན་རེ་རེ་བཞིན་ཚིག་ཟིན་ལ་བསྒྱུར་བའི་སྐོར་གྱི་དགོངས་པ། ཞར་བྱུང་སྐད་དང་ཡི་གེའི་སྐོར་གྱི་དགོངས་པ་བཅས་ཀྱི་སྐོར་ཅུང་ཞིབ་ཙམ་གླིང་ཡོད། ༼བརྡ་ཆད་གཙོ་བོ།དགེ་འདུན་ཆོས་འཕེལ། ཡིག་སྒྱུར་དགོངས་པ། ༼ ཀྲུང་གོའི་དཔེ་དེབ་དབྱེ་རྟགས། ༽ H211.59〔ཡིག་ཚང་མཚོན་བྱང་།〕A〔རྩོམ་གྱི་གོ་རིམ་ཨང་སྒྲིག〕1002-946X(2009)01-082-10
དེ་ཡང་ལོ་ཆེན་དགེ་འདུན་ཆོས་འཕེལ་གྱི་ཡིག་སྒྱུར་དགོངས་པ་ནི་ཤིན་ཏུ་རྒྱ་ཆེ་ཞིང་གཏིང་ཟབ་པ་ཞིག་ཡིན། ཁོང་གིས་སྐབས་དེ་ཤེད་ཀྱི་སྲིད་འབྱོར་དང་། ཆོས་ལུགས། རིག་གནས། ཚན་རིག་སོགས་ཕྱོགས་གང་ཐད་ནས་དགོངས་པ་གསར་པ་མང་པོ་བཞེས་ཡོད་པ་མ་ཟད། ལེགས་སྦྱར་དང་། པྲ་ཀྲི་ཏི། དབྱིན་ཇི་སོགས་ཀྱི་སྐད་དང་ཡི་གེར་སྦྱང་པ་གནང་ཞིང་། མཛད་རྗེས་ཀྱང་བླ་ན་མ་མཆིས་པ་འཇོག་གནང་མཛད་ཡོད། འོན་ཏེ་ད་ལྟའི་བར་དུ་ལོ་ཆེན་འདི་པའི་སྐོར་གྱི་རྩོན་ཡིག་འབྲི་མཁན་ཚོའི་ཁྲོད་ན། ཁོང་གི་ཡིག་སྒྱུར་དགོངས་པར་ཞིབ་འཇུག་བྱ་མཁན་ཧ་མ་མེད་པ་ལྟར་དུ་སྣང་ཞིང་། ལོ་ཆེན་ཁོང་གི་ཡིག་སྒྱུར་དགོངས་པར་ཐུན་མིན་གྱི་ཁྱད་ཆོས་ལྡན་འདུག་པས། དེའི་སྐོར་ལ་རང་བློས་གང་དཔོག་གིས་དཔྱད་པ་བྱ་ཁུལ་ལགས།
དང་པོ། ཡིག་སྒྱུར་གྱི་དགོས་པ་ཅི་ཡིན་སྐོར་གྱི་དགོངས་པ།
དེ་ཡང་ད་ལྟའི་དུས་སུ་བོད་ཀྱི་ལོ་ཙཱ་བ་ཚན་ལྡན་ཞིག་བྱེད་པའ་ཐོག་མར་ཡིག་སྒྱུར་གྱི་དགོས་པ་ཅི་ཡིན་སྐོར་ལ་ངོས་འཛིན་གསལ་པོ་ཞིག་ཡོད་དགོས་པ་དང་། དེ་ཤེས་པ་བྱ་བར་ཕྱི་ནང་སྣོད་བཅུད་དམ། རང་གཞན་གནས་བབས་སམ། དུས་བབས་ལ་ངོས་འཛིན་གསལ་པོ་ཡོད་དགོས་པ་མ་ཟད། རང་མི་རིགས་ཀྱི་རྒྱུས་ལོན་པ་དང་མི་རིགས་གཞན་དག་གི་རྒྱུས་ལོན་པ་བྱ་རྒྱུ་ཤིན་ཏུ་ནས་གལ་ཆེའོ། དེ་ལ་རྒྱ་ཡི་ལའོ་ཙེའི་གཏམ་ལ་སྦྱར་ནས་སྨྲས་ན་འདི་ལྟ་སྟེ། གཞན་རྒྱུས་ལོན་ན་ཤེས་རབ་འཕེལ། །རང་རྒྱུས་ལོན་ན་མུན་པ་གསལ། །ཞེས་དང་། ཡང་རྒྱའི་སུན་ཙིའི་དམག་ཇུས་ནང་། རང་གཞན་གཉིས་ཀའི་རྒྱུས་ལོན་ན། །ལན་བརྒྱར་འཐབ་ཀྱང་ཕམ་མི་འགྱུར། །ཞེས་པ་ལྟར་རོ། །
དེའི་ཐད་ལོ་ཆེན་དགེ་འདུན་ཆོས་འཕེལ་གྱིས་“ཨ་ཙེ། ཨ་ཙེ། རྒྱ་གར་གྱི་པཎ་གྲུབ་ཉི་ཟླ་དང་འདྲ་བ་དེ་ཚོས་མདོ་སྔགས་རིག་གནས་དང་བཅས་པ་འདི་ག་ཙམ་མཛད་ན་ཡང་། རང་རེ་བོད་པ་ཚོ་ལ་ནི་ཆོས་རྒྱལ་ཚོ་དང་། ལོ་ཙཱ་བ་འཇིག་རྟེན་མིག་འབྱེད་དེ་ཚོ་བྱུང་མེད་ན། མདོ་སྔགས་རིག་གནས་དང་བཅས་པའི་གཞུང་འདི་ཚོ་རང་རེས་གདན་གྲུ་བཞི་གཅིག་གི་སྒང་ལ་བསྡད་ནས་ལྷོད་ཤིག་གེར་མཇལ་རྒྱུའི་གོ་སྐབས་ག་ནས་རྙེད།” ༡ ཅེས་རྒྱ་གར་ལ་ནང་པའི་ཆོས་དེ་ལྟར་དར་རུང་སྐབས་དེའི་རང་རེའི་ལོ་ཙཱ་བ་དེ་དག་མེད་ན། རང་རེར་ད་ལྟ་བཀའ་བསྟན་འགྱུར་གྱིས་གཙོས་པའི་གསུང་རབ་དེ་ཙམ་མཇལ་རྒྱུ་མི་ཡོང་བ་བསྟན་གནང་ཡོད།
གཉིས་པ། ཚད་ལྡན་གྱི་ལོ་ཙཱ་བ་ཞིག་ལ་ཚང་དགོས་པའི་ཆ་རྐྱེན་སྐོར་གྱི་དགོངས་པ།
དེ་ལ་ལྔ་སྟེ། བོད་ཡིག་དང་བོད་ཀྱི་རིག་གནས་ཀྱི་རྨང་གཞི་རྡོ་སྒྲིག་པ་ལྟ་བུ་ཞིག་དང་། རྒྱ་གཞུང་གི་ཁོག་པ་ལོན་པ་ཞིག་དགོས་པ་དང་གཅིག མ་བསྐུལ་དང་བླངས་ཀྱིས་ཡིག་སྒྱུར་བྱ་བར་སྤྲོ་བས་ཞུགས་དགོས་པ་དང་གཉིས། འབྲེལ་ཡོད་ཀྱི་སྐད་དང་ཡི་གེ་མང་པོ་ཤེས་དགོས་པ་དང་གསུམ། ཡི་གེ་བསྒྱུར་བའི་དམིགས་ཡུལ་གསལ་པོ་ཡོད་དགོས་པ་དང་བཞི། ཡུལ་དངོས་ལ་ངོ་བསྐྱོད་ཀྱིས་ཉམས་ཞིབ་མཐར་ཕྱིན་བྱེད་པའི་སྙིང་སྟོབས་ལྡན་དགོས་པ་བཅས་ཏེ་ལྔའོ།།
དེ་ཡང་བོད་ཡིག་དང་བོད་ཀྱི་རིག་གནས་ཀྱི་རྨང་གཞི་རྡོ་སྒྲིག་པ་ལྟ་བུ་ཞིག་དང་། རྒྱ་གཞུང་གི་ཁོག་ལོན་པ་ཞིག་དགོས་པའི་སྐོར་ལ་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་ཁོང་གིས་“དེང་སང་མང་པོས་ཨིན་སྐད་ལ་དང་དོད་བྱེད་པ་སྐབས་སུ་བབས་པ་འདྲ་པོ་ཞིག་རེད། ཡིན་ན་ཡང་སྔོན་ལ་བོད་ཡིག་རང་མཐར་ཕྱིན་པ་ཞིག་སློབས། ང་རང་ཚོས་དངོས་གནས་བྱས་ན་བོད་སྐད་དང་བོད་ཡིག་ཁུངས་འཁྱོལ་ངེས་ཤིག་བསླབ་ན་ཡག་བགྱི་རེད། ཁྱེད་རང་གིས་བོད་ཡིག་མི་ཤེས་ཟེར་བ་མིན་ཡང་། དཔེ་ཆ་བསྐྱར་ཀློག་བརྒྱབ་ནས་དབུ་ཕར་མཛོད་འདུལ་ཚོ་ཞིབ་ཆ་མཇལ། དེའི་ནང་ནས་མངོན་པའི་གཞུང་ནས་བཤད་པའི་གྲངས་འདྲེན་མང་པོ་འདི་ཚོ་ལ་གཡེལ་ཆུང་མ་བྱེད་པར་སེམས་ལ་རྡོ་སྒྲིག་པ་ལྟ་བུ་ཞིག་མ་བྱུང་བར་དུ་བལྟ་དགོས་པ་རེད། གྲངས་འདྲེན་འདི་ཚོ་རྒྱ་གར་གྱི་པཎྜིཏ་ཚོ་ཉི་མ་མ་འཁྱོལ་བར་བཟོས་པ་མ་རེད། གྲངས་འདྲེན་བཞི་ཚན་ལྔ་ཚན་དྲུག་ཚན་སོགས་གང་འདྲ་ཞིག་འདུག་ཀྱང་རེ་རེ་ལ་སོ་སོའི་ཁྱད་ཆོས་ཤིག་ཡོད་པ་ཤེས་དགོས། དེ་བཞིན་སོ་སོའི་གོ་རིམ་ཡང་མ་འཆུག་པ་བྱས་ན་མ་གཏོགས། གང་ཡིན་ཟེར་ན་གོ་རིམ་སྒྲིག་སྟངས་ཚུན་ལ་གནད་འགག་ཆེན་པོ་ཡོད་པས། གྲངས་ཀ་ལོན་ཙམ་སེམས་ལ་ཁྱད་ཁྱོར་ངེས་པས་འགྲིགས་བསམ་ནས་བསྡད་ན། ཤེས་རྒྱུ་མང་པོ་ཞིག་ལུས་འགྲོ་ཞིང་། དོན་དང་ཐོབ་བྱའི་རིམ་པ་མང་པོ་འཆོལ་བསྡད་པ་ཞིག་སེམས་ལ་འཇགས་ནས་ཕུགས་སྐྱོན་ཆེན་པོ་ཞིག་ཆགས་འགྲོ་བ་ཡིན་པས་གཟབ་དགོས། ལྷག་པར་རྒྱ་གཞུང་ལ་གོ་བ་གཏིང་ཚུགས་པ་ཨེ་ཆགས་བལྟས་ནས་པོ་ཏི་ལྔ་སོ་སོའི་རྩ་བ་དང་རང་འགྲེལ། སོ་སོའི་ཐད་ཀྱི་རྒྱ་འགྲེལ་ལ་བལྟ་བ་སོགས་བྱས་ན། དང་པོ་ཁག་ཙམ་ཡོང་ངེས་ཀྱང་གང་མཚམས་ནས་གོ་བ་མེ་ནང་དུ་མར་ཁུ་བླུག་པ་ལྟ་བུ་ཡོང་རྒྱུ་འདུག དེ་བཞིན་བོད་སྐད་དུ་བསྒྱུར་བའི་རྒྱ་གཞུང་ཚོའི་ཚིག་གི་འགྲོ་སྟངས་ལ་ཡང་ཞིབ་ཚགས་བྱེད་དགོས་པས། དེ་ཚོའི་རིགས་ལ་སྐྱེས་རབས་དང་། འདུལ་བ་དང་། ཀླུ་ཀུན་ཏུ་དགའ་བའི་ཟློས་གར་ལ་སོགས་པ་མཇལ་ན། རྒྱ་གཞུང་གི་ཚིག་གི་ཁོག་ལྟ་བུ་ལོན་ནས་ཕན་ཚུན་གཅིག་གྲོགས་གཅིག་ལ་སོང་ནས་ཕན་པ་ཆེན་པོ་ཡོང་འདུག དགེ་བཤེས་ཤེས་རབ་ལགས་བོད་ཀྱི་མཁས་པས་རྩོམ་པའི་བསྟན་བཅོས་ལ་ཐུགས་འདྲིས་ཆེ་བ་མ་གཏོགས། རྒྱ་འགྲེལ་དང་རྩ་བ་སོགས་ལ་གཏུགས་དགོས་ན་དོན་རྩ་མཐིལ་ཕྱིན་ལོན་གནང་བགྱི་མེད། ཕྱོགས་གཞན་ཞིག་ནས་བལྟས་ན། ང་རང་ཚོའི་སྔར་གྱི་ལོ་ཙཱ་བ་ཚོས་ལུས་སྲོག་འབེན་ལ་བཙུགས། ལོ་ཡུན་མང་པོའི་རིང་ལ་པཎ་གྲུབ་ཚོའི་ཞབས་ལ་གཏུགས། དཀའ་སྤྱད་དེ་ཙམ་མཛད་ནས་སཾསྐྲིཏ་ནས་སྤར་ལ་སྤར་བཏབ་པ་ལྟ་བུར་བསྒྱུར་གནང་བའི་བཀའ་བསྟན་བཅོས་ཚོ་ལ་མདོ་སྔགས་རིག་གནས་དང་བཅས་པའི་རྨང་གཞི་དེ་ཡིན་བསམ་ནས་མིག་ཟུར་ཙམ་ཡང་མ་བལྟས་པར། ཡིག་ཆ་ཞིག་གི་ཕྱོགས་སུ་ལྷུངས། རྒྱབ་གནོན་ཡོང་ཆེད་ལ་རྗེ་ཡབ་སྲས་ཀྱི་གསུང་ཐོར་བུ་རེའི་ལུང་འདྲེན་བྱེད། ཡིག་ཆ་བདག་པོའི་གསུང་ནས་ལུང་དྲངས་ན། འདོད་ལན་མ་གཏོགས། དགོངས་གཞི་ཙམ་ཡང་ལེན་མི་ཆོག་པ་འདི་འདྲ་ཞིག་གིས། མ་རྟོགས་དང་ལོག་རྟོགས་ཀྱི་མུན་པ་ག་ནས་སེལ་ནུས།” ༢ཞེས་གསུངས་སོ། །
མ་བསྐུལ་དང་བླངས་ཀྱིས་ཡིག་སྒྱུར་བྱ་བར་སྤྲོ་བས་ཞུགས་དགོས་པ་དེ་ནི་ལོ་ཆེན་དགེ་འདུན་ཆོས་འཕེལ་གྱི་ཡིག་སྒྱུར་དགོངས་པ་གལ་ཆེན་ཞིག་ཡིན། ཡིག་སྒྱུར་གྱི་བྱ་བ་འདི་ལ་གཞན་གྱིས་བསྐུལ་ནས་གཞན་ངོར་བསྒྱུར་བ་ཞིག་དང་། མ་བསྐུལ་དང་དུ་བླངས་ཏེ་རང་འགུལ་གྱིས་བསྒྱུར་བའི་ལས་ལ་ཞུགས་པ་ཞིག་སྟེ་གཉིས་ཡོད་པ་ལས། དེ་གཉིས་དབར་ཕྱོགས་མང་པོའི་ཐད་ནས་དགེ་མཚན་ཤིན་ཏུ་མི་འདྲ་བ་ཐོན་ཐུབ།
འབྲེལ་ཡོད་ཀྱི་སྐད་དང་ཡི་གེ་མང་པོ་ཤེས་དགོས་པའི་ཐད་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་། “ལར་ནས་ང་ཚོའི་ལོ་ཙཱ་བ་དེ་ཚོ་ག་འདྲ་རེད། ཆག་སྒོ་ཆག་སྒོ། འདུལ་བའི་ལོ་རྒྱུས་དེ་ཚོའི་ནང་མཇལ་དུས། དྲུག་སྡེ་དང་། བཅུ་གཉིས་སྡེ་དང་དགེ་སློང་མ་སྦོམ་དགའ་མོ་དང་། ཉེར་དགའི་བྱེད་སྟངས་དེ་ཚོ་མངོན་སུམ་མཐོང་རྒྱུ་ཡོད་པ་འདྲ་པོ། དེ་འདྲའི་བསྒྱུར་ལེགས་པོ། དེ་ཚོ་ལ་བལྟ་དུས་དེ་དུས་ཀྱི་ལོ་ཙཱ་བ་རྣམ་པས་སཾསྐྲིཏ་ཙམ་མ་ཟད། གང་དུ་ཕེབས་སའི་རྒྱ་གར་གྱི་ཡུལ་སོ་སོའི་སྐད་རིགས་ཀྱང་ཕུགས་འཕེར་མཁྱེན་ནས། རྒྱ་གར་བ་མཆོག་དམན་ཐམས་ཅད་ཀྱི་བསམ་ཚུལ་དང་སྤྱོད་ཚུལ་ཚང་མའི་སྡིངས་ལོན་ནས་མ་མཐའ་ཚིག་ཕལ་པ་ཡན་ལ་ཞིབ་ཚགས་མཛད་དེ། དེ་ཐོག་བོད་ཀྱི་སྐད་ཡིག་ལ་ཡང་བྱང་ཆུབ་པ་ཞིག་བསྒྱུར་གནང་བ་ཡིན་ཙང་། འགྱུར་སྤུས་དག་པོ་ཡོང་བའི་རྩ་བ་ཕྱི་ནང་གཉིས་ཀའི་སྐད་ཡིག་ལ་ཐོགས་པ་མེད་པ་ཡོད་པ་དེ་གས་རྒྱུ་བྱས་ནས་བྱུང་བ་རེད། དེ་འདྲའི་འགྱུར་སྟངས་མཁས་པ། དཔེར་ན། ཉེར་དགའི་བྱེད་སྟངས་དེ་ཚོ་ལ་བལྟ་དུས། ཁོ་དྲན་རྒྱུ་རྒོད་པོ། གཡོ་ཚ་པོ། ཁ་རྒོད་པོ་དེ་འདྲ་ལ་ཨང་སྙམ་པ་དང་། ཁོས་བུ་མོ་ཆུང་ཆུང་ཞིག་ལ་འོ་བྱས་ནས་རེག་པའི་སྟུང་བ་བྱུང་སྐབས། གཞན་པས་འཕྱ་དུས་ད་དུང་ཁོས་ཁ་རྒྱགས་པ་ག་ཚད་བཤད་འདུག་ཅེས། དེའི་ཐད་ཀྱི་བརྡ་རྙིང་ཤ་ར་ར་གསུངས་ནས། དེང་སང་བྱས་ན་ཁོའི་ལབ་སྟངས་འདི་འདྲ་ཞིག་རེད་པ་ཞེས་གསུངས།” ༣ཞེས་འཁོད་ཡོད།
ཡི་གེ་བསྒྱུར་བའི་དམིགས་ཡུལ་གསལ་པོ་དང་། སྤྱི་ཚོགས་སྤྱི་ལ་ཕན་འདོད་ཀྱི་བསམ་པ་རླབས་ཆེན་ཞིག་དང་། དེ་ལ་བརྟེན་ནས་བྲག་ལ་ཨི་ཁུང་འབིགས་པའི་སྙིང་རུས་དང་བརྩོན་འགྲུས་ཤིག་ཡོད་དགོས་པའི་ཐད་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ནང་། “གང་ལྟར་སིངྒ་ལར་ལོ་གསུམ་ཙམ་བཞུགས་རིང་བཀའ་བསྟན་བཅོས་མང་པོ་ལ་གཟིགས་རྟོགས་མཛད་དེ། གནས་བརྟན་པ་རྣམས་ལ་གྲགས་ཆེ་བའི་མདོ་མང་པོ་དང་། ལྷག་པར། བོད་ཙམ་མ་གཏོགས་གཞན་འཇིག་རྟེན་འདིའི་ཁྱོན་ལ་ནང་པ་སངས་རྒྱས་པ་ཡིན་ནོ་ཅོག་ཐམས་ཅད་ཀྱིས་སྟོན་པའི་བཀའི་ཉིང་ཁུ་ལྟ་བུར་བརྩི་བའི་ཚོམས་སམ། ཆོས་ཀྱི་ཚིགས་སུ་བཅད་པ་དེ་བོད་སྐད་དུ་བསྒྱུར་བར་མཛད།” ༤ཅེས་གསུངས་པ་ལྟར། ཆོས་ཀྱི་ཚིགས་སུ་བཅད་པ་དེ་བོད་ཡུལ་ཁོ་ན་ཕུད་པའི་འཇིག་རྟེན་འདིའི་སྟེང་གི་ནང་པ་སངས་རྒྱས་པ་ཐམས་ཅད་ཀྱིས་སྟོན་པའི་བཀའི་སྙིང་བཅུད་དུ་བརྩི་བ་དེའི་ཐད། བོད་པས་ངོས་འཛིན་གསལ་པོ་དེ་ཙམ་མ་བྱུང་བ་དེ་གསལ་པོ་ཡོང་བ་བྱ་ཕྱིར་བསྒྱུར་གནང་མཛད་པ་དེ་བསམ་བློ་བ་ཆེན་པོ་ཞིག་གི་མཛད་འཕྲིན་རང་དུ་སྣང་ངོ་། །
ཡང་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་། “དེང་སང་རང་རེ་བོད་པ་མང་ཆེ་བའི་བསམ་བློའི་ནང་། ལོ་ཙཱ་བ་ཟེར་མཁན་དེ་ལ་རིག་པ་དང་། གསེར་དང་བརྩོན་འགྲུས་ཏོག་ཙམ་ཡོད་པ་དེ་འདྲ་ཅིག་གིས་འགྲིགས་ཀྱི་རེད་བསམ་གྱི་འདུག་ཀྱང་། ཁོང་རྣམས་ཀྱི་དམིགས་ཡུལ་དེ་ནི་བོད་ཀྱི་བསྟན་པ་དང་སེམས་ཅན་ཁོ་ན་ལ་མཛད། ལོ་ནས་ལོ་བཏུད་དེ་རྒྱ་གར་གནམ་གཤིས་ཚ་པོ་དེ་འདྲ་ཞིག་གི་ནང་དུ་བཞུགས་ཏེ་དཀའ་སྤྱད་མཛད། དེ་དུས་དེང་སང་གི་རྩིས་བྱས་ན། རེལ་ལི་དེ་ནི་གླང་གོག་སྒ་རིག་རེད། མོ་ཊོར་དེ་ནི་རྟ་སྒ་རིལ་རེད། ཆག་སྒོ་ཆག་སྒོ་དེ་འདྲའི་སྙིང་རུས་ཆེན་པོ་ཞེས་གསུངས་ནས་དབུ་དཀྲུག་དཀྲུག་གནང་ནས་བཞུགས་ཀྱི་འདུག” ༥ཅེས་འཁོད་ཡོད་པ་དེ་ནི་ལོ་ཙཱ་བ་ཕུལ་བྱུང་ཞིག་བྱེད་པར། དང་ཐོག་རླབས་ཆེན་གྱི་བསམ་བློ་པ་ཞིག་དང་དཀའ་ཐུབ་པ་ཞིག་ཡིན་དགོས་ཞེས་པའི་དོན་ནོ། གཞན་ཡང་ལོ་ཆེན་འདིས་ནག་མོའི་ཁོལ་གྱི་ཟློས་གར་གྱི་བསྟན་བཅོས་༼བྱ་ལེན་མ་༽བོད་སྐད་དུ་བསྒྱུར་དོན་ཡང་། འཛམ་གླིང་ཟློས་གར་གྱི་ཏོག་ལྟ་བུ་འདི་བཞིན་གཞན་གྱིས་བོད་ཡིག་ཏུ་བསྒྱུར་ན་ཁོང་རང་གིས་བསྒྱུར་བ་ནང་བཞིན་གྱི་ཚིག་སྙན་པོ་འདི་འདྲ་འབྱུང་མི་ཐུབ་དགོངས་ནས་བསྒྱུར་བ་ཡང་དགོངས་པ་ཅན་གྱི་མཛད་པ་རང་ངོ་། །
ཡུལ་དངོས་ལ་ངོ་བསྐྱོད་ཀྱིས་ཉམས་ཞིབ་མཐར་ཕྱིན་བྱེད་དགོས་པའི་དགོངས་པའི་ཐད། ལོ་ཆེན་དགེ་འདུན་ཆོས་འཕེལ་གྱིས་རྩི་ཤིང་དང་མེ་ཏོག་ལ་སོགས་པའི་མིང་བོད་སྐད་དུ་བསྒྱུར་དུས་རབ་བྱུང་ན་མ་ཡིག་གི་ནང་དུ་འཕྲད་པའི་མིང་དེ་འདྲ་ཐོན་སའི་ཡུལ་དེ་རང་ལ་ཕྱིན་ནས་དངོས་པོ་དེ་ཇི་འདྲ་ཞིག་ཡོད་པར་བལྟས་པས་མ་ཚད་དེ་ལ་ཉམས་ཞིབ་མཐར་ཕྱིན་པ་བྱས་རྗེས། འདིའི་དོན་འདི་རང་ལས་མ་འདས་སྙམ་པའི་ངེས་ཤེས་བརྟན་པོ་སྐྱེས་ཚེ་གཞི་ནས་བོད་སྐད་ལ་བསྒྱུར་དགོས་པར་བཞེད་པའོ། །
གསུམ་པ། དོན་ཐོབ་གཙོ་བོར་བསྒྱུར་བ་དང་ཚིག་ཟིན་ལ་བསྒྱུར་བའི་དགོངས་པ།
དེ་ཡང་ལོ་ཆེན་དགེ་འདུན་ཆོས་འཕེལ་གྱིས་ཡི་གེ་བསྒྱུར་བའི་རྩ་དོན་དང་། ཐབས་དམ་པ། དོ་སྣང་བྱེད་དགོས་པ་སོགས་ཀྱི་ནང་དོན་ཚང་མ་འབྲུ་རེ་རེ་བཞིན་ཚིག་ཟིན་ལ་བསྒྱུར་བ་དང་། དོན་ཐོབ་གཙོ་བོར་བསྒྱུར་བ་ཞེས་པ་གཉིས་ཀྱི་ནང་དུ་འདུ་གནང་མཛད་པ་ནི་ཁོང་གི་ཐུན་མིན་གྱི་དགོངས་པ་གལ་ཆེན་ཞིག་ཡིན་ཞིང་། དེ་ནི་དེང་རབས་ཡིག་སྒྱུར་རིགས་པའི་གཞུང་ལུགས་ནང་གི་同化དང་异化བྱ་བའི་ཐ་སྙད་གསར་པ་གཉིས་བྱུང་བ་དེ་གཉིས་དང་དོན་མཚུངས་ཡིན། ལ་ལས་同化ཞེས་པ་རང་འགྱུར་དང་། 异化ཞེས་པ་གཞན་འགྱུར་དུ་བསྒྱུར་འདུག་པ་ནི་ཡིག་སྒྱུར་གྱི་གཞུང་དོན་ལ་གོ་བ་མ་ལོན་པའི་རྟགས་ཡིན་པ་དང་། དེ་ལས་ལོ་ཆེན་དགེ་ཆོས་ཀྱིས་གསུངས་པའི་དོན་ཐོབ་གཙོ་བོར་བསྒྱུར་བ་དང་། ཚིག་ཟིན་ལ་བསྒྱུར་བ་ཞེས་པ་དོན་ལ་གནས་པར་སྣང་ངོ་། །
ཚིག་ཟིན་ལ་བསྒྱུར་ན་ཚིག་སྙན་པོ་ཡོང་ཡང་གོ་དཀའ་ཙམ་ཡོང་བ་དང་། དོན་ཐོབ་གཙོ་བོར་བསྒྱུར་ན་གོ་བདེ་བ་འབྱུང་བར་གསུངས་ཤིང་། བོད་ཀྱི་སྔ་བསྒྱུར་ལོ་ཆེན་རྣམས་ཀྱིས་དོན་ཐོབ་གཙོ་བོར་བསྒྱུར་བ་དང་། ཕྱིས་ཀྱི་ལོ་ཆེན་ཚོས་ཚིག་ཟིན་ལ་བསྒྱུར་བར་བཞེད། ཁོང་ནི་དོན་ཐོབ་གཙོ་བོར་བསྒྱུར་བ་ལ་མཉེས་པོ་ཡོད་ཀྱང་། དོན་ཐོབ་གཙོ་བསྒྱུར་དང་ཚིག་ཟིན་ལ་བསྒྱུར་བ་གཉིས་ཀར་མཁས་ཤིང་། ལོ་ཆེན་དགེ་འདུན་ཆོས་འཕེལ་གྱི་དགོངས་པ་འདིའི་དམིགས་ཡུལ་གཙོ་བོ་ནི་འགྱུར་དག་གོ་བདེ་པོ་ཡོང་ཕྱིར་ཡིན་པ་སྟེ། གོ་བདེ་པོ་ཡོང་བ་བྱ་རྒྱུ་དེ་ཁོང་གི་རྩ་བའི་དགོངས་པ་ཞིག་ཡིན། དེ་ཡང་ཁོང་གིས་“བརྩམས་པ་རྣམས་མངོན་བརྗོད་ཀྱིས་མང་པོ་བཅིངས་མི་ཉན། དོན་འདུས་ལ་ཁ་གསལ་གོ་བདེ་བ་ཞིག་དགོས། རྩོམ་རབ་ལན་གཅིག་གིས་གོ་ཟེར་བ་ཡིན་མོད། རྩོམ་ཟེར་བ་ཆགས་ལོའི་བདེ་སྨོན་འདྲ་བ་ཞིག་དགོས་ཨང་” ༦ཞེས་གསུངས་ཡོད་པ་འདི་ནི་ལོ་ཆེན་ཁོང་གིས་མཁས་པའི་བྱ་བ་རྣམ་གསུམ་གྱིས་གཙོས་པའི་བྱ་བ་མཐའ་དག་ལ་འཛིན་པའི་རྩ་བའི་དགོངས་པའི་གྲས་ཤིག་ཡིན་པ་ལས་ཡིག་སྒྱུར་གཅིག་པུའི་དགོངས་པ་མིན། འོན་ཏེ་ད་ཆ་རང་རེས་ཚིག་ཟིན་ལ་གཙོ་བོར་བསྒྱུར་ཁུལ་བྱེད་པ་དེ་ནི་སློབ་གྲྭའི་སྐད་ཡིག་དགེ་རྒན་གྱིས་ཚིག་འགྲེལ་བཀླགས་ནས་སློབ་ཚན་འཁྲིད་ཚར་བར་བརྩི་མཁན་ཞིག་དང་འདྲ་བར་མངོན་ཏེ། དགེ་རྒན་དེ་འདྲའི་སློབ་མས་ཚིག་ཙམ་ལས་གཞུང་རང་ལ་གོ་བ་ཆ་ཚང་བ་ཕར་ཞོག ཟུར་ཙམ་ཞིག་ཀྱང་ལོན་ཐབས་བྲལ། ལོ་ཆེན་དགེ་འདུན་ཆོས་འཕེལ་གྱིས་ལེགས་སྦྱར་བང་མཛོད་དུ། “སློབ་སྤྲིང་ལས།……ཟླ་བའི་དཀྱིལ་འཁོར་རྒྱས་པས་ཉེ་བར་བརྒྱན་བྱས་ཤིང་། །སྐེད་ཆིངས་ཆར་ཆེན་སྤྲིན་གྱིས་འཁྲིགས་པས་འཁྱུད་གྱུར་བ། །རི་རྩིའི་ནགས་ཀྱི་མཐོང་དེར་ཆགས་པ་མེད་པར་ནི། །རླུང་ལྟར་གཡོ་བའི་རང་བཞིན་ཚེ་གཏུགས་སྐལ་པ་ཆེ། །འདི་ཚིག་ཟིན་ལྟར་བྱས་ན། ཉེ་འཁོར་དུ་རི་བོང་ཅན་གྱི་དཀྱིལ་འཁོར་རྒྱས་པས་བརྒྱན་པ། ཆུ་ཡིས་ལྕི་བའི་ཆུ་སྟེར་གྱི་སྐེད་ཆིངས་ངལ་བསོ་བ། འདུ་འཛི་བྲལ་བའི་རི་བོའི་རྭ་སྟེང་། ནགས་ཀྱི་མཐོངས་ན། རླུང་གི་གཡོ་བའི་ངང་ཚུལ་ཅན་གྱི་ཚེ་འཁྲིད་པ་ནི་ཕྱུག་པོའོ། །བྱ་བ་འོ། །དེས་ན་སྔོན་གྱི་འགྱུར་རྣམས་ན་ཆུ་འཛིན། དབྱིག་འཛིན། རི་བོང་ཅན་སོགས་ཀྱི་མངོན་བརྗོད་རྣམས་སྤྲིན་དང་། ས་དང་། ཟླ་བ་སོགས་སུ་བསྒྱུར་བ་རྐྱང་ཡོད་པ་གོང་ཀུན་ཏུ་གསལ། ཡང་སློབ་སྤྲིང་ལས།……བུད་མེད་ཡན་ལག་དྲི་ང་རུལ་བ་མི་སྡུག་པ། །པད་མ་ཟླ་བ་ཨུཏྤལ་དག་ཏུ་སྙོམས་བྱེད་པ། །སྙན་དངགས་མཁན་གྱི་རྫུན་དེའི་འབྲས་བུ་མི་ཟད་པ། །དེ་དག་དེ་ཡི་མངལ་གནས་འཇུག་པ་དེ་ཡིན་ནོ། །ཡང་།……ཉེ་དུ་འཁོར་བའི་རྒྱ་མཚོའི་ཁོངས་སུ་ཆུད་གྱུར་པ། །ཀླུང་གི་ནང་དུ་ལྷུང་བ་ལྟ་བུ་སྣང་བཞིན་དུ། །སྐྱེ་ཤི་ཕོངས་པས་ངོ་མ་ཤེས་པ་དེ་བོར་ནས། །གལ་ཏེ་གཅིག་ཐར་བྱེད་ན་དེ་ལས་ཁྲེལ་བོར་མེད། འདིའི་རྐང་པ་གསུམ་པ་སྦྱོར་རྒྱུ་མི་གཏུབ། སློབ་སྤྲིངས་ཀྱི་ཚིག་འདི་རྒྱ་གར་བའི་རྣ་བ་ལ་ཤིན་ཏུ་མཛེས་པའི་རིགས་ཡིན། ཡང་།……ཉི་མ་རླབས་ཆེན་རྟ་བཞོན་རྒྱུ་བ་སྣང་བྱེད་གང་ཡིན་དང་། །ཁུར་ལ་མི་བརྩི་ས་ཡི་འཇིག་རྟེན་འདེགས་པ་གང་ཡིན་ཏེ། །རང་དོན་འགའ་མེད་ཆེན་པོ་རྣམས་ཀྱི་རང་བཞིན་དེ་འདྲ་སྟེ། །དེ་དག་འཇིག་རྟེན་ཕན་དང་བདེ་བའི་རོ་ལ་གཅིག་ཏུ་གཞོལ། །དེས་ན་སློབ་སྤྲིངས་ཀྱང་སྔོན་གྱི་འགྱུར་དོན་ཐོབ་གཙོ་བོར་མཛད་པ་དེའི་རིགས་ཡིན་ལ། ཚིག་འདི་འདྲ་ལ་ཕྱིས་ཀྱི་སྲོལ་བཞིན་འབྲུ་དོན་རེ་རེ་ནས་བསྒྱུར་ཏེ་གོ་རིམ་ཅུང་བསྣོལ་ཡང་གོ་ཐུབ་ཙམ་ཞིག་འོང་མཆི་སྟེ། དཔེར་ན།……རྟག་ཏུ་འཇིག་རྟེན་འདེགས་ལ་གང་གིས་ཁུར་དུ་མི་བརྩི་དབྱིག་ལྡན་མ། །དེ་ནི་རང་དོན་འགའ་ཞིག་མིན་གྱི་འདི་ཙམ་ཆེན་པོ་རྣམས་ཀྱི་གཤིས། །གང་གིས་འཇིག་རྟེན་ཕན་བདེའི་རོ་ནི་མཐའ་གཅིག་མྱོང་བ་དེ་དག་ཡིན། །ཅེས་པ་ལྟ་བུའོ། འདི་ལྟར་བྱས་ཚེ་ཚིག་འབྲུ་རེ་རེ་སྦྱོར་ཐུབ་ཅིང་། སྙན་དངགས་བཟང་དུ་སོང་བ་འདྲ་ཞིག་བྱུང་ཡང་། དོན་ལ་གོ་དཀའ་རུ་བཏང་བ་ལགས། ཚིགས་བཅད་འདི་སྔར་ལས་ཀྱང་གོ་བདེར་བྱས་པ་ཞིག པད་མ་བཀའ་ཐང་ཤེལ་བྲག་མར། རང་དོན་འགའ་མེད་ཆེན་པོའི་རྣམ་ཐར་ཏེ། །ཉི་མ་རླབས་ཆེན་རྟ་ཞོན་རྒྱུ་བར་བྱེད། །ཁུར་ལ་མི་རྩེགས་ས་ཡིས་འཇིག་རྟེན་འདེགས། །བྱ་བ་ཞིག་ཡོད། དེས་ན་རྙིང་མའི་མཁས་པ་འགའ་ཞིག་གི་གསུང་ལས། སྔོན་དུས་ཀྱི་སྤྲུལ་པའི་ལོ་ཆེན་དེ་ཀུན་རྩ་འགྲེལ་ཐམས་ཅད་ཀྱི་དགོངས་པ་ཐུགས་སུ་ཆུད་ནས་གང་བདེར་བསྒྱུར་བས། ཚིག་འཇམ་ལ་དོན་གསལ། ཕྱིས་ཀྱི་ལོ་ཙཱ་བ་བལ་ཡུལ་དུ་དགུན་ཐོག་བསྡད་པ་དག་གིས་འབྲུ་རེ་རེ་ལ་ཞིབ་ཚགས་ཆེ་བ་སྐད་བསྒྱུར་ཏེ། ཚིག་གྱོང་ཞིང་དོན་གྱི་ངོ་བོ་གོ་དཀའ་བར་སོང་ཞེས་བཤད་པ་ཡང་། རྣམ་པ་གཅིག་ཏུ་ན་ཐུགས་མད་པ་ཡིན་སྙམ། འདི་རྣམས་ཞིབ་ཏུ་བརྟགས་ན་འུ་ཅག་གིས་རྒྱ་དཔེ་མ་མཐོང་བཞིན་བོད་ཚིག་ལ་བལྟས་ནས་འདིའི་སྐད་དོད་འདི་འདྲ་ཡིན་ཅེས་མོ་བཏབ་པ་དེ་ཡང་མཐའ་གཅིག་ཏུ་བདེན་པ་མེད་ལ། དེ་ལས་ཀྱང་བོད་གཞུང་ལ་བལྟས་ནས་རྒྱ་སྐད་དུ་ཕར་བསྒྱུར་བ་སྐད་དུ་བྱ་བ་འདི་ལ་ཤིན་ཏུ་ཡང་ཉེན་ཆེ་སྟེ།” ༧ཞེས་གསུངས་སོ། །
འདིར་བོད་གཞུང་ལ་བལྟས་ནས་རྒྱ་སྐད་དུ་ཕར་བསྒྱུར་བ་འདི་ཉེན་ཚབས་ཤིན་ཏུ་ཆེ་བ་ཞིག་ཏུ་གསུངས་འདུག་ནའང་། ད་ཆ་རྒྱ་གར་གྱི་ན་ལེན་དྲ་སློབ་གྲྭ་ཆེན་མོ་སོགས་སུ་བོད་ཡིག་ནས་ལེགས་སྦྱར་སྐད་ལ་ནང་པའི་གཞུང་མང་པོ་བསྒྱུར་དང་སྒྱུར་བཞིན་པ་ཡིན་སྐད་ཐོས་རྒྱུ་འདུག་པ་མ་ཟད། བསྒྱུར་བ་དག་ཀྱང་སྤུས་ཤིན་ཏུ་དག་པོ་ཡོད་པར་ཡང་གྲགས། གཞན་ཡང་དེ་ལྟའི་སྔོན་དཔེ་འཇིག་རྟེན་འདི་ན་མང་དུ་མཆིས་ཏེ། དཔེར་ན། གནའ་བོའི་ཀེ་རི་སེའི་རླབས་ཆེན་གྱི་མཚན་ཉིད་རིག་པ་བ་ཨེ་རུའེ་སི་ཏོ་ཏེས་ཀེ་རི་སེའི་ཡི་གེ་ནས་བརྩམས་པའི་གསུང་རྩོམ་མཐའ་དག་དུས་དབང་གིས་ཡོངས་སུ་འཇིག་ནས་སྐབས་ཤིག་རིང་སུས་ཀྱང་མི་ཤེས་པར་གྱུར་མོད། ཨི་ཀྲ་ལིའི་རིག་རྩལ་བསྐྱར་དར་གྱི་སྐབས་སུ་ཨ་རབ་ཀྱི་སྐད་དུ་བསྒྱུར་བའི་གང་དེའི་གསུང་རྩོམ་འགྱུར་མ་གཏེར་ནས་རྙེད་པ་དག་སླར་ཀེ་རི་སེ་དང་། ཨི་ཀྲ་ལི་ལ་སོགས་པའི་ཡི་གེར་ཕྱིར་བསྒྱུར་བས། ད་གཟོད་ཁོང་གི་རླབས་ཆེན་དགོངས་པའི་འོད་ཟེར་ནུབ་ཕྱོགས་རྒྱལ་ཁབ་ཁག་གི་ས་གཞི་ཆེན་པོར་སླར་ཁྱབ་ནས། ནུབ་ཕྱོགས་པ་ཡར་རྒྱས་གོང་འཕེལ་འགྲོ་བར་ནུས་པ་བསམ་གྱིས་མི་ཁྱབ་པ་ཐོན་པ་བཞིན་ནོ། །
ལོ་ཆེན་དགེ་འདུན་ཆོས་འཕེལ་གྱིས་གསུངས་པའི་དོན་ཐོབ་གཙོ་བོར་བསྒྱུར་བ་དང་ཚིག་ཟིན་ལ་བསྒྱུར་བ་གཉིས་སོ་སོར་མངའ་བའི་ཁྱད་ཆོས་སམ། དགེ་སྐྱོན་རྣམས་སྟབས་བདེར་བསྟན་ན་འདི་ལྟ་སྟེ།
༡.དོན་ཐོབ་གཙོ་བོར་བསྒྱུར་ན། འགྱུར་གུ་ཡངས་པ་དང་། ཚིག་འཇམ་པ། དོན་གསལ་བ་བཅས་ཀྱི་དགེ་མཚན་ལྡན་ཡོད་པ་དང་། འགྱུར་ལུགས་དེའི་སྐྱོན་ནི་རྒྱ་སྐད་ལ་སྦྱོར་མི་བདེ་བ་སྟེ། རྒྱ་བོད་ཤན་སྦྱར་གྱི་བལྟ་དེབ་འདྲ་པོ་ཞིག་བཟོ་མི་བདེ་བ་དང་། བོད་ཡིག་ལ་བསྒྱུར་ཟིན་པ་རྣམས་སླར་ལེགས་སྦྱར་ལ་བསྒྱུར་ན་ཐོག་མའི་མ་ཡིག་ལྟར་མི་འབྱུང་བའོ།
༢.ཚིག་ཟིན་ལ་བསྒྱུར་ན། སྙན་དངགས་བཟང་དུ་སོང་བ་འདྲ་བ་སྟེ། མ་ཡིག་གི་རྩོམ་གཤིས་མ་ཉམས་སོར་གནས་ཡོང་བ་དང་། ལེགས་སྦྱར་གྱི་གཞུང་དང་ཐད་ཀ་ཐད་ཀར་སྦྱོར་བདེ་བ། རྒྱ་བོད་ཤན་སྦྱར་གྱི་བལྟ་དེབ་འདྲ་པོ་བཟོ་བདེ་བ། བོད་ཡིག་ལ་བསྒྱུར་ཟིན་པ་རྣམས་སླར་ལེགས་སྦྱར་གྱི་ཡི་གེར་བསྒྱུར་དུས། ཐོག་མའི་ལེགས་སྦྱར་གྱི་མ་ཡིག་ལྟར་འབྱུང་བདེ་བའི་དགེ་མཚན་ཡང་ཡོད་པ་དང་། འགྱུར་ལུགས་དེའི་སྐྱོན་ནི། དོན་གྱི་ངོ་བོ་གོ་དཀའ་རུ་འགྲོ་བ་དང་། ཚིག་གྱོང་དུ་འགྲོ་བ་དེའོ། །
འོན་ཏེ་གཙོ་བོ་སྒྱུར་མཁན་གྱི་ཆུ་ཚད་དང་སྒྱུར་རྩལ་བཟང་ལོས་ལའང་བལྟ་རྒྱུ་ཡོད་དེ། འབྲུ་རེ་རེ་བཞིན་ཚིག་ཟིན་ལ་བསྒྱུར་ལེགས་པོ་བྱུང་ན་སྙན་དངགས་བཟང་དུ་སོང་བ་ལྟ་བུ་ཞིག་ཡོང་བ་དགེ་འདུན་ཆོས་འཕེལ་གྱིས་ཀྱང་བཞེད་ལ། མ་ཡིག་གི་རྩོམ་ལུས་ཀྱི་ཕྱིའི་རྣམ་པ་ཚུད་པའི་དང་པོའི་རྩོམ་ཉམས་སམ་རྩོམ་གཤིས་ཁྱད་ཆོས་མ་ཉམས་པ་ཡོང་གི་ཡོད་པར་སྣང་སྟེ། དཔེར་ན་༼སྤྲིན་གྱི་ཕོ་ཉ་༽ལྟ་བུའོ།།
ཕྱིས་ཀྱི་ཚིག་ཟིན་ལ་སྒྱུར་མཁན་ལོ་ཆེན་མང་པོའི་དམིགས་ཡུལ་ཡང་མ་ཡིག་གི་རྩོམ་ཉམས་སམ་རྩོམ་གཤིས་ཁྱད་ཆོས་དེ་མི་ཉམས་པའི་ཆེད་དུ་ཡིན་ལ། དེ་ཡིག་སྒྱུར་གྱི་འཕེལ་འགྲོས་དང་ཡང་ཤིན་ཏུ་ནས་མཐུན་པར་སྣང་ངོ་། དེ་ཡང་ཡིན་ཏེ་རྒྱལ་ཁབ་དང་མི་རིགས་གང་འདྲ་ཞིག་ཡིན་རུང་། དེས་ཡུལ་གཞན་ནས་རིག་གནས་གསར་པ་ཞིག་ཚུར་ལེན་དུས། ཡིག་སྒྱུར་ལ་མི་བརྟེན་ཐབས་མེད་ཡིན་པ་དང་། ཡིག་བསྒྱུར་དེ་ཡང་དུས་རིམ་མི་འདྲ་བ་གཉིས་བརྒྱུད་དགོས་པ་སྟེ། ཐོག་མར་ངོ་སྤྲོད་རོབ་ཙམ་སྐབས་ཀྱི་ཡིག་སྒྱུར་དུས་རིམ་དང་། ཁྱོན་ཡོངས་ནས་ངོ་སྤྲོད་དང་ཞིབ་འཇུག་རྒྱ་ཆེ་གཏིང་ཟབ་བྱེད་པའི་ཡིག་སྒྱུར་གྱི་དུས་རིམ་གཉིས་དེ་ཡིན། ཡིག་སྒྱུར་གྱི་དུས་རིམ་དང་པོའི་ནང་གི་བདེའི་ཕྱིར་དོན་ཐོབ་གཙོ་བོར་བསྒྱུར་གྱི་ཡོད་པ་སྟེ། དཔེར་ན། བཻ་རོ་ཙ་ནས་བོན་ཆོས་འདྲེས་མར་བསྒྱུར། ཞེས་གྲགས་པ་ལྟར་ཡིན་པ་དང་། ཡིག་སྒྱུར་གྱི་དུས་རིམ་གཉིས་པའི་ནང་མ་ཡིག་གི་ཁྱད་ཆོས་མི་ཉམས་པའི་ཆེད་དུ་གཙོ་བོ་ཚིག་ཟིན་ལ་བསྒྱུར་གྱི་ཡོད་པ་རེད། རང་རེ་བོད་ལ་ནང་པའི་དཔེ་ཆ་བསྒྱུར་བའི་ཐད་ལ་ཡང་དུས་རིམ་དེ་གཉིས་ཀ་བརྒྱུད་ཡོད་ལ། དུས་རིམ་དང་པོ་སྟེ་སྔ་འགྱུར་གྱི་སྐབས་སུ་དོན་ཐོབ་གཙོ་བོར་བསྒྱུར་བ་དང་། དུས་རིམ་གཉིས་པ་སྟེ་ཕྱི་འགྱུར་གྱི་སྐབས་སུ་ཚིག་ཟིན་ལ་གཙོ་བོར་བསྒྱུར་གནང་མཛད་པ་དེ་ནི་ཡིག་བསྒྱུར་འཕེལ་འགྲོས་དང་ཡོངས་སུ་མཐུན་པ་ཞིག་ཡིན་སྟབས། ལོ་ཆེན་དགེ་འདུན་ཆོས་འཕེལ་གྱིས་ཡིག་སྒྱུར་འཕེལ་འགྲོ་ཀྱི་ཆོས་ཉིད་དེ་གཟིགས་རྟོགས་ཐུབ་པ་བྱུང་བ་དེ་ནི་ཚན་རིག་དང་ཡོངས་སུ་མཐུན་ལ། བོད་ཀྱི་ཡིག་སྒྱུར་རིག་པའི་ཐད་བྱས་རྗེས་ཤིན་ཏུ་ཆེ་བ་ཞིག་འཇོག་སྣང་མཛད་པ་རང་རེད།
ཡིག་སྒྱུར་གྱི་དུས་རིམ་དང་པོའི་སྐབས་སུ་དོན་ཐོབ་གཙོ་བོར་བསྒྱུར་བའི་དམིགས་ཡུལ་གཙོ་བོ་ནི་མ་ཡིག་གི་ནང་དོན་དག་ཤིན་ཏུ་གསལ་ཞིང་གོ་བདེ་པོར་བུ་ཡིག་བལྟ་ཀླག་མཁན་ལ་ངོ་སྤྲོད་མྱུར་སྟབས་སུ་བྱ་ཕྱིར་ཡིན་པ་ལས། མ་ཡིག་གི་རྩོམ་གཤིས་ལ་སོགས་པ་ཉམས་མེད་སོར་གནས་ཐུབ་པ་བྱ་རྒྱུ་དེ་མིན་པ་དང་། ཡིག་སྒྱུར་གྱི་དུས་རིམ་གཉིས་པའི་སྐབས་སུ་ཚིག་ཟིན་ལ་བསྒྱུར་བའི་དམིགས་ཡུལ་གཙོ་བོ་ནི་མ་ཡིག་གི་ནང་དོན་དག་བུ་ཡིག་བལྟ་ཀློག་མཁན་གྱིས་ཚེགས་མེད་དུ་རྟོགས་ཐུབ་མིན་ལ་མ་ལྟོས་པར། མ་ཡིག་གི་ནང་དོན་ཙམ་མ་ཟད། མ་ཡིག་ནང་ཡོད་པའི་རྩོམ་གཤིས་ལ་སོགས་ཆ་འཕྲིན་གཞན་དག་ཡོངས་རྫོགས་བུ་ཡིག་གི་ནང་དུ་ཉམས་མེད་སོར་གནས་ཐུབ་པ་བྱ་རྒྱུ་དེ་ཡིན་པ་གོང་སྨྲོས་དག་ལས་རོབ་ཙམ་ཤེས་ནུས་སོ། །
གཞན་ཡང་འབྲུ་དོན་རེ་རེ་བཞིན་ཚིག་ཟིན་ལ་སྒྱུར་མཁན་ལ་རིགས་གཉིས་ཡོད་དེ། གཅིག་ནི་བསྒྱུར་བའི་དུས་རིམ་གཉིས་པར་སླེབས་པའམ། ཡང་ན་དགོས་པ་པ་ཁྱད་པར་བ་ཞིག་གི་དབང་གིས་དེ་ལྟར་བསྒྱུར་བ་དང་། གཅིག་ཤོས་ནི་ཡིག་སྒྱུར་མ་ཤེས་པའམ། ཆུ་ཚད་ཞན་པའམ། ཉམས་མྱོང་མེད་པའི་དབང་གིས་དེ་ལྟར་བསྒྱུར་དགོས་ཐུག་པ་ཞིག་ཡིན་ཏེ། དོན་ཐོབ་གཙོ་བོར་བསྒྱུར་རྒྱུ་དེ་ནི་ལོ་ཙཱ་བ་མཁས་པས་མ་གཏོགས་བསྒྱུར་མི་ཐུབ་ཅིང་། གལ་ཏེ་ཡིག་སྒྱུར་ལ་མི་མཁས་པ་ཞིག་གིས་དོན་ཐོབ་གཙོ་བོར་བསྒྱུར་ཁུལ་བྱས་པ་ཡིན་ན། དེ་ནི་འཆལ་བར་བསྒྱུར་བ་ཞིག་ལས་དོན་ཐོབ་གཙོ་བོར་བསྒྱུར་བ་ཞིག་ནི་མ་ཡིན་པས། དེ་གཉིས་མ་ནོར་བ་བྱ་རྒྱུ་གལ་ཤིན་ཏུ་ཆེའོ། །
ཡང་ལ་ལས་དོན་ཐོབ་གཙོ་བོར་བསྒྱུར་བ་དང་དོན་སྒྱུར་གཉིས་དོན་གཅིག་པ་དང་། ཚིག་ཟིན་ལ་བསྒྱུར་བ་དང་ཐད་སྒྱུར་གཉིས་དོན་གཅིག་ཡིན་ཞེས་སྨྲ་བར་སྲིད་ཀྱང་། དེ་ལྟ་མིན་ཏེ། སྒྲ་སྒྱུར་དང་། དོན་སྒྱུར་དང་། ཐད་སྒྱུར་དང་། ཐད་ལོག་སྒྱུར་དང་བཅས་པ་བཞི་ནི་བསྒྱུར་བའི་ཐབས་ཡིན་པ་དང་། དོན་ཐོབ་གཙོ་བོར་བསྒྱུར་བ་དང་། ཚིག་ཟིན་ལ་བསྒྱུར་བ་གཉིས་ནི་བསྒྱུར་བའི་ལུགས་ཡིན་ནོ། བསྒྱུར་བའི་ལུགས་མི་འདྲ་བ་རེ་ལ་ཐབས་ཙམ་གྱིས་མི་ཚད་པར། ད་དུང་བསྒྱུར་ལུགས་དེ་རང་གི་རྩ་དོན་དང་། བསྒྱུར་ལུགས་དེ་རང་གི་ལམ་མམ་ཡོན་ཏན་ལ་སོགས་པ་ཡང་ཆ་ལག་ཚང་བ་རེ་ཡོད་པ་དང་། དོན་སྒྱུར་ནི་སྒྲ་སྒྱུར་ལ་ལྟོས་པ་དང་། ཐད་སྒྱུར་ནི་ཐད་ལོག་སྒྱུར་ལ་ལྟོས་པ་རྟོགས་སླའོ། །
ལོ་ཆེན་དགེ་འདུན་ཆོས་འཕེལ་གྱིས་དོན་ཐོབ་གཙོ་བོར་བསྒྱུར་བ་དང་། ཚིག་ཟིན་ལ་བསྒྱུར་བའི་ལུགས་གཉིས་དབར་གྱི་འབྲེལ་བ་ཐག་གཅོད་ཡང་དག་པ་བྱེད་དགོས་པའི་གནད་འགག་འགའ་ཡང་གསུངས་པ་འདི་ལྟ་སྟེ།
༡.ཕྱིས་ཀྱི་འབྲུ་རེ་རེ་བཞིན་ཚིག་ཟིན་ལ་སྒྱུར་མཁན་གྱིས་སྔོན་གྱི་ལོ་ཆེན་རྣམས་ཀྱིས་དོན་ཐོབ་གཙོ་བོར་བསྒྱུར་བ་དེ་ལ་ཞུས་དག་དང་བཅོས་བརྒྱབ་པར་ཐུགས་མ་དགྱེས་པ་དེ་ཡང་༼དགེ་འདུན་ཆོས་འཕེལ་གྱི་གསུང་རྩོམ་༽ཞེས་པའི་ནང་། “དེས་ན་ཕྱིས་ཀྱི་སྒྲ་པ་རྣམས། བི ཨཱ ཨནུ་སོགས་པའི་ཉེར་བསྒྱུར་རེ་རེ་ལ་ཞིབ་ཚགས་བྱས་ཏེ་དཔང་ལོ་ལྟ་བུའི་མཁས་པ་དག་གིས་བསྒྱུར་བའང་བཅོས་འདུག་པ་ནི་ཤིན་ཏུ་ཡང་མི་འཚམས་པར་སེམས་སོ་” ༨ཞེས་གསུངས་པ་དེ་ནི་བདེ་གཏམ་ཞིག་ཡིན་ཏེ། ཇོ་ལྟར་རི་གཤམ་ཁོ་ནར་སྡོད་པ་ལས་རི་སྐེད་ཙམ་ཡང་འཛེགས་མ་མྱོང་མཁན་ཞིག་ལ་རི་མཐོན་པོའི་རྩེ་མོའི་ཐད་ཆེ་བཤད་ཆུང་བཤད་བྱེད་པའི་འོས་ཐོབ་གཏན་ནས་མེད་དེ། མི་དེས་རི་མཐོན་པོའི་རྩེ་ཡི་རྣམ་པ་ངོ་མ་རྩ་བ་ནས་མི་ཤེས་པས་སོ། །
༢.ལོ་ཆེན་རེ་རེ་ལ་གཞན་ཀུན་དང་ཤིན་ཏུ་ནས་མི་འདྲ་བའི་རང་རང་གི་བསྒྱུར་ལུགས་དང་ཁྱད་ཆོས་རེ་རེ་འདོན་རྒྱུ་ཡོད་པར་དགོངས་པ་ནི་༼དགེ་འདུན་ཆོས་འཕེལ་གྱི་གསུང་རྩོམ་༽ནང་། “འདིར་ཡང་ལྷ་མོའི་སྐད་དོད་ཨུརྦཤཱི བྱ་བ་དེ། འཆི་མེད་མཛོད་དུ་ལྷའི་སྨད་འཚོང་དབང་ཆེ་ཞེས་བསྒྱུར་བ་ལ། ལོ་ཆེན་(ས་སྐྱ་པ་གྲགས་པ་རྒྱལ་མཚན།—རྩོམ་པ་པོའི་མཆན་)གྱིས་དོ་གལ་མེད་པར་མཛད་དོ། སྤྱིར་ལོ་ཆེན་འདི་དང་། པ་ཚབ་དང་། དཔང་ལོ་གསུམ་གྱིས་བསྒྱུར་ལུགས་ཤིན་ཏུ་འདྲ་ཞིང་། ངོ་མཚར་ཤིན་ཏུ་ནས་ཀྱང་ཆེ། ལོ་ཆེན་རིན་བཟང་གིས་གསང་འདུས་བསྒྱུར་ལུགས་དེ་ཡང་དེ་དག་དང་མི་མཐུན་པ་ཞིག་འདུག ཡར་ཀླུང་གྲགས་རྒྱན་གྱིས་དེ་སུ་གང་དང་ཡང་མི་མཐུན་ཞིང་ཁོང་རང་གི་ལུགས་ཤིག་འདུག ཕྱིས་ཀྱིས་བསྒྱུར་པ་རྣམས་ནི་ཚིག་སྤྱིའི་གོ་བ་ལ་བསམ་བློ་མེད་པར་བྱིངས་འགའ་ཞིག་ལ་བསམ་ནས་བསྒྱུར་བ་སྟེ།” ༩ཞེས་གསུངས་པ་ལས་ཤེས་ནུས།
༣.ཕྱིས་ཀྱི་ལོ་ཆེན་འགའ་ཞིག་གིས་ལེགས་སྦྱར་གྱི་མ་དཔེ་དེ་གོ་བདེ་མིན་ཅི་འདྲ་ཞིག་ཡོད་རུང་། བོད་སྐད་ལ་བསྒྱུར་དུས་ཤིན་ཏུ་གོ་དཀའ་བར་མཛད་པ་འདི་དང་གོ་དཀའ་བ་ཞིག་གོ་བདེར་གཏོང་རྒྱུའི་ཁོང་གི་དགོངས་པ་གཉིས་འགལ་བས་ཐུགས་མ་དགྱེས་པ་དེ་ཡང་༼དགེ་འདུན་ཆོས་འཕེལ་གྱི་གསུང་རྩོམ་༽ནང་། “དེས་ན་ཕྱིས་ཀྱི་ལོ་ཆེན་འགའ་ཞིག་གིས་བསྒྱུར་བའི་གཞུང་རྣམས་ཤིན་ཏུ་ཟབ་པ་འདྲ་ཞིག་སྣང་བ་དེ། དོན་ལ་འགྱུར་དེ་ཟབ་དྲག་པའི་རྐྱེན་ཡིན་ནོ། འདི་དག་དབང་མེད་དུ་ཤོར།” ༡༠ཞེས་གསུངས་འདུག
༤.ཐ་སྙད་བསྒྱུར་སྐབས་གོང་འོག་གི་ཡིག་ཕྲེང་ཁ་ཤས་ལ་བསྟུན་ནས་གོ་བ་བླངས་ཏེ་བསྒྱུར་དགོས་པར་བཞེད་པ་༼མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཕྱོགས་སྒྲིག༽ཅེས་པའི་ནང་། “རྩ་འགྲེལ་གང་ཡིན་ཀྱང་ཡང་ན་སྟོད་ནས་ཡིག་ཕྲེང་ལྔ་དྲུག་ཙམ། ཡང་ན་སྨད་ནས་ཁ་ཤས་བློ་ཐོག་ནས་བཏོན་ཏེ་གོ་བ་དེའི་སྟེང་ནས་དོད། ཚིག་གཅིག་རྐྱང་པས་གོ་མི་ཐུབ། སྤྱིར་མདོ་སྔགས་རིག་གནས་གང་ཡིན་ཀྱང་རང་གི་རིག་རྩལ་གྱི་ཁྱད་ཆོས་རེ་འདོན་ཐུབ་དགོས། གཞན་གྱི་རྗེས་ཟློས་ཀྱིས་ཕན་མི་ཐོགས། རིས་མལ་རིས་རྒྱུག་གིས་གར་ཡང་མི་སླེབས་གསུངས་ཀྱི་ཡོད།” ༡༡ཅེས་འཁོད།
༥.ཡི་གེ་བསྒྱུར་དུས་ལོ་ཙཱ་བ་རེ་རེ་ཁེར་རྐྱང་མ་ཡིན་པར་ལོ་པཎ་གཉིས་ཀྱིས་མཉམ་དུ་བསྒྱུར་ནས་ཞུས་དག་ཡང་ཡང་གཏོང་དགོས་པ་དང་། སླད་ཁུངས་ལྡན་གྱི་དཔེ་ལ་གཏུགས་ནས་སླར་བཅོས་ཏེ་གཏན་ལ་འབེབས་དགོས་པའི་དགོངས་པ་ནི་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་། “དེ་ཡང་རང་སྒྱུར་ལྟ་བུར་སྣང་བ་གང་དྲན་མིན་པར་སྔར་གྱི་ལོ་ཙཱ་བ་རྣམས་ཀྱི་སྲོལ་བཟུང་ནས། བསྒྱུར་བྱང་མཛད་པར་ཡང་། འཕགས་པ་གནས་བརྟན་པ་རྣམས་ཀྱི་མདོ་སྡེའི་སྡེ་སྣོད་དུ་བསྡུས་པ་ལས། ཕྲན་ཚེགས་ཀྱི་མདོ་ཕྲན་གཉིས་པ་ཆོས་ཀྱི་ཚིགས་སུ་བཅད་པ་རྫོགས། འདྲེན་པ་ཆེན་པོ་གནས་བརྟན་དྷརྨ་ནནྡའི་ཞབས་དྲུང་དུ་ཞུས་ཏེ། སི་ངྒ་ལ་དཔལ་རལ་གྲིའི་རི་བོའི་དགོན་པར་དགེ་འདུན་ཆོས་འཕེལ་གྱིས་བསྒྱུར་བ་རྫོགས་སོ། ཞེས་དང་། རིང་ནས་འདྲིས་པའི་རང་ཁྱིམ་ངོས་ཟིན་ཅིང་། །ཚེ་རབས་སྔ་མའི་ལས་ཀྱི་འཕྲོ་སད་དེ། །དུས་ཀྱི་མཐར་ཡང་རྫོགས་པའི་སངས་རྒྱས་གསུང་། །གསར་དུ་བསྒྱུར་བའི་དགའ་བ་གང་གིས་མཚོན། །ཞེས་མཆོག་ཏུ་སྤྲོ་བ་སྐྱེས་ཚུལ་གསལ་བར་བསྟན་པར་མཛད་དོ།” ༡༢ཞེས་དང་། “སྔར་གྱི་ལོ་ཙཱ་བ་ཚོས་བཀའ་བསྟན་བསྒྱུར་སྐབས། རྒྱ་གར་གྱི་མཁན་པོ་འདི་དང་འདི་བྱ་བ་དང་། བོད་ཀྱི་ལོ་ཙཱ་བ་འདི་དང་འདི་ཞེས་བྱ་བ་ནས་ཞུས་ཏེ་གཏན་ལ་ཕབས་གསུངས་པའི་ཞུས་ཟེར་བ་འདི། གསོལ་རས་ཞུས་ཟེར་བ་མིན། ལོ་པཎ་གཉིས་ཀས་ཞུས་དག་ཡང་ཡང་བཏང་བ་ལ་གོ་དགོས་པ་རེད། ལོ་པཎ་ཉི་ཟླ་དང་འདྲ་བ་དེ་ཚོས་ཀྱང་ཞུས་དག་བཏང་ཡོད་ཅེས་གསུངས་དེ་ལ་ཡིད་ཆེས་བྱས། ཡང་དུས་ཕྱིས་རྒྱ་གར་གྱི་མཁན་པོ་འདི་དང་འདི་ཞེས་བྱ་བ་དང་ལོ་ཙཱ་བ་འདི་དང་འདི་ཞེས་བྱ་བས། ཁུངས་ལྡན་གྱི་དཔེ་འདི་དང་འདི་ལ་གཏུགས་ནས་བཅོས་ཏེ་གཏན་ལ་ཕབས་གསུངས་པ་དེ་ཚོའི་ཐོག་ལ་ཞིབ་ཏུ་བལྟས་ན། ཁོང་རྣམ་པ་ཚོས་རེ་རེ་ཁེར་རྐྱང་ཡིན་མ་གསུངས་པར། ལོ་པཎ་གཉིས་རྟག་པར་ཕྱག་ལས་མཉམ་དུ་གནང་བ་ཡིན་གསུངས་པ་འདི་ཙམ་ལ་དཔྱད་ན། དྭང་བ་དང་ཡི་རངས་སྐྱེ་དགོས་པ་ཞིག་དང་། བསྒྱུར་བ་ཡིན་ཟེར་བ་གང་བྱུང་གི་འོལ་ཚོད་བྱེད་ནུས་པ་ཞིག་མེད། བྱས་ཙང་། ཁྱོད་རང་སྔོན་ལ་བོད་ཡིག་ཁུངས་འཕེར་ཞིག་བསླབ་ན། བསླབ་སྟངས་འདི་འདྲ་རེད།” ༡༣ཅེས་གསུངས་པ་ལྟར་རོ། །
༦.སྐད་ལུགས་སོ་སོའི་ཕྲད་རྣམ་དབྱེ་སྦྱོར་ལུགས་ཤིན་ཏུ་ནས་མི་འདྲ་བའི་དགོངས་པ་བཞེད་ཚུལ་༼དགེ་འདུན་ཆོས་འཕེལ་གྱི་གསུང་རྩོམ་༽ནང་། “འདིར་ཨབསྱ བྱ་བ་དྲུག་པའི་མཐའ་ཡིན་ཡང་བོད་སྐད་ལ་འདི་ནི་བྱ་བ་ལས་བསྒྱུར་མ་གཏུབ་ཅིང་། སྤྱིར་རྒྱ་སྐད་ཀྱི་རྣམ་དབྱེ་དྲུག་པ་ཕལ་ཆེར་བོད་སྐད་ལ་གཉིས་པ་དང་དང་པོ་ཁོ་ན་ཡིན་ཅིང་། པ་ཚབ་སོགས་ཀྱིས་དེ་ལྟར་བསྒྱུར་འདུག་པས་སྔོན་གྱི་བསྒྱུར་རྣམས་གོ་བདེ་བའི་རྒྱུ་མཚན་གཅིག་དེ་ཡིན་ལ། ཡར་ཀླུངས་གྲགས་པ་རྒྱལ་མཚན་གྱི་འགྱུར་རྣམས་གོ་དཀའ་བ་ཡང་རྣམ་དབྱེ་རྣམས་ཇི་ལྟ་བ་བཞིན་བསྒྱུར་བ་ཡིན། འདིར་དོན་ཐོབ་ལ་གཉིས་ཡིན་ཀྱང་། དམིགས་བསལ་གྱིས་དྲུག་པ་སྦྱར་སོགས་ཟེར་བ་ཡང་། སྐད་ལུགས་སོ་སོའི་རྣམ་དབྱེ་སྦྱོར་ལུགས་ཤིན་ཏུ་མི་འདྲ་བ་རྒྱུས་མེད་པ་སྟེ། ལེགས་སྦྱར་ལ། ཆུ་ཡིས་གང་བའི་བུམ་པ་བྱ་བ་ལ་ཆུ་ཡི་གང་བའི་བུམ་པ་དང་། ཝ་ར་ན་སིའི་རྒྱལ་པོ་བྱ་བར། ཝ་ར་ན་སི་ན་རྒྱལ་པོ་སོགས་རྟག་ཏུ་འོང་བས་བོད་སྐད་དང་ཡེ་མ་འདྲ། བོད་སྐད་དང་རྒྱ་ནག་དབུས་ཀྱི་སྐད་ལྟ་བུ་གཉིས་བསྡུར་དང་ཡང་རྣམ་དབྱེ་སྦྱོར་ལུགས་མི་འདྲ་བ་ཤེས་ཡོང་། སྐད་དེ་ལ་སྦྱོར་ལུགས་དེ་དོན་ཐོབ་ཡིན་གྱིས་དམིགས་བསལ་ག་ལ་ཡིན། དེས་ན་གོང་གི་ཚིག་འདི། གང་བདག་མཐོང་བ་འདི་ནི་དེར་ང་ཞེས་ཞེན་པ་པོ་ཡིན་ནོ། ཞེས། གང་དང་འདི་དང་ཞེན་པ་གསུམ་གཞི་གཅིག་ལ་བསྡུ་དགོས་སོ།” ༡༤ཞེས་གསུངས་ནས། དོན་ཐོབ་གཙོ་བོར་བསྒྱུར་བ་དེ་གོ་བདེ་པོ་ཡོང་བའི་རྒྱུ་མཚན་གཅིག་ནི་ལོ་ཙཱ་བས་སྐད་ལུགས་སོ་སོའི་ཕྲད་རྣམ་དབྱེའི་སྦྱོར་ལུགས་ཤིན་ཏུ་ནས་མི་འདྲ་བ་དེ་མཁྱེན་ཅིང་། དེ་ཉིད་གཙིགས་ཆེ་བར་མཛད་པའི་སྟབས་ཀྱིས་ཡིན་པ་དང་། ཚིག་ཟིན་ལ་བསྒྱུར་བ་དག་གོ་དཀའ་བར་གྱུར་དོན་གཅིག་ནི་ལོ་ཙཱ་བས་སྐད་ལུགས་སོ་སོའི་ཕྲད་རྣམ་དབྱེ་སྦྱོར་ཚུལ་ཤིན་ཏུ་ནས་མི་འདྲ་བ་དེ་མ་མཁྱེན་པའམ། ཡང་ན་མཁྱེན་རུང་དོ་གལ་ཆེ་བར་མ་མཛད་པའི་སྟབས་ཀྱིས་ཡིན་ཚུལ་བསྟན་གནང་ཡོད།
༧.ལོ་ཆེན་དགེ་འདུན་ཆོས་འཕེལ་ནི་སྔ་འགྱུར་གྱི་ལུགས་ལ་མོས་ཤིང་། ཕྱི་འགྱུར་གྱི་ཚིག་ཟིན་ལ་བསྒྱུར་བའི་ཚུལ་དེར་ཅུང་མ་མཉེས་ཀྱང་། སྔ་འགྱུར་དང་ཕྱི་འགྱུར་གཉིས་ལ་རང་རང་གི་ཁྱད་ཆོས་རེ་ཡོད་པ་ཁས་ལེན་གནང་ཡོད། དེ་ཡང་སྔ་འགྱུར་གྱི་ལོ་ཆེན་ཚོས་སྔོན་ལ་མ་ཡིག་ཧྲིལ་པོར་གོ་བ་རིལ་གྱིས་ལོན་པ་གནང་རྗེས། དེ་བོད་སྐད་རང་གི་ཐོག་ནས་ཕབ་བསྒྱུར་གནང་སྟངས་དེ་ལ་ལོ་ཆེན་དགེ་འདུན་ཆོས་འཕེལ་ཉིད་མཉེས་པོ་གནང་གི་ཡོད་པ་དང་། དེ་བཞིན་༼དགེ་འདུན་ཆོས་འཕེལ་གྱི་གསུང་རྩོམ་༽ནང་། “དེས་ན་རྣམ་འགྲེལ་དང་དུས་འཁོར་ལྟ་བུའི་གཞུང་བོད་སྐད་ལ་གོ་དཀའ་བ་རྣམས། ལེགས་སྦྱར་གྱི་གཞུང་དང་ཐད་ཀ་ཐད་ཀར་སྦྱོར་བདེ་ལ། སྤྱོད་འཇུག་དང་འདུལ་བ་ལུང་ལྟ་བུའི་སྔ་དར་སྐབས་ཀྱི་འགྱུར་བོད་སྐད་ལ་གོ་བདེ་བ་རྣམས་སྐབས་མང་པོར་རྒྱ་སྐད་ལ་སྦྱོར་མི་བདེ་ཡང་དོན་གྱི་གོ་བ་ཇི་ལྟ་བ་བཞིན་ཐོན་པས་ཤིན་ཏུ་ངོ་མཚར་ཏེ།” ༡༥ཞེས་གསུངས་པ་འདི་ལས་དོན་དངོས་ཐོག་ཚིག་ཟིན་ལ་ལེགས་པོ་བསྒྱུར་བའི་ཡོན་ཏན་གཅིག་ཞོར་དུ་བསྟན་གནང་བ་སྟེ། སྔར་ལེགས་སྦྱར་ནས་བོད་ཡིག་ལ་ཚུར་བསྒྱུར་བ་རྣམས་ཡང་བསྐྱར་ཕར་ལེགས་སྦྱར་གྱི་སྐད་ལ་བསྒྱུར་དགོས་དུས། འབྲུ་དོན་རེ་རེ་བཞིན་ཚིག་ཟིན་ལ་བསྒྱུར་བ་དེ་ཕྱིར་བསྒྱུར་ན་དང་པོའི་མ་ཡིག་ལྟར་བསྒྱུར་ཐུབ་ཀྱི་ཡོད་པ་དེའོ། །
གཞན་ཡང་༼དགེ་འདུན་ཆོས་འཕེལ་གྱི་གསུང་རྩོམ་༽ནང་། “འདིའི་ཤཱརྡུལ བྱ་བ་དེ་རང་རེ་རྣམས་ཀྱིས་སེང་གེ་རྐང་བརྒྱད་བྱ་བ་ཞིག་གི་མིང་ཡིན་ཟེར། འདིར་སྟག་ཏུ་བསྒྱུར། འཆི་མེད་མཛོད་དུ་ཡང་སྟག་ཏུ་བསྒྱུར། རྒྱ་གར་བ་ཞིག་ལ་དྲིས་པས། གཟིག་ཡིན་ཡང་ཟེར། སྤྱང་ཀི་སྐྱ་ཡུག་ལྟར་འདུག སྤྱིར་ལོ་ཆེན་གྱིས་ཚིག་དོ་གལ་ཆུང་བ་འདི་འདྲའི་རིགས། གོ་བདེ་ཙམ་དུ་མཛད་པ་ཡང་ཡོད་སྣང་སྟེ། (དོན་དུ་འདི་ནི་དོན་ཐོབ་གཙོ་བོར་བསྒྱུར་བའི་ཁྱད་ཆོས་ཀྱི་གྲས་ཤིག་སྟེ། སྣོན་འཕྲི་སྤོར་བཅོག་བྱ་དགོས་ཞེས་པའང་དོན་འདི་རང་ཡིན་ནོ།)”ཞེས་དང་། “……ངས་འདི་འདྲ་སྨྲ་བ་ལོ་ཆེན་ལ་སྐྱོན་བརྗོད་པ་ཡིན་སྙམས་ན། སྙམ་པ་དེ་སྙམ་མཁན་བླུན་པོར་གོ་བའི་ཚུལ་གསུམ་དུ་ཐེ་ཚོམ་མེད་དོ།” ༡༦ཞེས་དང་། “མདོ་སྡེ་རྒྱན་འདི་དོན་ཐོབ་གཙོ་བོའི་འགྱུར་ཤིན་ཏུ་གུ་ཡངས་པ་ཞིག་ཡོད་འདྲ་ན་ཡང་བོད་གཞུང་མ་རྙེད་པས་ལེགས་པར་མ་ཤེས་” ༡༧ཞེས་འཁོད། ༼མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཕྱོགས་སྒྲིག་༽ནང་། “སྤྱིར་བོད་འགྱུར་སྔ་ཕྱི་གཉིས་ལ་ཁྱད་པར་བསམ་གྱིས་མི་ཁྱབ། སྔར་བཻ་རོ། ཀ་ཅོག་སོགས་ཀྱིས་བསྒྱུར་བའི་རྒྱ་དཔེ་རེ་གཉིས་མཇལ་བས་ཤིན་ཏུ་ཡ་མཚན། ཆེན་པོ་ཕར་ཞོག འབྱུང་པོ་གང་དག་འདིར་ནི་ལྷགས་གྱུར་ཏམ། ཞེས་པའི་ཚིགས་བཅད་འདིའི་རྒྱ་དཔེ་ཞིག་མཐོང་བས་དེའི་ནང་ནས་བོད་སྐད་ཚིགས་བཅད་འདི་བཻ་རོས་ག་འདྲས་བཏོན་པ་ཡིན་ནམ་སྙམ་ང་ནི་ཧ་ལས་གསུངས། ཕྱག་ཐལ་མོ་སྦྱར། ཚུལ་མདོའི་མཆོད་བརྗོད་འདིའི་རྒྱ་དཔེ་ལ། (རཏྣ་ཀོ་ཥ)ཡོད་པ་ཐག་ཆོད། དེས་ན་རིན་ཆེན་མཛོད་པ་མི་ཟེར་བར། དཀོན་མཆོག་མཛོད་ཅིའི་ཕྱིར་ཟེར། ནོར་བུ་དང་ཆོས་མཚུངས་རྟག་པ་སྦྱར་ག་ལ་དགོས། འདི་ནི་རི་བོང་གི་མཆོངས་སྟངས་ཡིན་པ་འདྲ་གསུངས་ནས་བཞད་ཆ་མཛད།” ༡༨ཅེས་གསུངས་འདུག
༨.སྔོན་གྱི་ལོ་ཆེན་རྣམས་ལ་མོས་གུས་ཆེན་པོ་གནང་བ། དེ་ཡང་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་། “སྔར་གྱི་འཕགས་བོད་ཀྱི་མཁས་གྲུབ་ཚོས་མདོ་སྔགས་ཀྱི་དགོངས་པ་འགྲེལ་ཚུལ་འདི་ཚོ་བསམ་ཞིང་བསམ་ན་ཧ་ལས་རྒྱུ་དང་། དེའི་ནང་ནས་ང་རང་ཚོའི་ལོ་ཙཱ་བ་རྣམས་ནས་སྐད་གཞན་པ་ཞིག་གི་ཐོག་ནས་ཚིག་དོན་ལ་ནོར་འཁྲུལ་ཏིལ་ཙམ་མེད་པར་ཇི་མ་ཇི་བཞིན་བསྒྱུར་ཐུབ་པ་འདི་འདྲ་བོད་ཙམ་ལ་མ་གཏོགས་བྱུང་མེད་ཅེས་བསྐྱར་ལྡབ་ཏུ་གསུངས་བྱུང་” ༡༩ཞེས་དང་། “ལྷག་པར་འཇིགས་བྱེད་བདག་བསྐྱེད་ནང་། རིག་མ་ལ་བིངྱཱ། ཞེས་མོའི་སྒྲ་ཡོད་བཞིན་དུའང་ཁྲོ་བོ་དང་རིག་པའི་ཚོགས་ཞེས་བོད་སྐད་དུ་རིག་པ་ཞེས་ཕོའི་སྒྲར་བཀོད་པར་མཛད་པ་ལའང་། ཟུང་འཇུག་གི་གོ་བ་ཡོད་མཁན་ཞིག་ཡིན་ན་གོ་རྒྱུ་ཆེན་པོ་ཡོད་ཙང་། སྐབས་འདིར་རིག་མ་ལ་རིག་པ་ཞེས་བྲིས་གནང་བ་རེད། ང་ཚོའི་ལོ་ཙཱ་བ་དང་སྔ་རབས་ཀྱི་མི་ཚོས་ནོར་མི་ཡོང་” ༢༠ཞེས་དང་། “ཡང་སྐབས་རེ་སྔར་གྱི་མཁས་གྲུབ་རྣམ་དག་གཅིག་ཙམ་ཞིག་དང་། ལོ་ཙཱ་བ་གཅིག་རང་ད་ལྟ་ཞལ་བཞུགས་རོགས་བྱས་ཡོད་ན། ང་ལ་བཀའ་དྲིན་ཞུ་རྒྱུ་མང་པོ་ཞིག་འདུག་གསུངས་ནས་སྐྱོ་སྣང་ཡང་གནང་བགྱི་འདུག་” ༢༡ཅེས་འཁོད་འདུག
བཞི་པ། ཞར་བྱུང་སྐད་དང་ཡི་གེའི་ཐད་ཀྱི་དགོངས་པ།
༡.ནང་པ་སངས་རྒྱས་ཡིན་ཟེར་ནས་མཛུབ་མོ་འཛུགས་ས་ཡོད་པ་དང་། བོད་མི་རིགས་ཟེར་ནས་མཛུབ་མོ་འཛུགས་ས་ཞིག་ད་ལྟ་བར་ཡོད་པ་དེ་སློབ་དཔོན་ཐུ་མིས་མཛད་པའི་ཡི་གེ་འདིའི་དྲིན་ཡིན་པས། བརྡ་སྤྲོད་ཀྱི་གཞུང་ལུགས་ལ་གཅེས་སྤྲས་བྱེད་དགོས་པ་དང་། གཞུང་གིས་སྤྱི་ཁྱབ་ཏུ་བཀས་བཅད་བྱེད་དགོས་པའི་དགོངས་པའི་སྐོར་ལ་༼དགེ་འདུན་ཆོས་འཕེལ་གྱི་རབ་བྱེད་༽ནང་། “དེའི་རྗེས་ཉིན་གཅིག་རྒྱལ་བ་ཙོང་ཁ་པ་ལྟ་བུ་ཞིག་ང་ཚོ་བོད་ལ་བྱོན་མེད་ན་བོད་པ་ཡོད་པ་མ་རེད། ག་ས་ག་ལ་འཐོར་སོང་བ་རེད་འདུག་གསུངས། དེའི་རྗེས་ཙོང་ཁ་པའི་དྲིན་གྱིས་ཆོས་ཀྱི་ཐོག་ནས་མི་རྣམས་ཀྱི་སེམས་ཤུགས་གཅིག་ཏུ་བསྒྲིལ་བ་རེད་གསུངས་སོང་། རྒྱལ་བ་ཙོང་ཁ་པས་ཤིང་གི་སྒང་ལ་དཔར་བརྐོས་ནས་དཔེ་ཆ་དཔར་རྒྱག་པའི་ལུགས་སྲོལ་ཞིག་བཙུགས་པ་རེད། རྒྱལ་བ་ཙོང་ཁ་པའི་རྗེས་ལ་བོད་ཀྱི་སྐད་ཡིག་གཉིས་ལ་འགྱུར་བ་རྩ་བ་ནས་སོང་ཡོད་པ་མ་རེད་གསུངས་སོང་།” ༢༢ཞེས་དང་། “ཉིན་གཅིག་དགེ་འདུན་ཆོས་འཕེལ་གྱིས་གསུང་ཡག་ལ་བོད་ཀྱི་ཆོས་རྒྱལ་སྲོང་བཙན་སྒམ་པོ་དང་ཐུ་མི་སཾབྷོཊ་གཉིས་བྱས་པ་ཡིན་ན་ཆོས་རྒྱལ་སྲོང་བཙན་སྒམ་པོའི་མཛད་པ་དེ་སྐུ་ཚེ་གཅིག་ལ་གྲུབ་པ་རེད། ཐུ་མི་སཾབྷོཊའི་མཛད་པ་དེ་ད་དུང་འཛམ་གླིང་འདིའི་ནང་ཁྱབ་ནས་བསྡད་ཡོད་པ་རེད། ནུབ་ལ་དྭགས་ནས་བཟུང་སྟེ་མདོ་སྨད་སོག་པོ་ལ་ཐུག་གི་བར་ནང་པ་སངས་རྒྱས་པ་ཟེར་ནས་བོར་བརླགས་མེད་པའི་ཐོག་ནས་འཛིན་ཐུབ་པ་དང་། ལྷག་པར་བོད་མི་རིགས་ཟེར་ནས་མཛུབ་མོ་བཙུགས་ས་ཡོད་པ་ཞིག་ཁོང་གིས་ཡི་གེ་དེ་བརྩམས་པ་ལ་བརྟེན་ནས་བོད་ཟེར་མཁན་དེ་མ་འཐོར་བར་བསྡད་པ་འདི་བྱུང་མོད། བྱས་ཙང་ཚང་མས་སུམ་རྟགས་ལ་གཅེས་སྤྲས་ཡག་པོ་ཞིག་མ་གནང་བ་ཡིན་ན། ཁྲོམ་ལ་ཧྲོམ་ཟེར་བ། བྲག་ལ་བག་ཟེར་བ། བྲེ་ལ་བེ་ཟེར་བ། རེད་དོ་རེད་དོ་ལ་རེད་ཀོ་རེད་ཀོ་ཟེར་བ། ཡིན་ནོ་ལ་ཡིན་གོ་ཟེར་བ་འདྲ་པོའི་བོད་ཀྱི་རིག་གཞུང་ལ་གནོད་སྐྱོན་འགྲོ་ཡག་མང་པོ་ཞིག་དེང་སང་ཁྱབ་འགྲོ་གི་ཡོད་པ་རེད། འདི་ལ་མཁས་པ་ཚོས་གཟབ་གཟབ་མ་གནང་བ་ཡིན་ན་སྔ་མོའི་སྐད་བརྡ་རིམ་པས་བརླགས་ནས་གསུང་རབ་དེ་ཚོ་ཧ་མ་གོ་བར་བྱས་གླེགས་བམ་གྱི་ཕུང་པོ་ཞིག་ཆགས་ཀྱི་རེད། གཞུང་གིས་ངེས་པར་དུ་རྒྱབ་སྐྱོར་དགོས་ཀྱི་རེད། གཞུང་གིས་རྒྱབ་སྐྱོར་མེད་ན་མཁས་པ་རེ་གཉིས་ཀྱིས་བྲིས་པ་ལ་བརྩི་མཁན་ཡོད་པ་མ་རེད། གཞུང་གིས་སྤྱི་ཁྱབ་ཏུ་མངའ་བདག་ཁྲི་རལ་པ་ཅན་གྱི་སྐབས་བཀས་བཅད་གནང་བ་ནང་བཞིན་རིག་གཞུང་ཚང་མ་ཐམས་ཅད་གཏན་ལ་ཕབ་སྟེ་དེ་དང་འགལ་མི་ཆོག་ཅེས་དེ་འདྲིའི་བཀའ་ཞིག་བྱུང་བ་ཡིན་ན། སངས་རྒྱས་ཀྱི་བསྟན་པ་ཡུན་རིང་དུ་གནས་པ་དང་བོད་ཀྱི་མི་རིགས་ཟེར་བ་མི་བརླག་པ་ལ་ཕན་ཐོགས་ཡོང་གི་རེད། ཅེས་དེ་འདྲ་ཞིག་གསུངས་སོང།” ༢༣ཞེས་འཁོད་དོ། །
༢.ཡི་གེའི་གཞུང་དང་རྩ་བ་ནས་སྒྲ་གདངས་མ་འཕྲོད་པ་དང་། ཡི་གེའི་ཐོག་ནས་བརླག་པའི་ཕལ་སྐད་ལ་ངོ་རྒོལ་དང་། ཡི་གེའི་སྟེང་ནས་ཡོངས་སུ་མ་བརླག་པར་ཟུར་ཆག་ལྟ་བུ་དང་། གནའ་བོའི་ཀློག་སྟངས་ལྟར་གནས་པའི་བོད་རིགས་འདུས་སྡོད་ཁུལ་ཡོངས་ཀྱི་ཕལ་སྐད་ལ་ཡུལ་གྱི་ཕྱོགས་རིས་མེད་པའི་ཉམས་ཞིབ་དང་། དེའི་སྙིང་པོ་དང་ལེགས་ཆ་དག་ཚད་ལྡན་གྱི་སྤྱི་སྐད་ཀྱི་ནང་དུ་བསྡུ་ལེན་བྱེད་དགོས་པའི་དགོངས་པའི་སྐོར་ལ་༼དགེ་འདུན་ཆོས་འཕེལ་གྱི་རབ་བྱེད་༽ནང་། “སྐད་ཀྱི་སྐོར་ལ་ཞེ་དྲག་ངོ་རྒོལ་གནང་གི་རེད། ལྷག་པར་དུ་ལྷ་སའི་ཕལ་སྐད་དེ་ཞེ་དྲག་སྡུག་ཅག་རེད། ཡི་གེའི་གཞུང་དང་རྩ་བ་ནས་སྒྲ་གདངས་མ་འཕྲོད་པ། སྐད་དེ་ཡི་གེའི་ཐོག་ནས་མ་བརླག་པ་བྱེད་དགོས་ཀྱི་རེད་གསུངས་ནས་ཤུགས་ཆེན་པོ་ཞིག་གསུང་གི་འདུག་” ༢༤ཅེས་དང་། “དགེ་འདུན་ཆོས་འཕེལ་གྱིས་དེ་དུས་དབྱིན་ཇིའི་སྐད་ནས་བོད་སྐད་ལ་བསྒྱུར་བའི་སྐབས་ཨ་མདོའི་སྐད་ཁ་ཤས་ཤིག་དང་ཁམས་སྐད་ཁག་གཅིག་མ་བཅུག་པ་དེ་ནོར་བཞག་གསུང་གི་འདུག ལྷག་པར་ཨ་མདོའི་སྐད་དེ་རྫིག་པོ་ཞིག་རེད། དམག་རྩེད་བརྩེད་པའི་སྐབས་ལ་ལམ་སེང་ཧ་གོ་ཆོག་ཆོག་མེད་པར་རྫིག་པོ་ཞིག་དགོས་ཀྱི་རེད། ང་ཚོས་ཨ་མདོའི་སྐད་ཁ་ཤས་བརྒྱབ་ན་ཡག་པོ་འདུག དཔེར་ན། ཧ་ར་ར་སོང་། ཟེར་བའི་སྐབས་གང་ག་ཧྲག་ཧྲག་འགྲོ་ཡག་འདྲ་པོ། ཚུར་ར་ཤོག ཟེར་བའི་སྐབས་ལ་ཚུར་ཡོང་ཡག་འདྲ་པོ་དང་། དམག་འདྲ་པོ་ཞིག་ལ་ཆ་བཞག་ན་དམག་རྒྱག་སར་སླེབས་པའི་སྐབས་སུ་མཛོག་མགོ་སྒྲེངས། ཟེར་བའི་སྐབས་ལ་མེ་མདའི་སྤོར་ཏོག་དཀྲུགས་ནས་བརྒྱབ་ཆོག་ཆོག་བཟོ་ཡག་འདྲ་པོའི་ཨ་མདོའི་སྐད་དང་ཁམས་སྐད་འགའ་ཤས་་མ་བཅུག་པ་ནོར་བཞག རྒྱབ་བསྒྱུར། ཟེར་བ་འདྲ་པོ་སྐྱོ་སྐད་འདྲ་པོ་ཞིག་ཆགས་འདུག་གསུང་གིས།” ༢༥ཞེས་དང་། ཡང་༼དགེ་འདུན་ཆོས་འཕེལ་གྱི་ལོ་རྒྱུས་༽ནང་། “ཐ་ན་ལུང་ཁུག་གི་ཁ་རྒྱུན་ཐེབ་ཆག་ཅིག་གསར་དུ་གསན་ན་ཡང་། དེ་ལ་ཏོག་ཙམ་དགོངས་པ་བཞེས་ནས། ཚིག་དེ་ཡིན་རྒྱུ་ནི་བརྡ་རྙིང་འདི་འདྲ་ཞིག་ཟུར་ཆག་པ་རེད་ཅེས། རང་རེས་དེང་སང་ཕལ་སྐད་ཟེར་བ་འདི་ལ་དགེ་ཆོས་རིན་པོ་ཆེ་ནས་མང་ཆེ་བ་ཟུར་ཆག་གི་ཐ་སྙད་བཏགས་ནས་གསུངས་པ་ལ་ད་ལྟ་ཞིབ་ཏུ་དཔྱད་སྐབས་གོ་རྒྱུ་ཆེན་པོ་ཞིག་འདུག་སྙམ།” ༢༦ཞེས་དང་། “དེ་ལྟར་དགེ་ཆོས་རིན་པོ་ཆེ་དང་བཀའ་མོལ་ཞུ་སྐབས། རྒྱུན་དུ་ཁ་ནས་ཤོད་བཞིན་པ་ལ་ཡི་གེར་འབྲི་སྲོལ་ནུབ་པ་དེ་འདྲ་ཐོན་ནས་དོགས་གཅོད་ཞུས་ན། འདི་ཚིག་འདི་འདྲ་ཞིག་ཟུར་ཆག་པ་ཡིན་འདུག དེང་སང་ཡུལ་སྐད་འདི་འདྲ་ཞིག་ལ་འདི་འདྲ་ཟེར་སྲོལ་འདུག་སོགས། བོད་ཀྱི་སྐད་དང་བརྡ་ཡིན་ཕྱིན་ཆད་ལ་ཕལ་སྐད་ཀྱི་ཕྱོགས་ལྷུང་མི་གནང་བར། སོ་སོ་སོ་སོའི་ཁུངས་བཙལ་ནས། བཤད་སྟངས་འདི་ལ་འདི་འདྲ་ཞིག་བྱུང་ན་སོགས་གསུང་དུས། ངག་ལ་དབང་འབྱོར་ཟེར་བ་འདི་འདྲ་ཡིན་བགྱི་རེད་སྙམ་པ་ཡོང་རྒྱུ་འདུག” ༢༧ཅེས་འཁོར། མདོར་ན་ལོ་ཆེན་དགེ་འདུན་ཆོས་འཕེལ་གྱི་སྐད་དང་ཡི་གེའི་ཐད་ཀྱི་དགོངས་པ་གཙོ་བོ་ཞིག་ནི། སྐད་དང་ཡི་གེའི་བར་ཐག་ཇེ་ཐུང་དུ་གཏོང་རྒྱུ་དེ་དང་། སྐད་དང་ཡི་གེ་གཉིས་ལུས་དང་གྲིབ་མ་བཞིན་རྟག་ཏུ་འབྲལ་མེད་འགྲོགས་རྒྱུ། སྐད་དང་ཡི་གེ་གཉིས་རོ་གཅིག་ཏུ་འདྲེས་ཨེ་ཐུབ་ལ་རེམ་རྒྱུ་དེ་བཅས་ཡིན་པར་སྣང་ངོ་།། །།
མཆན་འགྲེལ།
༡
བཀྲས་མཐོང་ཐུབ་བསྟན་ཆོས་དར་གྱིས་བྲིས་པའི་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ཤོག་གྲངས་༡༣༨,༡༣༤-༡༣༥,༡༥༠,༦༩,༡༣༩,༦༡,༡༣༤-༡༣༦,༡༢༡,༢༣༨-༢༣༩,༢༤༥,༡༥༠-༡༥༡,༡༦༤བཅས་ནང་གསལ།
༢
བཀྲས་མཐོང་ཐུབ་བསྟན་ཆོས་དར་གྱིས་བྲིས་པའི་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ཤོག་གྲངས་༡༣༨,༡༣༤-༡༣༥,༡༥༠,༦༩,༡༣༩,༦༡,༡༣༤-༡༣༦,༡༢༡,༢༣༨-༢༣༩,༢༤༥,༡༥༠-༡༥༡,༡༦༤བཅས་ནང་གསལ།
༣
བཀྲས་མཐོང་ཐུབ་བསྟན་ཆོས་དར་གྱིས་བྲིས་པའི་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ཤོག་གྲངས་༡༣༨,༡༣༤-༡༣༥,༡༥༠,༦༩,༡༣༩,༦༡,༡༣༤-༡༣༦,༡༢༡,༢༣༨-༢༣༩,༢༤༥,༡༥༠-༡༥༡,༡༦༣༤བཅས་ནང་གསལ།
༤
བཀྲས་མཐོང་ཐུབ་བསྟན་ཆོས་དར་གྱིས་བྲིས་པའི་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ཤོག་གྲངས་༡༣༨,༡༣༤-༡༣༥,༡༥༠,༦༩,༡༣༩,༦༡,༡༣༤-༡༣༦,༡༢༡,༢༣༨-༢༣༩,༢༤༥,༡༥༠-༡༥༡,༡༦༤བཅས་ནང་གསལ།
༥
བཀྲས་མཐོང་ཐུབ་བསྟན་ཆོས་དར་གྱིས་བྲིས་པའི་༼ དགེ་འདུན་ཆོས་འཕེལ་གྱི་ལོ་རྒྱུས་ ༽ ཤོག་གྲངས་༡༣༨,༡༣༤-༡༣༥,༡༥༠,༦༩,༡༣༩,༦༡,༡༣༤-༡༣༦,༡༢༡,༢༣༨-༢༣༩,༢༤༥,༡༥༠-༡༥༡,༡༦༤བཅས་ནང་གསལ།
༦ ༼ མཁས་དབང་དགེ་འདུན་ཆོས་འཕེལ་གྱི་གསུང་རྩོམ་ཕྱོགས་སྒྲིག ༽ སི་ཁྲོན་མི་རིགས་དཔེ་སྐྲུན་ཁང་གིས་བསྐྲུན། ཤོག་གྲངས་༡༥,༡༢ནང་གསལ།
༧
༼ དགེ་འདུན་ཆོས་འཕེལ་གྱི་གསུང་རྩོམ་ ༽ དེབ་གསུམ་པ། ཤོག་གྲངས་༣༩༥ནང་གསལ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་ནས་བསྐྲུན། ཤོག་གྲངས་༣༩༥,༤༢༡-༤༢༢,༤༦༡-༤༦༢,༤༦༢-༤༦༣ ༣༧༠-༣༧༡,༤༢༠,༣༦༦-༣༦༧,༣༩༠བཅས་ནང་གསལ།

robotstxt: allowed

filter: keep


text:
མི་དམངས་དྲ་བའི་འཕྲིན། རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་ཚོགས་འདུ་ཐེངས་ལྔ་པའི་གྲོས་རིམ་ཁག་ཕུན་སུམ་ཚོགས་པོའི་ངང་ལེགས་གྲུབ་ཟིན་ནས་ཚེས་15ཉིན་གྱི་སྔ་དྲོ་མི་དམངས་ཚོགས་ཁང་ཆེ་མོར་གྲོལ་བ་རེད། ཚོགས་ཆེན་ཐོག་སྲིད་གཞུང་གི་ལས་དོན་སྙན་སྒྲོན་དང་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ལས་དོན་སྙན་སྒྲོན་སོགས་ལ་ཆོག་མཆན་གནང་བ་དང་། དམངས་ཁྲིམས་ཀྱི་སྤྱིའི་རྩ་དོན་ལ་གྲོས་འཆམ་བྱུང་བ། རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་གིས་ཀྲུའུ་ཞིའི་བཀའ་རྒྱ་ཨང་66པར་མཚན་རྟགས་བཀོད་དེ་ཁྱབ་བསྒྲགས་གནང་བ། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མིའི་མི་གྲངས་དང་འདེམས་བསྐོའི་གནད་དོན་སྐོར་གྱི་གཏན་འབེབས་སོགས་བཅའ་ཁྲིམས་དང་ཡིག་ཆར་བརྡས་ཐག་བཅད་དེ་གྲོས་འཆམ་བྱུང་ཡོད་པ་རེད།
དེ་ཉིན་གྱི་ཚོགས་ཆེན་ལ་ཕེབས་དགོས་པའི་འཐུས་མི་2924ཡིན་པ་དང་། དངོས་སུ་འཐུས་མི་2838ཕེབས་པ། འཐུས་མི་86ཕེབས་མེད་པ། ཚོགས་འདུར་ཕེབས་པའི་མི་གྲངས་དེ་ཁྲིམས་གཏན་འཁེལ་བའི་མི་གྲངས་དང་མཐུན་ཡོད་པ་རེད།
མཇུག་འགྲིལ་ཚོགས་འདུ་དེ་ཚོགས་ཆེན་གྱི་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི་དང་། ལག་བསྟར་ཀྲུའུ་ཞི། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཨུ་ཡོན་ཀྲང་བཅས་ཡིན་པའི་ཀྲང་ཏེ་ཅང་གིས་གཙོ་སྐྱོང་གནང་བ་རེད།
ཞི་ཅིན་ཕིང་དང་། ལི་ཁེ་ཆང་། ཡུས་ཀྲེང་ཧྲེང་། ལིའུ་ཡུན་ཧྲན། ཝང་ཆི་ཧྲན། ཀྲང་ཀའོ་ལི་བཅས་དང་ཚོགས་ཆེན་གྱི་ཀྲུའུ་ཞི་ཚོགས་པའི་ཁོངས་མི་ཀྲུའུ་ཞི་སྡིངས་ཆའི་ཐོག་བཞུགས་ཡོད་པ་རེད།
ཚོགས་ཆེན་གྱི་ཀྲུའུ་ཞི་ཚོགས་པའི་རྒྱུན་ལས་ཀྲུའུ་ཞི། ལག་བསྟར་ཀྲུའུ་ཞི་ལི་ཅན་གོ་དང་། ཝང་ཧྲེང་ཅུན། ཁྲེན་ཁྲང་ཀྲི། ཡན་ཅུན་ཆི། ཝང་ཁྲེན། ཧྲེན་གཡོད་གཡོད། ཅི་པིང་ཤོན། ཀྲང་ཕིང་། བྱམས་པ་ཕུན་ཚོགས། ཨེ་ལི་ཀེང་·དབྱི་མིང་པ་ཧའེ། དབན་ཨེ་ཤང་། ཀྲང་པའོ་ཝུན། ཁྲེན་ཀྲུའུ་བཅས་ཀྲུའུ་ཞི་སྡིངས་ཆའི་ལག་བསྟར་ཀྲུའུ་ཞིའི་བཞུགས་གནས་ཐོག་བཞུགས་ཡོད་པ་རེད།
སྔ་དྲོའི་ཆུ་ཚོད་9པར་ཀྲང་ཏེ་ཅང་གིས་ཚོགས་ཆེན་འགོ་ཚུགས་པའི་ཁྱབ་བསྒྲགས་གནང་བ་རེད།
ཚོགས་འདུའི་ཐོག་བརྡས་ཐག་བཅད་པ་བརྒྱུད། སྲིད་གཞུང་གི་ལས་དོན་སྙན་སྒྲོན་སྐོར་གྱི་གྲོས་ཆོད་ལ་གྲོས་འཆམ་བྱུང་བ་རེད། གྲོས་ཆོད་ནང་ཚོགས་འདུའི་ཐོག་རྒྱལ་སྲིད་སྤྱི་ཁྱབ་ཁང་གི་འདས་ཟིན་པའི་ལོ་གཅིག་གི་ལས་དོན་ལ་ཁས་ལེན་གང་ལེགས་བྱས་པ་དང་། སྙན་སྒྲོན་ནང་བཏོན་པའི་2017ལོའི་ལས་ཀའི་སྤྱིའི་བཀོད་སྒྲིག་དང་། དམིགས་ཚད་ལས་འགན། གཙོ་གནད་ལས་དོན། སྲིད་ཇུས་བྱ་ཐབས་བཅས་ལ་མོས་མཐུན་བྱུང་ནས་སྙན་སྒྲོན་དེར་ཆོག་མཆན་སྤྲོད་རྒྱུའི་གཏན་འབེབས་བྱས་པ་ཡིན་ཞེས་བསྟན་ཡོད་པ་རེད།
ཚོགས་འདུའི་ཐོག་2016ལོའི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞི་ལག་བསྟར་བྱས་ཚུལ་དང་2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞིའི་སྐོར་གྱི་གྲོས་ཆོད་ལ་བརྡས་ཐག་བཅད་ནས་གྲོས་འཆམ་བྱུང་བ་དང་། 2016ལོའི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞི་ལག་བསྟར་བྱས་ཚུལ་དང་2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞིའི་འཆར་ཟིན་སྐོར་གྱི་སྙན་སྒྲོན་ལ་ཆོག་མཆན་སྤྲོད་རྒྱུའི་གཏན་འབེབས་བྱས་པ། 2017ལོའི་རྒྱལ་དམངས་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འཆར་གཞིར་ཆོག་མཆན་སྤྲད་པ་དང་། 2016ལོའི་ཀྲུང་དབྱང་དང་ས་གནས་ཀྱི་སྔོན་རྩིས་ལག་བསྟར་བྱས་ཚུལ་དང་2017ལོའི་ཀྲུང་དབྱང་དང་ས་གནས་ཀྱི་སྔོན་རྩིས་སྐོར་གྱི་གྲོས་ཆོད་ལ་བརྡས་ཐག་བཅད་ནས་གྲོས་འཆམ་བྱུང་བ། 2016ལོའི་ཀྲུང་དབྱང་དང་ས་གནས་ཀྱི་སྔོན་རྩིས་ལག་བསྟར་བྱས་ཚུལ་དང་2017ལོའི་ཀྲུང་དབྱང་དང་ས་གནས་ཀྱི་སྔོན་རྩིས་འཆར་ཟིན་སྐོར་གྱི་སྙན་སྒྲོན་ལ་ཆོག་མཆན་སྤྲོད་རྒྱུའི་གཏན་འབེབས་བྱས་པ། 2017ལོའི་ཀྲུང་དབྱང་གི་སྔོན་རྩིས་ལ་ཆོག་མཆན་སྤྲད་པ་རེད།
ཚོགས་འདུའི་ཐོག་བརྡས་ཐག་བཅད་པ་བརྒྱུད་དམངས་ཁྲིམས་ཀྱི་སྤྱིའི་རྩ་དོན་ལ་གྲོས་འཆམ་བྱུང་བ་དང་2017ལོའི་ཟླ་10ཚེས་1ཉིན་ནས་བཟུང་ལག་ལེན་བསྟར་རྒྱུ་ཡིན་པ་རེད།
ཚོགས་འདུའི་ཐོག་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མིའི་མི་གྲངས་དང་འདེམས་བསྐོའི་གནད་དོན་སྐོར་གྱི་གཏན་འབེབས་ལ་བརྡས་ཐག་བཅད་ནས་གྲོས་འཆམ་བྱུང་བ་དང་། ཤང་ཀང་དམིགས་བསལ་སྲིད་འཛིན་ཁུལ་གྱི་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མི་འདེམས་བསྐོའི་བྱ་ཐབས་དང་ཨའོ་མོན་དམིགས་བསལ་སྲིད་འཛིན་ཁུལ་གྱི་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མི་འདེམས་བསྐོའི་བྱ་ཐབས་ལ་གྲོས་འཆམ་བྱུང་བ་རེད། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མིའི་མི་གྲངས་དང་འདེམས་བསྐོའི་གནད་དོན་སྐོར་གྱི་གཏན་འབེབས་གཞིར་བཟུང་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མི་2018ལོའི་ཟླ་དང་པོར་འདེམས་རྒྱུ་རེད།
ཚོགས་འདུའི་ཐོག་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ལས་དོན་སྙན་སྒྲོན་སྐོར་གྱི་གྲོས་ཆོད་ལ་བརྡས་ཐག་བཅད་ནས་གྲོས་འཆམ་བྱུང་བ་རེད། གྲོས་ཆོད་ནང་ཚོགས་འདུའི་ཐོག་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་འདས་ཟིན་པའི་ལོ་གཅིག་གི་ལས་དོན་དང་ཐག་བཅད་པའི་གྲོས་ཆོད་ལ་ཁས་ལེན་གང་ལེགས་བྱས་པ་དང་། སྙན་སྒྲོན་ནང་བཏོན་པའི་སླད་ཕྱིན་ལོ་གཅིག་རིང་གི་གཙོ་གནད་ལས་འགན་དང་ལས་དོན་བཀོད་སྒྲིག་ལ་མོས་མཐུན་བྱུང་ནས་སྙན་སྒྲོན་ལ་ཆོག་མཆན་སྤྲོད་རྒྱུའི་གཏན་འབེབས་བྱས་པ་ཡིན་ཞེས་བསྟན་ཡོད་པ་རེད།
ཚོགས་འདུའི་ཐོག་བརྡས་ཐག་བཅད་པ་བརྒྱུད། ཆེས་མཐོའི་མི་དམངས་ཁྲིམས་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད་དང་ཆེས་མཐོའི་མི་དམངས་ཞིབ་དཔྱོད་ཁང་གི་ལས་དོན་སྙན་སྒྲོན་སྐོར་གྱི་གྲོས་ཆོད་ལ་གྲོས་འཆམ་བྱུང་ནས་སྙན་སྒྲོན་དེ་གཉིས་ལ་ཆོག་མཆན་སྤྲོད་རྒྱུའི་གཏན་འབེབས་བྱས་པ་རེད།
ཚོགས་འདུའི་ཐོག་ད་དུང་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གིས་ཞུས་ཤན་མིང་གི་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན་གྱི་གོ་གནས་ནས་དགོངས་པ་ཞུ་རྒྱུའི་རེ་འདུན་ཁས་ལེན་བྱ་རྒྱུའི་སྐོར་གྱི་གཏན་འབེབས་ལ་བརྡས་ཐག་བཅད་ནས་གྲོས་འཆམ་བྱུང་བ་རེད།
ཚོགས་ཆེན་གྱི་གྲོས་རིམ་ཁག་ཐུགས་གྲ་ལེགས་འགྲིག་བྱུང་རྗེས་ཀྲང་ཏེ་ཅང་གིས་གསུང་བཤད་གནང་ཞིང་། ཁོང་གིས་རྒྱལ་ཡོངས་མི་དམངས་འཐུས་མི་ཚོགས་ཆེན་སྐབས་བཅུ་གཉིས་པའི་ཚོགས་འདུ་ཐེངས་ལྔ་པས“དམངས་གཙོ་དང་། མཐུན་སྒྲིལ། དངོས་སྒྲུབ། ཡར་བརྩོན”བཅས་ཀྱི་སྙིང་སྟོབས་དར་སྤེལ་བཏང་ནས་འཐུས་མི་ཡོངས་ཀྱི་ཐུན་མོང་འབད་བརྩོན་འོག་སྔོན་གཏན་འཁེལ་བའི་ལས་འགན་ཁག་ཕུན་སུམ་ཚོགས་པོའི་ངང་ལེགས་སྒྲུབ་བྱས་ཡོད། ཚོགས་འདུའི་ཐོག་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་འོག་ཏང་དང་རྒྱལ་ཁབ་ཀྱི་བྱ་གཞག་ཁག་ལ་ཐོབ་པའི་ཡར་རྒྱས་གསར་པ་དང་གྲུབ་འབྲས་གསར་པར་ཚད་མཐོའི་གདེང་འཇོག་བྱས་ཡོད། ཚོགས་འདུའི་ཐོག་སྲིད་གཞུང་དང་མི་དམངས་འཐུས་ཚོགས་སོགས་ཀྱི་ལས་དོན་སྙན་སྒྲོན་ལ་གྲོས་ཞིབ་བྱས་ནས་ཆོག་མཆན་སྤྲད་པ་དང་། དམངས་ཁྲིམས་ཀྱི་སྤྱིའི་རྩ་དོན་དང་འཐུས་མི་འདེམས་བསྐོ་སོགས་ཀྱི་བཅའ་ཁྲིམས་ཡིག་ཆར་གྲོས་ཞིབ་བྱས་ནས་གྲོས་འཆམ་བྱུང་བ། 2017ལོའི་ལས་ཀའི་དམིགས་ཚད་ལས་འགན་དང་བཀོད་སྒྲིག་ཁ་གསལ་བྱས་ཡོད། ཚོགས་འདུ་འཚོགས་རིང་འཐུས་མི་ཚོའི་ཕྲག་ཏུ་མི་དམངས་ཀྱི་མངགས་བཅོལ་ཟབ་མོ་ཁུར་ཡོད་པས་མི་དམངས་ཀྱི་འདོད་བློ་མཚོན་པར་བྱས་ནས་རྩ་ཁྲིམས་དང་བཅའ་ཁྲིམས་ཀྱིས་དཀྲིས་པའི་འགན་འཁྲི་ལག་བསྟར་བྱས་ཏེ་ཕྱར་བ་གྲུ་འདེགས་ཀྱིས་གྲོས་ཞིབ་ནན་ཏན་བྱས་ཡོད། ཚོགས་འདུར་བསམ་བློ་གཅིག་གྱུར་དང་། ཡིད་ཆེས་བརྟན་པོ། སྟོབས་ཤུགས་གཅིག་སྒྲིལ། སྙིང་རུས་ཆེན་པོས་མདུན་སྐྱོད་བཅས་ཀྱི་དམིགས་ཡུལ་གྲུབ་ནས་ཚོགས་འདུའི་གྲུབ་འབྲས་ལས་ཏང་གི་འདོད་ཚུལ་དང་མི་དམངས་ཀྱི་འདོད་བློ་གཅིག་གྱུར་བྱུང་བ་གང་ལེགས་མངོན་པ་དང་རྒྱལ་ཡོངས་མི་རིགས་ཁག་གི་མི་དམངས་ཀྱི་ཐུན་མོང་བསམ་འདུན་གང་ལེགས་མངོན་ཡོད་ཅེས་གསུངས།


text:
ཨ་གར་སོ་ལྔ་འམ་ཚངས་ལྷའི་གཏམ་རྒྱུད།
- སྨན་པ་ངག་དབང་ཆོས་གྲགས།
ངོས་ཀྱི་དེ་རིང་འདིར་གླེང་བར་བྱ་བའི་ནང་དོན་གཙོ་བོ་ནི་ཚད་ལྡན་ཨ་གར་སོ་ལྔ་ཞེས་ཡོངས་སུ་གྲགས་པའི་སྨན་སྦྱོར་དེའི་སྨན་ནུས་ཇི་ལྟར་ཐོན་སྐོར་རིག་བྱེད་གཏམ་རྒྱུད་དང་འབྲེལ་ནས་བརྩམ་སྒྲུང་ཐུང་ངུ་ཞིག་སྨྲ་བར་བྱའོ།།
འགྲོ་དྲུག་གཙོ་བོར་གྱུར་བ་མིའི་འགྲོ་བ་ཐོག་མར་བྱུང་བའི་ཚེ་ཤེད་བུ་ཟེར་བའི་གང་ཟག་ཅིག་བྱུང་། དེའི་ཚེ་དེའི་དུས་སུ་འགྲོ་བ་རྣམས་ཤེས་རིག་གི་དཔལ་ཡོན་ཡོངས་སུ་རྨོངས་པའི་ཆེད་མུན་ནག་གི་དུས་སྐབས་ཞིག་ཡིན་ལ་རིན་ཐང་བྲལ་བའི་ཟས་ཀྱིས་འཚོ་ཐབས་ཟས་ཚུལ་ཟས་བསྡམ་ཟ་ཚོད་རན་པར་བཟའ་བ་ལ་སོགས་ཤེས་རྟོགས་མེད་པར་རྗེན་ཟས་རྐྱང་པར་ལོངས་སུ་སྤྱད། ནམ་ཞིག་གློ་བུར་དུ་ཤེད་བུ་ཟུག་རྔུ་དྲག་པོའི་ནད་ཀྱིས་མནར་ནས་མེས་པོ་ཚངས་པའི་དྲུང་དུ་བཅར། ཚངས་པས་དེ་ནི་མ་སྨིན་ཁ་ཟས་བསྟེན་དྲགས་པས་ཟུག་རྔུ་དྲག་པོ་འབྱུང་བར་ཤེས་ནས་ནད་བཅོས་བྱས་པས་ནད་པ་ལ་སྔ་བ་ཤེད་བུ་དང་། སྨན་པ་ལ་སྔ་བ་ཚངས་པ་ཞེས་བྱུང་། རྗེན་ཟས་ལོངས་སྤྱད་པའི་དབང་གིས་མ་ཞུ་བ་ཆགས་ནས་ནད་ལ་སྔ་བ་མ་ཞུ་བ་བྱུང་། དེར་ཚངས་པའི་ཕྱག་ནང་བདུད་རྩི་དྲོད་མོ་བུམ་པ་གང་བསྣམ་པ་དེས་ཤེད་བུ་ནད་ལས་མྱུར་དུ་སྐྱོབ་ཕྱིར་སྦྱིན་ཀྱང་མི་རྣམས་སྔོན་བསགས་ལས་དབང་གིས་ལྷ་ཡི་བདུད་རྩི་མི་ལ་ཆུ་རུ་སྣང་ཞེས་པ་ལྟར་བདུད་རྩི་དྲོད་མོ་དེ་ཡང་ཆུ་ཁོལ་བུམ་པ་གང་དུ་གྱུར་ནས་སྨན་ལ་སྔ་བ་ཆུ་བསྐོལ་ཞེས་ཡན་ལག་བཞི་ལྡན་ཐོག་མར་འཇིག་རྟེན་དུ་བྱུང་ཚུལ་དེ་ལྟར་གྲགས་སོ།།
དེ་ནས་བཟུང་ཤེད་བུས་ཆུ་ཁོལ་སྨན་མཆོག་ཡིན་པ་ཤེས་རྟོགས་བྱུང་རྗེས་རྒྱུན་ལྡན་འཚོ་བའི་ནང་ཆུ་ཁོལ་འཐུང་ཆེས་པས་མཚན་ཉིད་ཡང་གཡོ་སོགས་འཕེལ་ནས་ཉེས་པ་རླུང་འཕེལ། རླུང་ནི་ནད་ཀུན་སྣ་འདྲེན་མཇུག་སྡུད་བྱེད་པའི་རྩ་བ་ཡིན་ཕྱིར་འདུ་བ་མི་སྙོམས་འཕེལ་ཟད་འཁྲུགས་གསུམ་བྱུང་། འབྱུང་འཁྲུགས་འདུ་བ་སྙོམས་ཕྱིར་འབྲས་བུ་གསུམ་ཐང་དང་དབང་པོ་དོན་ལྔ་སོ་སོར་བཟང་དྲུག་ཁ་ཚར་བསྟེན། ཡང་ཤེད་བུ་མ་སྨིན་ཚ་བ་རྒྱས་པས་འབྲས་བུ་གསུམ་ཐང་སྟེང་མ་ནུ་བཞི་ཐང་བསྣན་པས་ནོར་བུ་བདུན་ཐང་ཞེས་པའི་ཐང་སྨན་དེ་འདུ་བ་སྙོམས་ལ་ཚ་བ་སེལ། དེ་ནས་རླུང་ཁ་གནོན་པའི་ཕྱིར་རིགས་ལྡན་དྲང་སྲོང་ཨ་གར་བརྒྱད་པའི་སྟེང་ནོར་བུ་བདུན་ཐང་བསྣན་པས་ཨ་གར་བཅོ་ལྔའི་སྦྱོར་བ་བྱུང་། དེས་རླུང་ཁ་མནན་ནས་གློ་སྐམ་ཐེས་སྲུད་ནད་རྣམས་སེལ།
ཡང་ཤེད་བུ་ཡུན་རིང་ནད་ཀྱི་མནར་བས་སྙིང་ཁ་མི་བདེ་ཞིང་ནུ་མ་གཟེར་བ་དེ་ལ་གཉེན་པོ་ཨ་གར་བརྒྱད་པ་ཤ་ཆེན་བཏང་། ཤེད་བུ་ནད་ལས་གྲོལ་ཏེ་སྨན་པ་ཆེན་པོ་ཚངས་པ་ལྷ་ཡི་བཀའ་དྲིན་གསོ་ཕྱིར་མི་ཡུལ་ནས་དུས་རྟག་ཏུ་དྲི་མཆོག་སྤོས་ཀྱི་མཆོད་པ་ཕུལ་བས་ཨ་གར་སོ་གཅིག་ཞེས་པ་དེ་ཡང་བྱུང་།
ཇི་སྐད་དུ། ཨ་གར་སོ་ལྔ་འམ་ཚངས་ལྷ་ནི།
ལྕི་སྣུམ་བསིལ་བ་ཨ་གར་རིགས་གསུམ་དང་། །ཁྱད་པར་བསིལ་ལ་རྟུལ་བའི་ཙན་དན་གཉིས། །འདུ་བ་ཆ་སྙོམས་བཟང་དྲུག་འབྲས་བུ་གསུམ། །སྦྱོར་བ་འདི་ལ་རབ་ཏུ་གཅེས་པའི་གཙོ། །བློན་འབངས་འཁོར་དུ་བཀོད་པ་ཉི་ཤུ་གཅིག །མ་ནུ་ཀཎྜ་ཀ་རི་སླེ་ཏྲེས་དང་། །ཏིག་ཏ་ཧོང་ལེན་སྒ་སྐྱ་བ་ཤ་ཀ །གུ་གུལ་དཀར་ནག་གླ་རྩི་ཀོ་བྱི་ལ། །ཤ་ཆེན་འཛིན་པ་ཚེར་སྔོན་སྙིང་ཞོ་ཤ །ནྰ་ག་གེ་སར་རུ་རྟ་ཨ་བྱག་གཉིས། །སེ་འབྲུ་སྲོ་ལོ་དཀར་པོ་ཀ་ར་སྦྱར། །ཚད་ལྡན་ཨ་གར་སོ་ལྔའི་སྦྱོར་བ་འདི། །གཉན་ཚད་རླུང་གསུམ་འཐབ་དང་རི་ཐང་མཚམས། །གློ་སྐམ་ཐེས་སྲུད་གྲུམ་བུ་བར་རྟ་དང་། །སྙིང་ཚད་རླུང་ལྡན་རྣམས་ལ་བསྔགས་པ་སྟེ། །སྨན་བཏང་ལོག་པའི་ཉེས་པ་འདིར་མི་འབྱུང་། །དེ་ཕྱིར་སྟོད་འཚངས་ངོས་མ་ཟིན་པ་དང་། །ཉེས་མེད་ཡིན་ཡང་ཕན་པ་ཉམས་མྱོང་གནས། །ཞེས་ཨ་གར་སོ་ལྔའི་སྦྱོར་བའི་ནང་།
འབྲས་བུ་གསུམ་ཐང། མ་ནུ་བཞི་ཐང་། ནོར་བུ་བདུན་ཐང་། སླེ་ཏྲེས་ལྔ་ཐང་། ཀོ་བྱི་ལྔ་ཐང་། དྲང་སྲོང་ཨ་གར་བརྒྱད་པ། ཨ་གར་བཅོ་ལྔ། ཕྱི་རྒྱུད་ཨ་གར་བརྒྱད་པ། ཨ་གར་སོ་གཅིག་ལ་སོགས་ཀྱི་སྦྱོར་བ་མཉམ་སྡེབ་བྱས་པ་ཞིག་ཡིན། གཉན་ཚད་རླུང་གསུམ་ལ་ཕན་པའི་རྒྱུ་མཚན་ནི། གཉན་ལ་མ་གི་ཏ་དང་། ཚད་པར་ནོར་བུ་བདུན་ཐང་། རླུང་ལ་དྲང་སྲོང་ཨ་གར་བརྒྱད་པ་དང་། ཕྱི་རྒྱུད་ཨ་གར་བརྒྱད་པ་ཨ་གར་སོ་གཅིག་ལ་སོགས་ལྡན་པའི་ཕྱིར། གློ་སྐམ་ཐེས་སྲུད་ལ་ཕན་པ་ནི་ཨ་གར་བཅོ་ལྔའི་སྦྱོར་བ་ཚང་བའི་ཕྱིར། གྲུམ་བུ་བར་རྟ་ལ་ཕན་པའི་རྒྱུ་མཚན་ནི་སླེ་ཏྲེས་ལྔ་ཐང་གི་སྦྱོར་བ་ལྡན་པའི་ཕྱིར། སྙིང་ཚད་ལ་ཕན་པ་ནི་ཨ་གར་བརྒྱད་པ་དང་ནོར་བུ་བདུན་ཐང་ལྡན་པའི་ཕྱིར། སྨན་གཏང་ལོག་པའི་ཉེས་པ་མ་བྱུང་བའི་རྒྱུ་མཚན་ནི་ཚ་གྲང་སྙོམས་པའི་ཕྱིར། སྟོད་འཚངས་ངོས་མ་ཟིན་ལ་ཕན་པ་ནི་མ་ནུ་བཞི་སྟེང་ཀོ་བྱི་བསྣན་པས་ཀོ་བྱི་ལྔ་ཐང་ལྡན་པའི་ཕྱིར། མདོ་དོན་ཨ་གར་སོ་ལྔ་ནི་མེས་པོ་ཚངས་པ་ནས་རིམ་པས་དྲང་སྲོང་རྣམས་ཀྱི་སྙན་ནས་སྙན་དུ་བརྒྱུད་པའི་སྨན་མཆོག་ཡིན་ཕྱིར་དེ་ལ་ཚངས་ལྷ་ཞེས་ཀྱང་བརྗོད་དོ།།
མཐའ་མའི་འདོན་ཐེངས་།: 18.12.2017 ཉིན། 10:39 AM<< སྔ་མ།


text:
ཨ་ཕ་ལགས་ཀྱིས་གསུངས་པ་ལྟར་ན་ཕྲན་ཆུང་ལོ་གསུམ་ནས་བོད་ཡིག་འབྲི་ཀློག་གི་འགོ་བརྩམས་ཡོད་འདུག ད་ལྟའི་དྲན་འཛིན་དུ་ཐེངས་དང་པོར་བོད་ཡིག་སྦྱོང་དུས་གསལ་བ… ཞིབ་ཏུ་ཀློག →
—-ཡབ་ཀྱིས་བུ་མོར་སྤྲིངས་པའི་འཕྲིན། བུ་མོ་ཞའོ། དེ་རིང་ངས་ཁྱེད་ཀྱི་སྐད་འཕྲིན་སྒང་ནས་སྐད་ཆ་འདི་འདྲ་ཞིག་མཐོང་བྱུང་སྟེ།“སེལ་མི་ཐུབ་པའི་གནད་དོན… ཞིབ་ཏུ་ཀློག →
ཆེད་ལས་ཀྱི་ཤེས་བྱས་མི་ལ་སློབ་གསོ་གཏོང་མི་བཏུབ། ཆེད་ལས་ཀྱི་སློབ་གསོ་ལས་ཁོ་རང་སྤྱོད་ལྡན་གྱི་འཕྲུལ་ཆས་ཤིག་ཆགས་ཐུབ་ན་ཡང་། བདེ་བླགས་ངང་འཚར་ལོང… ཞིབ་ཏུ་ཀློག →
༡༠ ༄༅། །དེ་སྐད་དུ་ཛ་རཱ་ཐུགས་གྲོལ་གྱིས་རང་གི་སེམས་ལ་གཏམ་པ་ན། ཉི་མ་ནི་གུང་ལ་སླེབས་འདུག །ཁོང་གིས་བྱ་ཡི་སྐད་སྒྲ་རྣོན་པོ་ཞིག་ཐོས་པས་སྟེང་ཕྱོགས་ལ་… ཞིབ་ཏུ་ཀློག →
༩ ༄༅། །ཛ་རཱ་ཐུགས་གྲོལ་གཉིད་ལ་ཡུན་རིང་དུ་ཡུར་བར། ས་སྲོད་ཀྱི་དམར་འོད་དེ་ཁོང་གི་ཞལ་ལས་བརྒྱུད་པ་མ་ཟད། ཞོགས་པའི་གསལ་འོད་ཡང་འཕྲོས་སོ། །དེའི་མཐར། ཁ… ཞིབ་ཏུ་ཀློག →
༨ ༄༅། །ཛ་རཱ་ཐུགས་གྲོལ་གྱིས་དེ་ལྟར་རང་སེམས་ལ་ནན་དུ་བརྗོད་ཀྱང་རོ་ཕྲག་ཏུ་ཁུར་ནས་རང་གི་ལམ་ལ་ཞུགས་སོ། །ཁོ་རང་གོམ་པ་བརྒྱ་ཙམ་དུ་འབྱོར་བའི་ཚེ་ན། མི་… ཞིབ་ཏུ་ཀློག →
༧ ༄༅། །དུས་མཉམ་དུ་མཚན་མོ་འབྱོར་སོང་བར། མུན་ནག་གིས་ཁྲོམ་ཡོངས་སུ་བཏུམས། མི་རྣམས་ནི་ཡ་མཚན་དང་འཇིགས་སྣང་ལའང་ངལ་དུབ་སྐྱེ་སླ་བས་སོ་སོའི་གནས་སུ་གོག… ཞིབ་ཏུ་ཀློག →
༦ ༄༅། ། དེའི་ཚེ། མི་རྣམས་ཧ་ལས་ཧོན་ཐོར་དུ་བཅུག་པའི་དོན་དག་ཅིག་བྱུང་ངོ་། །སྐུད་འགྲོའི་འཁྲབ་སྟོན་པ་དེ་སྒེའུ་ཞིག་ལས་བུད་ཀྱང་ལྕགས་སྐུད་ཀྱི་སྟ… ཞིབ་ཏུ་ཀློག →
༥ ༄༅། ། ཛ་རཱ་ཐུགས་གྲོལ་གྱིས་དེ་སྐད་དུ་སྨྲས་པ་དང་། ཁུ་སིམ་པོའི་ངང་ནས་མི་ཚོགས་ལ་ཞིབ་གཟིགས་གནང་བཞིན་ཁོང་གིས་སེམས་ལ་འདི་སྐད་གཏམ་མོ། །འདི་རྣམས… ཞིབ་ཏུ་ཀློག →
༤ ༄༅། ། ཛ་རཱ་ཐུགས་གྲོལ་གྱིས་མི་ཚོགས་ལ་གཟིགས་ཀྱང་ཡ་མཚན་སྐྱེས་ལ། ཡང་འདི་སྐད་དུ་སྨྲས་སོ། ། ༄། མི་ནི་དུད་འགྲོ་དང་འཕགས་མིའི་བར་དུ་དཔྱངས་པའི་སྐུ… ཞིབ་ཏུ་ཀློག →
༣ ༄༅། ། དེ་ནས། ཛ་རཱ་ཐུགས་གྲོལ་ནགས་འདབས་ཀྱི་ཉེ་སར་ཆགས་པའི་གྲོང་སྡེ་ཞིག་ལ་སླེབས་སྐབས། ཁོང་གིས་མི་རྣམས་ཁྲོམ་དུ་འདུས་ཡོད་པ་མཐོང་། དེ་ན་སྐུད་འགྲོ… ཞིབ་ཏུ་ཀློག →
༢ ༄༅། ། ཛ་རཱ་ཐུགས་གྲོལ་གཅིག་པུ་རི་བོ་ལས་ཐུར་དུ་བབ། སུ་དང་ཡང་མ་འཕྲད། འོན་ཀྱང་ཁོང་ཉིད་ནགས་ཚལ་ཏུ་འཛུལ་སྐབས། གློ་བུར་དུ་རྒད་པོ་ཞིག་ཁོང་གི་མདུན་ད… ཞིབ་ཏུ་ཀློག →
༄༅། ། ཛ་རཱ་ཐུགས་གྲོལ་གྱི་བཀའ་ཁྲིད་སྔོན་འགྲོ། ༡ ༄༅། ། ཛ་རཱ་ཐུགས་གྲོལ་[1]དགུང་ལོ་སུམ་བཅུ་ལ་སོན་སྐབས། རང་གི་ཕ་ཡུལ་དང་ཕ་ཡུལ་གྱི་མཚོ་དང་གྱེས་ནས་ར… ཞིབ་ཏུ་ཀློག →
ལེའུ་བཅུ་པ། རང་བཙན་གྱི་རྒྱལ་ཁབ། ༄༅།། ཡོག་ཊོང་དུ་དམག་ཕམ་ཉེས་བྱུང་བ་དེས། དབྱིན་ཇི་བ་ཚོར་གནོད་སྐྱོན་ཆེན་པོ་བྱུང་། དབྱིན་ཡུལ་རང་གི་མི་སེར་རྣམས་མ… ཞིབ་ཏུ་ཀློག →
ལེའུ་དགུ་པ། དམག་ཐག་ཆོད་པ། ༄༅།། ཧྥ་རན་སིས་ཨ་རིར་མངོན་གསལ་དུ་དམག་རོགས་བྱ་རྒྱུའི་གསལ་བསྒྲགས་བྱས་པ་ཐོས་སྐབས། ཝ་ཤིང་ཊོན་དཔུང་དམག་དང་བཅས་པ་ཤིན་ཏུ་… ཞིབ་ཏུ་ཀློག →
ལེའུ་བརྒྱད་པ། ཚེགས་ཆེའི་དགུན་དུས་རིང་མོ། ༄༅།། ཡི་ཤུ་འཁྲུངས་སྐར་དུས་ཆེན་སྐབས་ཝ་ཤིང་ཊོན་གྱི་དམག་དཔུང་ལ་རྒྱལ་ཁ་ཐོབ་པ་དེས་ཨ་རིའི་གསར་བརྗེར་ཕན་ཐོ… ཞིབ་ཏུ་ཀློག →
ཁྲན་སི་ཧེའེ་(陈思和)ཡིས་བརྩམས། གོ་ཙི་ཙིས་སྒྱུར་སྒྲིག་བྱས། 1 མིའི་རིགས་ཀྱིས་སྲོལ་རྒྱུན་ལ་ལྟ་ཚུལ་འདི་ལྟ་བུ་འཛིན་པའི་ཚུལ་ནི། ཀྲུང་གོ་མ་གཏོགས་གཞན་ད… ཞིབ་ཏུ་ཀློག →
ལེའུ་ལྔ་པ། བྷོ་སེ་ཊོན་གྱི་དམག་འཁྲུག ༄༅།། ཨ་རིའི་དང་བླངས་སྐད་ཅིག་མི་སྣས་དབྱིན་ཇིའི་དམག་མི་བྷོ་སེ་ཊོན་བར་བསྐྲད་རྗེས་ད་ཆ་དབྱིན་དམག་ཚོས་བྷོ་སེ་… ཞིབ་ཏུ་ཀློག →
ལེའུ་བཞི་པ། འཛམ་གླིང་ཡོངས་ཀྱིས་ཐོས་པའི་མེ་མདའི་སྐད་སྒྲ། ཨ་རིས་དབྱིན་ཇིའི་རྒྱལ་པོར་ཕུལ་བའི་སྙན་ཞུ་དེའི་ཐད། དབྱིན་ཇིའི་རྒྱལ་དོན་བློན་ཆེན་(Will… ཞིབ་ཏུ་ཀློག →
ཨ་ནེ་ཐྲི་རེ་སྰ་(1)ལགས་ནི་༡༩༡༠ལོའི་ཟླ་༨པའི་ཚེས་༢༦ཉིན་སྐུ་འཁྲུངས་ཤིང་། རང་ལོ་བཅུ་གཉིས་ཀྱི་སྐབས་སུ་དང་བླངས་ཐོག་ཨ་ནེ་བྱས་པ་རེད། རང་ལོ་བཅུ་དགུའི་… ཞིབ་ཏུ་ཀློག →
མའོ་ཡན་(莫言)གྱིས་བརྩམས། གོ་ཙི་ཙིས་བསྒྱུར། ང་ནི་སློབ་གྲྭའི་སློབ་གསོ་ཁ་ཚང་ཐོབ་མ་མྱོང་བའི་མི་ཞིག་ཡིན།“རིག་གསར་”གྱི་སྐབས་སུ།ང་རང་དམར་སྲུང་དམག་གི་… ཞིབ་ཏུ་ཀློག →
བོད་ཀྱི་དུས་བབ་གསར་ཁང་ཡུ་རོབ་ནང་སྐོར་སྐྱོད་དང་བསྟུན་ཏེ་ཧྥ་རན་སིའི་རྒྱལ་ས་ཕ་རེ་སིའི་གྲོས་ཚོགས་སྤྱི་གླིང་དུ། དུས་བབ་རྩོམ་སྒྲིག་པ་དོན་འགྲུབ་བཀྲ… ཞིབ་ཏུ་ཀློག →
《བདག་ཉིད་དང་མོལ་བའི་གཏམ》ཞེས་པའི་གླེང་བརྗོད། ཨ་རིའི་སྲིད་འཛིན། སྦི་རག་ཁུ་ཨོ་བྷ་མས་བརྩམས། གོ་ཙི་ཙིས་བསྒྱུར། ནལ་སུན་མན་ཌ་ལ(Nelson-Mandela)་ལགས་… ཞིབ་ཏུ་ཀློག →
ཡིད་ལྗན་ལིད[1]་ཀྱིས་བརྩམས། གོ་ཙི་ཙིས་བསྒྱུར། “བདག་སྐྱོང་ནུས་པ་དང་ཐུན་མོང་འདུ་ཤེས་སྐྱེད་བསྲིང་བྱེད་ཐུབ”ཅེས་སུ་བསྙད་པ་འདི་དག་མ་གཞི་ནས་རང་ཤེད་ཆ… ཞིབ་ཏུ་ཀློག →
© 2018 བཙན་པོ་དྲ་བ། — Powered by WordPress — 青ICP备17000686号
Theme by Anders Noren — ཀླད། ↑


text:
པར་རིས་མཐུན་སྦྱོར་བ་ཉག་རོང་གཡུང་ཐོགས་མེད།
རྩོམ་པ་པོ་ཞང་ཚུལ་མི།
བོད་གདོད་མའི་ཤེས་རིག་གི་གོམ་སྟབས་ཆེ་ཆེར་བསྐྱོད་ནས་བོན་ཞེས་པའི་ཆོས་ལུགས་ཀྱི་ཚེ་སྲོག་གྲུབ་པ་ནས། དེས་སྤྱི་ཚོགས་གསེང་དུ་གོལ་གནས་གལ་ཆེན་ཞིག་བཟུང་བཞིན་དུས་རབས་རྒྱུད་རིམ་གྱི་འཕོ་འགྱུར་ཁྲོད་ནས་འཕེལ་རྒྱས་ཀྱི་རྣམ་པ་ཆེར་ཆེར་ཕྱིན་ཏེ་འགྲོ་བ་མིའི་དཀའ་སྡུག་སྣ་ཚོགས་ཞིག་སེལ་མྱོང་ཡོད་ལ། ཤེས་རིག་དེ་ཉིད་ཀྱི་གོམ་སྟབས་གཉིས་པའི་ཁྲོད་ནས་དྲུང་མུ་གྱེར་གྱི་རིམ་དགུ་ཐེག་པའི་བླ་སྲོག་འདེགས་པའི་ཀ་བ་རུ་བྱས་ཏེ་མཚམས་མ་ཆད་པར་དུས་རབས་ཀྱི་མཆོང་སྐྱོད་དང་འགྲོགས། ལོ་རྒྱུས་དེ་དག་གི་ཐོག་མའི་ཆུ་སྣེ་དུས་རིམ་གང་ཞིག་ནས་མཆེད་པ་ང་ཚོ་དང་ཅུང་ཁ་ཐག་རིང་བའི་ཚོད་དུ་གྱུར་པ་ནི། སྤྱི་ཚོགས་འཕོ་འགྱུར་དང་དུས་ཀྱི་གཉན་འཕྲང་ཛ་དྲག་པོའི་བཤུལ་ལམ་ནས་བསྐྱོད་ཡུན་རིང་བའི་གནས་དོན་ཞིག་ལོས་ཡིན། འོན་ཀྱང་མ་འོངས་གནའ་རྫས་རྟོབ་ཞིབ་དང་དཔེ་རྙིང་འཚོལ་བཤེར་ཀྱི་ཁྲོད་ནས་ལོ་རྒྱུས་གསོན་པོའི་ངོ་གདོང་མཐོང་བའི་གོ་སྐབས་ཡང་ཤར་སྲིད། དེ་འདྲ་བའི་ལོ་རྒྱུས་ཀྱི་བཞུར་རྒྱུན་རིང་མོའི་འཕེལ་རིམ་ནི་མེད་པ་ལ་ཡོད་པ། ཡོད་པ་ལ་ཡར་རྒྱས། ཡར་རྒྱས་གོང་འཕེལ་ཞེས་པའི་དཔེ་ལྟར། རང་རེའི་མེས་པོ་རྣམས་ཀྱིས་རྐང་རྗེས་མཐོ་སྒང་དུ་དཔར་བ་ནས་གདོང་དམར་བ་ཞེས་པའི་མི་རིགས་ཀྱི་གཞིས་ཀ་ཆེན་མོ་ཞིག་ཧི་མ་ལ་ཡའི་ཉིན་སྲིབ་ཀུན་དུ་ཚུག་སྟེ་མི་རིགས་གཞན་དང་འདྲ་བའི་ཐང་སྐྱེད་གོང་སྤེལ་དང་ཤེས་བྱ་གསར་གཏོད་སྤྱི་ཚོགས་ཡར་སྐུལ་བྱས་པའི་གྲུབ་འབྲས་བཟང་པོའི་ནུས་པ་གོང་མཐོར་ཕྱིན་ནས་རིག་གནས་ཀྱི་སྐམ་ས་ཆེན་མོ་ཞིག་ཏུ་གྱུར་ཞིང་། ལྷག་ཏུ་ཤར་གླིང་ཨེ་ཤ་ཡའི་ཤེས་རིག་གི་མཚེར་ས་ཆེན་མོ་ཡུལ་དབུས་ཞང་ཞུང་གངས་ཏི་སེ་དང་མཚོ་མ་པང་གཉིས་ཀྱི་འགྲམ་རྒྱུད་དུ་སྲིད་པ་རྒྱུ་ཡི་བོན་སྡེའི་བྱེད་སྒོ་དང་རིག་གནས་སྣ་ཚོགས་ཀྱི་དར་སྲོལ་མཆེད་ཅིང་བོད་གདོད་མའི་ཤེས་རིག་གི་ཡར་རྒྱས་ཚ་རླབས་འཕྱུར་བའི་དུས་རིམ་གྱི་ལྷན་དུ། མཐོ་སྒང་ཤེས་རིག་གི་སྐར་ཆེན་གངས་རིའི་སྟོན་པ་གཤེན་རབ་མི་བོའི་གྲུབ་མཐའ་གསར་དུ་དབུ་བརྙེས་པ་ནས། ཁ་བ་ཅན་གྱི་མི་རྣམས་སྒོ་བཞི་མཛོད་ལྔའི་གླེགས་བམ་ཀློག་བཞིན་ཞིང་འབྲོག་མང་ཚོགས་ཀྱི་ཐང་སྐྱེད་གཉེར་བའི་དུས་རིམ་ཡང་དབུ་བརྙེས་ཤིང་། རྒན་རབས་ཨ་བུ་ཨ་མྱེའི་ངག་སྒོ་ནས་མ་ཏྲིའི་དབྱངས་རྟ་འུར་ཞིང་སྐྱབས་སེམས་ཀྱི་སྨོན་ཚིག་གྱེར། ལོ་ཆུང་བྱིས་པ་རྣམས་ཀྱིས་ཀ་ཁའི་གླུ་དབྱངས་ལེན་བཞིན་ཤེས་རིག་རྒུམ་འབུ་བཏུས། འབྱོར་ལྡན་བླ་དཔོན་རྣམས་ཀྱིས་གླེགས་བམ་གྱི་ཁྱིམ་ཕུག་བཀང་ནས་རྟེན་བཞེངས་ཀྱི་དགེ་ཚོགས་རྒྱས། དེང་དྲྭ་བའི་གདོད་མའི་སྤྱི་ཚོགས་ཀྱི་ནུས་པ་ཡར་རྒྱས་ཕྱིན་ནས་ཆོས་སྲིད་ཀྱི་བྱེད་སྒོ་རླབས་ཆེར་རྒྱས་པའི་སྐབས་དེར་གཤེན་རབ་མི་བོའི་འཕྲིན་ལས་སྣ་ཚོགས་ཀྱིས་བསྐྲུན་པའི་བོན་གྱི་བཀའ་འགྱུར་རིན་པོ་ཆེ་འམ་སྒོ་བཞི་མཛོད་ལྔའི་བོན་སྡེ་རུ་གྲགས་པའི་གླེགས་བམ་ཚོམ་གཅིག་མཐོ་སྒང་གི་སྙིང་ནོར་དུ་བསྩལ། མེས་པོ་དམ་པའི་བློ་གྲོས་ཀྱི་རྩལ་ལས་འཁྲུངས་པའི་ཤེས་རིག་གི་ཉིང་བཅུད་དེ་ཉིད་ལ་གདོང་དམར་བའི་མི་རྣམས་ཀྱིས་ཅི་བཟས་ཅིང་འཐུང་ཕུད་ཀྱིས་མཆོད་ཅིང་ལྷ་རྟེན་གཡང་རྟེན་དུ་བརྩིས་ནས་ཁྱིམ་གྱི་ཕུགས་སུ་བཤམ་འཇོག་བྱས། ཐ་ན་འབྱོར་ཞེན་དུད་ཚང་སྐྱོ་བོ་རེ་ཡིན་རུང་ཁྱིམ་ཕུགས་སུ་རྒྱལ་བའི་གསུང་རབ་རྣམས་དུད་དྲེག་སྙིག་གེར་བཤམ་ནས་སྡོད་པ་ནི་ཁ་བ་ཅན་གྱི་མི་རྣམས་ཀྱི་ཐུན་མིན་གྱི་གོམས་སྲོལ་ཞིག་ཏུ་གྱུར། བོད་རང་ཡུལ་གྱི་བོན་ཆོས་འདི་དུས་རབས་ཀྱི་བཞུར་ལམ་རིང་མོར་ཚབས་ཆེ་བའི་གོད་ཆགས་སྣ་ཚོགས་བྱུང་བའི་ཁྲོད་ནས་དཀའ་ཁག་ཆེ་ཤོས་གཉིས་ནི་རྒྱལ་པོ་ཁྲི་སྲོང་ལྡེ་བཙན་སྐབས་སུ་ཐུབ་ཆོས་བོད་དུ་དར་མཚམས་བོན་ཆོས་ལ་གཏོར་རྒོལ་བཏང་པ་དེ་དང་། ཡང་དུས་རབས་ཉི་ཤུའི་ལོ་རབས་ལྔ་བཅུའི་སྐབས་དམངས་གཙོ་བཅོས་བསྒྱུར་དུས་བོན་ཆོས་ལ་གོད་ཆགས་ཕྱིན་པ་དེ་གཉིས་ཡིན། འདིར་དུས་འགྱུར་དེའི་སྐབས་རྒྱལ་བའི་བཀའ་རིན་པོ་ཆེ་ཉག་རོང་དབལ་ཁྱུང་དགོན་གྱིས་ཉར་ཚགས་ཇི་ལྟར་གནང་བའི་སྐོར་ཅུང་ཙམ་གསལ་བར་བྱེད་འདོད་པ་དེ་ཡིན། དབལ་ཁྱུང་དགོན་ནི་ཉག་རོང་འབྲུག་གསར་རྫོང་གི་ནུབ་ཕྱོགས་སུ་སྤྱི་ལེ་(༣༥)ལྔའི་སར་ཡོད་པའི་བོན་དགོན་ཞིག་ཡིན། དགོན་དེ་ཉིད་ཐོ་མར་དབལ་ཁྱུང་བླ་མ་སྨོན་ལམ་རྒྱམ་མཚན་མཆོག་གིས་ཕྱག་བཏབས་པ་ནས་ད་ལྟའི་དབུ་བླ་འཆི་མེད་གླིང་པ་བཅས་ཀྱི་བར། བླ་རབས་བཅུ་དྲུག་ཙམ་སོང་ཞིང་དགོན་དེའི་ལོ་རེའི་ཚོགས་དུས་མཆོད་ཆོ་ག་དང་བཅའ་འདོན་ནི་བོན་དགོན་བྱིང་དང་མཐུན་པར་སྒྲུབ་བཞིན་ཡོད། རིག་གནས་གསར་བརྗེའི་སྐབས་སུ་དགོན་འདིའི་བླ་མ་བྱ་བྲལ་གཡུང་དྲུང་དོན་འགྲུབ་ཞུ་བ་ཁོང་ཉིད་རེད་འདུག ཁོང་གི་སྐུ་དུས་སུ་བོད་དུ་དུས་འགྱུར་བྱུང་ཞིང་ཆོས་རིག་གང་ཅིའི་ཐད་གོད་ཆགས་ཚབས་ཆེན་བྱུང་ནས་སངས་རྒྱས་ཀྱི་གསུང་མི་ཡུལ་ནས་རྩ་སྟོང་དུ་འགྱུར་ཉེས་སྐབས་དགོན་འདི་ནས་བོན་གྱི་བཀའ་འགྱུར་ཚར་གཅིག་ཉར་ཚགས་ཐུབ་ཡོད་པ་ནི་འཛམ་གླིང་ནས་བོན་གྱི་བཀའ་འགྱུར་ཁེ་རུ་དེ་ཡིན། དུས་འགྱུར་སྔོན་དུ་བོན་གྱི་སྡེ་དགོན་གཉིས་ལ་བཀའ་འགྱུར་ཧ་ཅང་མང་པོ་བཞུགས་ཡོད་ན་ཡང་དུས་འགྱུར་སྐབས་ཉར་ཚགས་ཐུབ་པ་ནི་ཁམས་ཆེན་ཚར་རེ་ཟུང་ཙམ་དང་། དེ་བཞིན་འབུམ་ཉི་མ་དགུ་ཤར་སོགས་ཀྱི་མཚོན་པའི་རྒྱུད་སྡེ་སོ་སོ་ནས་གླེགས་ཁ་ཤས་མ་གཏོགས་བཀའ་རིན་པོ་ཆ་ཚང་ཉར་ཚགས་ཐུབ་མཁན་གཏན་ནས་བྱུང་མེད། འོ་ན་སྐབས་དེར་དབལ་ཁྱུང་དགོན་གྱི་བཀའ་འགྱུར་ཉར་ཚགས་ཇི་ལྟར་གནང་བ་དང་གཙོ་བོ་གཅེས་ཉར་བྱེད་མཁན་མི་སུ་ཡིན་པ་བཅས་ཀྱི་གནས་ཚུལ་གསལ་འདོན་བྱེད་རྒྱུ་ཧ་ཅང་གལ་ཆེན་གྱུར་ཡོད་ལ། གཡུང་དྲུང་བོན་གྱི་ལོ་རྒྱུས་ཁྲོད་ནས་དུས་རིམ་གལ་ཆེན་གྱི་གནས་བབས་ཞིག་ཀྱང་ཆགས་ཡོད་པ་རེད། མ་ཟད་སྐབས་དེར་དངོས་སུ་ལག་བསྟར་བྱེད་ནས་སྦ་སྐུང་བྱེད་མཁན་གྱི་མི་སྣའི་ལོ་རྒྱུས་དང་མཚན་རིམ་བོན་གྱི་ལོ་རྒྱུས་ནང་དུ་འཁོད་དགོས་རྒྱུ་ནི་དེ་བས་ཀྱང་ཤིན་ཏུ་གལ་ཆེན་པོ་ཡིན་པ་རེད། ཡིན་ན་དེ་སྔོན་འདིའི་སྐོར་གྱི་ལོ་རྒྱུས་ཕྲན་བུ་རེ་འབྲི་མཁན་བྱུང་ཡང་བོད་ཀྱི་གཏམ་དཔེ་ལས། “ཡོན་དེ་བླ་མས་ཟོས། སྡུག་དེ་ཨ་མཆོད་ཀྱིས་ཁུར”ཞེས་པའི་དཔེ་ལྟར། རྗེས་སུ་བཀའ་འགྱུར་འཕྲུལ་པར་བཏབ་རྗེས་བླུ་ཉོ་བྱས་པའི་བླ་ཆེན་མི་ཆེན་ཚོ་བཀའ་འགྱུར་བདག་སྲུང་བྱེད་མཁན་ཡིན་པ་ལྟ་བུའི་བསྟོད་བསྔགས་ཆེ་ཆེར་བྱས་ཀྱང་དཀའ་སྡུག་ཁྲི་ཕྲག་གི་འཕྲང་ལམ་གཤག་ནས་དངོས་སུ་ཉར་ཚགས་བྱེད་མཁན་གྱི་བླ་གྲྭ་མི་སྣེའི་མིང་ཙམ་ཡང་བཀོད་མེད་པ་ནི། བློ་ཕམ་དགོས་པའི་གནས་ཡིན་པ་མ་ཟད་ལོ་རྒྱུས་ཀྱི་ཐིག་ཤིང་ཡང་འཁྱོག་སོང་པ་རེད་། དོན་ངོ་མར་སྐབས་དེར་ཐབས་ཟབ་པོ་དང་དཔའ་ཆེན་པོའི་ཐོག་ནས་རང་སྲོག་བློས་བཏང་སྟེ་གཅེས་ཉར་བྱེད་མཁན་ནི་ཉག་རོང་དབལ་ཁྱུང་དགོན་གྱི་བླ་མ་བྱ་བྲལ་གཡུང་དྲུང་དོན་འགྲུབ་དང་། གྲྭ་ཤེས་རབ་དབང་ལྡན། ཀུན་བཟང་རྡོ་རྗེ། བསོད་ནམས་ཡེ་ཤེས། གཡུང་དྲུང་རྒྱལ་མཚན། བསོད་ནམས་དཔལ་ལྡན། ཨ་རྡོ། བློ་རྒྱལ་དང་བརྒྱད་ཡིན་འདུག །གཞན་ཡང་མཁའ་འགྲོ་མཁའ་སྤྱོད་དབང་མོ་དང་དགོན་དེའི་མི་སྣ་ལས་འཛིན་སོགས་ཀྱིས་ཕྱར་གྲུ་མཉམ་འདེགས་མཛད་ནས་མཉམ་རོགས་གང་ཐུབ་གནང་ཡོད། སྐབས་དེར་བླ་མ་གཡུང་དྲུང་དོན་འགྲུབ་མཆོག་ནི་སྲིད་གཞུང་གི་ལས་སྣེར་འཁོད་ནས་གཞུང་ལས་མཛད་བཞིན་བཞུགས་འདུག །གཞུང་ཕྱོགས་ནས་བཀའ་འགྱུར་རྩེད་གཅོད་གང་འདྲ་བྱས་མིན་བླ་མས་བང་ཆེན་གཏོང་ནས་གྲྭ་པ་ཚོར་བརྡ་ལན་སྤྲད་པ་དང་། གྲྭ་པ་ཚོས་བཀའ་འགྱུར་སྦས་སྐུང་བྱེད་སྟངས་དང་ས་གནས་སྤོ་ཚུལ་བླ་མས་ཅི་གསུང་ཉན་བཞིན་ལོ་བཅུ་ཕྲག་དུ་མར་རྒྱུན་འཁྱོན་མཛད་འདུག །
དུས་ཀྱི་གཉན་འཕྲང་ཛ་དྲག་པོའི་ཁྲོད་དུ་ཁོ་པའི་བསམ་བློའི་ནུས་ཤུགས་གཅིག་ཏུ་བསྒྲིལ་ཏེ་ཧ་ཅང་གསང་རྒྱ་དམ་པོའི་ངང་ནས་ཉར་ཚགས་ལེགས་པོ་ཞིག་མཛད་ཐུབ་པ་ནི་བོད་ཀྱི་ལོ་རྒྱུས་ཐོག་ཏུ་བྱེད་རྗེས་ཤུགས་ཆེར་ཞིག་བཞག་གནང་ཡོད། གོང་གསལ་དགེ་འདུན་པ་རྣམས་ཀྱིས་ཉག་རོང་དབལ་ཁྱུང་དགོན་གྱི་ནུབ་རྒྱུད་དབལ་ལུང་ཞེས་པའི་ས་གནས་སུ་(༡༩༦༡)ལོས་ནས་(༡༩༨༤)བར་དུ་ལོ་ན་ཧྲིལ་པོ་(༢༤)རིང་ལ། དབྱར་ལ་ཆར་ཆུའི་འཇིགས་པ། དགུན་ལ་ལྷགས་རླུང་གི་ངར་ཁ། ཟུར་ནས་དམག་གིས་རྗེས་འདེད། ལུས་ལ་བཀྲེས་སྐོམ་གྱི་ཁུར་པོ་སོགས་ཡ་ངའི་འཇིགས་སྣང་སྣ་ཚོགས་ཁྲོད་ནས་ལོ་ཟླའི་བང་རིམ་བརྩིགས་བཞིན། རྒྱལ་བའི་བཀའ་རིན་པོ་ཆེ་ཉར་ཚགས་གནང་ནས་ས་སྟོང་རི་སྟོང་དུ་ཁེར་འདུག་བྱས་པ་ནི། མི་སྒེར་གྱི་ཁེ་ཕན་མིན་ལ། གཞན་ལ་ངོ་གསོ་བྱས་པ་ནི་དེ་བས་མིན། དེ་ནི་མི་རིགས་ཤིག་གི་རིག་གནས་གསོན་པོའི་བླ་སྲོག་དུར་ས་ནས་དམར་འཇུ་བྱས་ཏེ་སླར་མི་ཡུལ་དུ་གདན་དྲངས་པ་ཞིག་ཀྱང་རེད་ལ། བོད་ཀྱི་གྲྭ་བཙུན་ཚོས་སངས་རྒྱས་ཀྱི་བསྟན་པ་ལ་བཅང་བའི་བརྩེ་བ་ཟབ་མོ་དེ་དམར་རྗེན་དུ་བཏང་བའང་ཡིན། བོད་ཀྱི་དགོན་པ་དང་དགེ་འདུན་གྱིས་བོད་ལ་བཞག་པའི་བྱས་རྗེས་གལ་ཆེན་ཞིག་ཏུ་བརྩི་ཆོག་པ་རེད། སྐབས་དེར་གྲྭ་པ་དེ་ཚོའི་སྙིང་སྟོབས་དང་བསྟན་པའི་ལ་རྒྱ་དཀའ་བཅད་བཟོད་སྒོམ་བྱས་ལུགས་བསམ་ན་ང་ཚོས་ཁོང་ཚོ་ལ་རྗེས་དྲན་ཞུ་རྒྱུ་ནི་དུས་ད་ལྟའི་བར་དུ་ལྷག་ཡོད།
རྗེས་སུ་རྙིང་མའི་བླ་མ་ཨ་རྒྱ་ཤེས་རབ་འོད་ཟེར་ཞུ་བས་རྒྱལ་བའི་བཀའ་འགྱུར་ཉར་ཚགས་མཛད་པའི་གོང་གསལ་བླ་གྲྭ་ཚོར་གཟེངས་རྟགས་གནང་ནས་བསྟོད་སྔགས་ཆེན་པོ་མཛད་ཡོད། ལྷག་པར་དུ་གཡུང་དྲུང་བོན་གྱི་ཆོས་རྒྱུད་འཛིན་མཁན་ཚོར་བཀའ་དྲིན་གཞལ་ཟླ་བྲལ་བ་ཞིག་ཡིན་རུང་ཁོ་ཚོའི་མཛད་རྗེས་གླེང་མཁན་ཆེར་མཐོང་རྒྱུ་མེད་ལ་ཤེས་མཁན་ཡང་ཉུང་ཉུང་ཡིན་ཚོད་རེད། བཅིང་བཀྲོལ་རྗེས་ཆོས་ལུགས་བསྐྱར་གསོའི་ལས་འགུལ་ཕེབས་ནས་ཕྱོགས་སོ་སོ་ནས་དགོན་པ་ཙག་གཙུག་རེ་བཞེངས་སྐབས་བསྟན་པ་ངས་བསྐྱངས་རབས་ཁོས་འཛིན་རབས་ཀྱིས་གནམ་ས་འུར་སོང་མོད། དོན་ཐོག་དུས་འགྱུར་སྐབས་རྒྱལ་བསྟན་སྤྱི་ལ་ཁ་ཙ་དགོས་གཏུག་གི་མྱུར་སྐྱོབས་ལས་འགུལ་སྤེལ་མཁན་ཁྱེད་ཚོ་ལས་ལྷག་པ་ཞིག་གང་དུ་འདུག འོན་ཀྱང་ཁྱེད་ཚོའི་སྐུ་ཚེའི་ལོ་རྒྱུས་ཕུད་ཐ་ན་མིང་ཙམ་གླེང་མཁན་མེད་པ་ནི་ངོ་མ་ཧང་སང་དགོས་པ་ཞིག་མ་རེད་དམ།
བཀའ་འགྱུར་དེ་ཉིད་གལ་ཆེའི་རྟེན་གསུམ་ཞིག་ཡིན་སྐོར།
རང་རེ་བོད་ཀྱི་ཡུལ་དུ་མཚོན་ན་སངས་རྒྱས་ཀྱི་སྐུ་གསུང་ཐུགས་རྟེན་གཞི་རྒྱ་ཆེ་ཞིང་སྤུས་ཚད་ཀྱང་ཡག་བ་མང་དུ་ཡོད་པའི་ཁྲོད་ནས་ནོར་བུ་གསོན་པོ་དེ་སངས་རྒྱས་ཀྱི་གསུང་རབ་འདི་ཉིད་ཡིན། འདི་ལ་ང་ཚོས་རྣམ་དཔྱོད་ཀྱི་སྐམ་པ་ཕྱར་ས་ཡོད་ལ་སེམས་དད་པའི་ཨ་ལོང་ཡང་ཀེར་ས་ཡང་ཡོད། འདིའི་ནང་དུ་བོད་མི་རིགས་ཀྱིས་ས་གོ་ལའི་སྒང་ན་ལེགས་སྐྱེས་སུ་ཕུལ་བའི་ཤེས་བྱ་གལ་ཆེན་འགའ་ཡོད་པ་ནི། བཟོ་ལས་རིག་པ། དད་མོས་རིག་པ། སེམས་ཁམས་རིག་པ། ལུས་ཁམས་རིག་པ། གནའ་བོའི་འཇིག་རྟེན་རིག་པ། སྨན་དཔྱད་རིག་པ། སྐྱེ་དངོས་རིག་པ། ཚད་རྡུལ་རིག་པ། སྙན་ངག་རིག་པ་སོགས་རིན་ཐང་ཚད་མཐོར་སོང་བའི་ཤེས་བྱའི་སྡེ་ཚན་མང་པོ་ཞིག་བཤམ་སྟོན་བྱས་ཡོད་པ་ཡིན། དེ་དག་ནི་འགྲོ་བ་མིའི་སྤྱི་ཚོགས་ཁྲོད་དུ་སྡུག་བསྔལ་སེལ་བྱེད་དང་བསམ་བློའི་སྟོང་ཆ་འགེང་བྱེད་ཤ་སྟག་ཏུ་སོང་བས་དེང་སྐབས་ཁ་བ་ཅན་གྱི་ཆོས་ལུགས་རིན་ཐང་དེ་འཛམ་གླིང་མི་མང་གི་ཁྲོད་ན་རླབས་ཇེ་ཆེར་སྐྱོད་བཞིན་ཡོད་པ་ནི་མིག་མཐོང་ལག་ཟིན་ཡིན། མ་གཞི་ངས་དེ་ཪིང་སྤྱིར་སངས་རྒྱས་ཀྱི་གསུང་རབ་རྩ་ཆེན་ཞིག་ཡིན་སྐོར་དེ་མ་ཡིན་པར་ཉག་རོང་དབལ་ཁྱུང་དགོན་དུ་བཞུགས་པའི་བཀའ་འགྱུར་འདི་ཉིད་གལ་འགངས་ཆེན་པོ་ཞིག་ཡིན་ཚུལ་གླེང་རྒྱུ་དེ་ཡིན། བཀའ་འགྱུར་འདི་ཉིད་མེས་པོ་གོང་མའི་བློ་གྲོས་ཀྱི་ཉིང་བཅུད་ལས་འཁྲུངས་པའི་གླེག་བམ་བརྒྱ་ཕྲག་དུ་མ་མེ་འོབས་ཀྱི་ཁྲོད་དུ་ཐེམ་ཤུལ་ན་ང་ཚོར་བསོད་སྐལ་དུ་ལྷག་པའི་བྱིན་རྟེན་ཞིག་དང་། གཤེན་ཞལ་དྲོད་མོའི་ངད་པ་མ་ཡལ་བའི་སྒོ་བཞི་མཛོད་ལྔའི་ལེགས་བཤད་འདི་ཉིད། ཁ་བ་མི་རིགས་ཀྱི་ཁྱིམ་ཕུགས་ན་ས་ལེ་སྦྲམ་གྱི་གཟི་འོད་འཕྲོ་བའི་ནོར་བུ་ཞིག་ཡིན་ཀྱང་། གྱོང་རྒུད་དང་ཕམ་ཁའི་ཁྲོད་ནས་ཡོད་ཚད་རྩ་སྟོང་དུ་འགྱུར་ཉེས་སྐབས་སླར་མི་ཡུལ་དུ་གཤེན་གྱི་མཁྲིན་ཚབ་ཏུ་བཞུགས་པའི་བཀའ་འགྱུར་འདི་ཉིད་གསུང་རབ་གཞན་ལས་ངོ་མཚར་ཆེ་བ་ཞིག་ལོས་ཡིན། མ་ཟད་དུས་ཀྱི་གཉན་འཕྲང་གི་ཛ་དྲག་ཁྲོད་ནས་རྒྱལ་ཁ་ཐོབ་པའི་སངས་རྒྱས་ཀྱི་གསུང་རྐང་གཅིག་དེ་རེད་ལ། གྲུབ་བྱེད་ཀྱི་རྒྱུ་ཡི་གོམ་རིམ་ནས་མི་རིགས་རང་ཉིད་ཀྱི་ལས་ཤེས་ཁོ་ནས་བཟོ་སྐྲུན་བྱས་ཤིང་མེས་པོའི་སོར་རྩེ་ནས་དངོས་སུ་འཁྲུངས་པའི་བཀའ་འགྱུར་ལག་བྲིས་རྙིང་པ་འདི་ཁོ་ན་ཡིན་ཕྱིར་ང་ཚོས་རིན་ཐང་ཚོད་མཐོར་བྱེད་འོས་པ་ཞིག་ཆགས་ཡོད། དུས་རབས་རྙིང་པའི་གླེགས་བམ་གྱི་རི་གྲོང་ནས་རྡོག་ཐང་དུ་ཆས་ཤིང་རིག་ཞུང་གསར་རྙིང་གི་འགག་འཕྲང་དུ་མ་བརྒྱུད་ནས་ཚན་རྩལ་གྱི་སྟེགས་བུའི་ཐོག་ཞབས་པད་འགོད་མཁན་དེ་བཀའ་འགྱུར་འདི་གཅིག་པུ་ཡིན་པས་གལ་ཆེའི་རྟེན་གསུམ་ཞིག་ལོས་ཡིན། ཕ་མེས་གོང་མའི་སེམས་ཕུགས་ནས་རྟེན་བཞེངས་ཁོ་ནའི་ལྷག་བསམ་དཀར་པོས་ཉེ་བར་དྲངས་ནས་དག་བཞེངས་གནང་བ་ཞིག་ཡིན་ཕྱིར། འདི་ལ་ཚོང་ཟོན་དང་ཁེ་ཕན་གྱི་ཉོབ་ལུད་གོས་མྱོང་མེད་པས་བཀའ་འགྱུར་གཞན་དང་མ་འདྲ་བའི་བྱིན་རླབས་ཤིག་ཡོད་དགོས། དུས་ངན་ལྷག་རླུང་གི་ངར་ཁ་ཞི་ནས་ཆོས་ལུགས་བསྐྱར་གསོའི་སྐད་བཟང་ཕྱོགས་གང་ས་ནས་ལྡིར་དུས་བཀའ་འགྱུར་འདི་ཉིད་ཀྱིས། དེང་རབས་འཕྲུལ་གྱི་དཔལ་གཡོན་གྲོགས་སུ་བསུས་ནས་བཀའ་འགྱུར་བརྒྱ་ཕྲག་མང་པོའི་མ་ཡུམ་མཛད་ནས་གཤེན་གྱི་ཕ་མཁར་གྱེན་དུ་བསླངས་བས་གསུང་རབ་གཞན་དང་མ་འདྲ་བའི་བྱས་རྗེས་འབུར་དུ་ཐོན་པ་ཞིག་ཡིན། འབྱོར་ལྡན་བསོད་ནམས་ཅན་གྱི་ཁྱིམ་ཕུགས་ནས་ལེགས་བྲིས་བྱས་ཤིང་སྐྱེས་ཆེན་གོང་མ་རྣམས་ཀྱིས་རབ་གནས་ཡང་ཡང་མཛད་པའི་གསུང་རབ་འདི་ཉིད་བྱིན་རླབས་ཀྱི་ཚན་ཁ་རབ་ཏུ་འབར་བས་ཡུལ་ཁ་བ་ཅན་གྱི་སྣོད་བཅུད་ཀྱི་བླ་རྟེན་ངོ་མ་དེ་ཡིན། རིག་གཞུང་གསར་རྙིང་གི་ཀྱོག་མཚམས་ནས་གནའ་སྲོལ་དག་མའི་ཁེར་ཚུགས་འཛིན་པའི་སྒོ་མཛོད་ཀྱི་གླེགས་འདི་ལ། ཁ་བ་ཅན་གྱི་དར་རྒུད་ཀྱི་བདེ་སྡུག་གླེང་ཡོད་ལ། རྣམ་ཤེས་ཀྱི་རྐང་རྗེས་དཔར་ཡོད་པས་གངས་ཅན་པའི་མདུན་ལྗོངས་གསལ་བའི་དུས་མཐའི་སྒྲོན་མེ་རྐང་ཅིག་དེ་ཡིན། ལོ་རབས་བརྒྱ་ཕྲག་དུ་མའི་གཉེར་རིས་ཐོད་དུ་བྲིས་ཅིང་ཨ་སྒོར་འབུམ་ཕྲག་མང་པོའི་རིན་གོང་གླེང་བའི་གཡའ་དྲེག་སོར་གསུམ་ཐོགས་པའི་སྐུ་རྙིང་གྲགས་ཆེན་ཞིག་མིན་ཡང་། ཁ་བའི་ཡབ་ཆེན་གཤེན་རབ་མྱི་བོའི་ཞལ་གྱི་ལྗགས་རླབས་ནས་འཁྲུངས་པའི་མདོ་འབུམ་རྒྱུད་མཛོད་ཀྱི་ནོར་བུའི་དོ་ཤར་འདི་ཉིད་གོ་ལ་སྒེག་མོའི་པང་ཁུག་ན་ཚེ་སྲོག་འཚོ་བའི་སྐྱེ་བོ་ཡོངས་ཀྱི་རྟེན་སྐལ་ཞིག་ཡིན་ནོ། །
བཀའ་འགྱུར་འདི་ཉིད་དང་བོན་བསྟན་སླར་གསོ།
དང་པོ་བོན་བསྟན་སླར་གསོ་དང་བཀའ་འགྱུར་འདི་ཉིད་བར་གྱི་གནས་དོན་དེ་མ་གླེང་སྔོན་སྤྱིར་བཏང་བོན་གྱི་བཀའ་འགྱུར་གནས་བབ་ཟུར་ཙམ་གླེང་ན་སྟབས་བདེ་བར་མངོན། གཡུང་དྲུང་བོན་གྱི་ཆོས་ལུགས་འདི་ཉིད་ནི་ཆེས་དུས་རབས་སྔ་མོ་ཞིག་ནས་བོད་དུ་བྱུང་ཞིང་རྒྱ་དཀར་ནག་དང་ཁྲོམ་སྟག་གཟིག་བཅས་ཡུལ་གྲུ་གཞན་དར་བར་གྲགས་ཀྱང་། ཡུལ་གྲུ་གཞན་པའི་སྲིད་གཞུང་གི་ཆོས་ལུགས་སུ་གྱུར་ནས་མི་རིགས་ཀྱི་གསེང་དུ་ཤ་འདྲེས་པགས་འདྲེས་སུ་གནས་ནས་དར་བ་ཞིག་ཧ་ལམ་མིན་ཚོད་རེད། དེ་ན་གོང་གསལ་ཡུལ་གྲུ་དེ་དག་གི་ཁྲོད་དུ་བོན་གྱི་བཀའ་འགྱུར་བདག་ཉར་བྱས་ནས་ལྷག་བསྡད་པ་ནི་ཕལ་ཆེར་མེད་པ་ཡིན། དུས་རབས་ཉི་ཤུ་པའི་ལོ་རབས་ཉི་ཤུའི་ནང་སྐོར་དུ་ཨ་མེ་རི་ཀ་དང་། ཨུ་རུ་སུ་བཅས་ཀྱི་ཞིབ་འཇུག་པ་རེ་འགའ་བོད་དུ་འབྱོར་ཞིང་བོན་གྱི་བཀའ་བརྟེན་འགྱུར་གྱི་གསུང་རབ་མང་པོ་འཇལ་བའི་ལོ་རྒྱུས་ཡོད་ཀྱང་། ཁོ་པས་ཕྱི་གླིང་དུ་གདན་དྲངས་ཚུལ་སྐོར་ནི་མི་གསལ་དོ། །བོད་ཀྱི་ཆོས་རྒྱུད་གཞན་དང་འདྲ་བའི་གསུང་རབ་པར་བརྐོས་ཀྱི་ལས་གྲྭ་བཙུགས་ནས་དར་སྤེལ་ཤུགས་ཆེར་གཏོང་མཁན་དེ་འདྲ་བྱུང་མྱོང་མེད་པས་རྒྱལ་ཁབ་གཞན་པའི་དཔེ་མཛོད་ཁང་དང་རིག་གནས་ཁང་སོགས་ཕུད། བོད་རང་གི་དགོན་སྡེ་དང་དཔེ་མཛོད་ཁང་བཅས་ལའང་ཁྱབ་རྒྱ་དེ་ཙམ་ཆེན་པོ་འགྲོ་མྱོང་མེད། དུས་རབས་བཅོ་བརྒྱད་པའི་ནང་སྐོར་དུ་མདོ་སྨད་རྒྱ་རོང་ཁྲོ་ཆེན་རྒྱལ་པོས་བོན་གྱི་བཀའ་བརྟེན་འགྱུར་ཆ་ཚང་ཞིག་ཤིང་པར་བརྐོས་ནས་དཔར་བསྐྲུན་བྱས་པས་བོན་གྱི་སྤྱི་ཚོགས་གསེང་དུ་དར་ཁྱབ་གང་འཚམས་བྱུང་ཡོད་པར་མངོན། དུས་འགྱུར་གོང་དུ་བོད་རང་གི་ས་ཆ་ལ་བཀའ་འགྱུར་མང་པོ་ཞིག་བཞུགས་པ་ལས་བོད་དང་འབྲེལ་བའི་ཧི་མ་ལ་ཡའི་རི་རྒྱུད་དང་མཐའ་མཚམས་ཁག་ལ་བཀའ་འགྱུར་ཆ་ཚང་བཞུགས་པའི་བདེན་ཁ་ད་ལྟའི་བར་རྙེད་མེད། རིག་གནས་གསར་བརྗེའི་ཁྲོད་དུ་མདོ་དབུས་ཁམས་གསུམ་ན་བོན་གྱི་སྡེ་དགོན་གཉིས་ཀྱིས་བཀའ་འགྱུར་གཅིག་ཉར་ཚགས་ཐུབ་ཡོད་པ་ནི་གོང་དུ་སྨྲས་པ་ལྟར་དབལ་ཁྱུང་དགོན་ན་ཡོད་པའི་བོན་གྱི་བཀའ་འགྱུར་དེ་གཅིག་པུ་ཡིན། རེ་འགས་མདོ་སྨད་ས་གནས་སུ་བཀའ་འགྱུར་གཉིས་དང་ཉག་རོང་ན་བཀའ་འགྱུར་གཅིག་ཁྱོན་བཀའ་འགྱུར་གསུམ་ལྷག་ཡོད་ཚུལ་ཤོད་ཡོད་པ་ནི་མ་བརྟགས་མ་དཔྱད་པའི་ངག་རྒྱུན་ཙམ་ཡིན། དབལ་ཁྱུང་དགོན་ན་ཡོད་པའི་བཀའ་འགྱུར་དེ་ཉིད་ནི་གསང་སྔགས་གླིང་པ་ཧོར་ཡུལ་དུ་གདུལ་བྱ་ཕེབས་སྐབས་བོན་གྱི་བསྟན་སྦྱིན་ཆེན་མོ་ག་རྒྱ་བསོད་ནམས་བསྟན་དར་གྱིས་ཕུལ་བ་ཞིག་ཡིན་སྐོར་སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ་མཆོག་གིས་བཞེད་ཡོད། ག་རྒྱ་བསོད་ནམས་བསྟན་དར་ནི་དུས་རབས་བཅུ་དགུ་པའི་ནང་སྐོར་དུ་སྦྲ་ཆེན་འབྲོག་ཤོག་ཏུ་སྐྱེས་པའི་ཧོར་སྤྱི་ཁྱབ་རྒྱལ་པོའི་བློན་ཆེན་ཞིག་ཡིན། ཁོང་གི་སྲས་མཁས་པའི་མཆོག་གྱུར་ག་རྒྱ་ཁྱུང་སྤྲུལ་རིན་པོ་ཆེ་དང་། ཧོར་བློན་ག་རྒྱ་འགྲམ་ནག་གམ་དཀོན་མཆོག་རྒྱལ་མཚན་གཉིས་ནི་བོན་གྱི་ལོ་རྒྱུས་ཐོག་བྱས་རྗེས་ཆེ་ཆེར་འཇོག་གནང་མཁན་གཉིས་ཡིན། ག་རྒྱ་ཚང་ནི་སྦྲ་ཆེན་འབྲོག་ཁུལ་ནས་འབྱོར་ཕྱུག་ལྡན་པའི་ཁྱིམ་ཚང་ཞིག་ཡིན་པ་མ་ཟད་གཡུང་དྲུང་བོན་ལ་དད་དམ་ལྷད་མེད་བྱེད་མཁན་ཞིག་སྟབས་བཀའ་འགྱུར་ཚར་མང་པོ་བཞེངས་བསྐྲུན་བྱས་སྐོར་ཤོད་སྲོལ་མཆིས། ད་ལྟ་ཉག་རོང་དབལ་ཁྱུང་དགོན་དུ་བཞུགས་ཡོད་པའི་བཀའ་འགྱུར་འདི་ཉིད་ག་རྒྱ་ཚང་གིས་བཞེངས་བསྐྲུན་བྱས་ཤིང་ག་རྒྱ་གྲྭ་པ་བསྟན་འཛིན་ཕུན་ཚོགས་ཀྱིས་ཕྱིར་ཉག་ཁོག་ཏུ་ཕེབས་སྐྱེལ་ཡང་བྱས་ཡོད། གསང་སྔགས་གླིང་པས་བཀའ་འགྱུར་དེ་ཉིད་དབལ་ཁྱུང་དགོན་ན་གཤམ་འཇོག་མཛད་པས་དུས་ད་ལྟའི་བར་དུ་ཉར་ཚགས་ལེགས་པོ་ཞིག་ཐུབ་ཡོད། དུས་རབས་ཉི་ཤུ་པའི་ལོ་རབས་བརྒྱ་ཅུའི་ནང་དུ་ཆོས་ལུགས་བསྐྱར་གསོ་སྐབས་བཀའ་འགྱུར་འདི་ཉིད་ས་གོ་ལའི་སྒང་དུ་བཞུགས་མེད་ན་བོན་ཞེས་པའི་མཐོང་སྒང་གི་ཆོས་ལུགས་དེའི་ཚེ་སྲོག་དོན་དུ་མཇུག་རྫོགས་པ་ཡིན། གལ་སྲིད་བོད་མདོ་དབུས་ཁམས་གསུམ་བཅས་ལ་བོན་གྱི་སྡེ་དགོན་ཡོད་པའི་ས་གནས་ཆ་ཚང་ལ་འཚོལ་སྡུད་བྱས་ཀྱང་ད་ལྟ་ནང་བཞིན་བཀའ་འགྱུར་འཐུས་སྒོ་ཚང་པོ་ཞིག་བསྡུ་སྒྲིག་བྱེད་རྒྱུ་མེད་པའི་ཚོད་དུ་ཧ་ལམ་ལྷུང་ཡོད་པར་མངོན། དེ་ན་ཆོས་ལུགས་སླར་གསོ་སྐབས་སུ་རྒྱལ་བའི་བཀའ་རིན་པོ་ཆེ་ཆ་ཚང་ཞལ་བཞུགས་སྟབས་གཡུང་དྲུང་བོན་ལུགས་འཛིན་པ་རྣམས་སེམས་སྤོབས་ཞུམ་མ་དགོས་པར་རང་བསྟན་རང་སྐྱོང་གི་སྐལ་བཟང་དུས་སྟོན་རོལ་རྒྱུ་བྱུང་བ་ནི་ངོ་མ་ཧ་ལས་དགོས་པ་ཞིག་རེད་སྙམ། རྒྱལ་བའི་བཀའ་རིན་པོ་ཆེ་འདི་ཉིད་ཉག་རོང་དབལ་ཁྱུང་དགོན་གྱི་དགེ་འདུན་བླ་གྲྭ་དག་གི་འཕྲིན་ལས་ཉག་གཅིག་ལ་བརྟེན་ནས་དུས་འགྱུར་སྐབས་ཉར་ཚགས་བརྟན་པོ་ཐུབ་སྟབས་སླར་ཆོས་དད་རང་མོས་བྱུང་རྗེས་དུས་རབས་ཉི་ཤུ་པའི་ལོ་རབས་བརྒྱད་ཅུའི་ནང་སྐོར་དུ་དཔར་སྐྲུལ་བྱེད་རྒྱུ་བྱུང་བ་ཡིན། དཔར་སྐྲུན་བྱེད་ཕྱོགས་ནས་ཅུང་ཚགས་ཚུད་མེད་པའི་རྣམ་པ་ཐོན་བ་ནི་ཨ་གཡུང་རིན་པོ་ཆེས་(༡༩༨༥)ལོར་བཀའ་འགྱུར་དེ་ཉིད་དཔར་དུ་བསྐྲུན་རྒྱུའི་སྙན་ཞུ་ཕུལ་བས་སྲིད་གཞུང་ནས་ཆོག་མཆན་ཐོབ་ཀྱང་དབལ་ཁྱུང་དགོན་གྱི་བཀའ་འགྱུར་མདོ་སྡེ་ལ་པོ་ཏི་བཞི་བཅུ་ཐམས་པ་དང་། འབུམ་སྡེ་ལ་པོ་ཏི་དྲུག་ཅུ་རེ་གཉིས་ཕུད་ཆ་ཚང་གཡར་པོ་མ་རག་པས་བཀའ་འགྱུར་ཕྱེད་ཀ་ཞིག་དཔར་སྐྲུན་བྱེད་དགོས་བྱུང་འདུག །དེ་རྗེས་ཁོང་ལ་དཀའ་ཁག་དུ་མ་འཕྲད་པས་ཁམས་ཕྱོགས་ས་གནས་མང་པོར་ཕེབས་ནས་དཔེ་ཆ་ཕང་ཆེན་གཡར་པོ་ཞུས་ཏེ། མདོ་སྡེ་ལ་ལ་པོ་ཏི་དྲུག་ཅུ་རེ་གསུམ་དང་། འབུམ་སྡེ་ལ་པོ་ཏི་དྲུག་ཅུ་རེ་བདུན། སྔགས་སྡེ་ལ་ཉི་ཤུ། སེམས་སྡེ་ལ་པོ་ཏི་བདུན་བཅས་ཁྱོན་པོ་ཏི་བརྒྱ་དང་ལྔ་བཅུ་ལྔ་བདུན་ཡོད་པ་ཞིག་དཔར་བསྐྲུན་མཛད་པ་དེ་ལ་བཀའ་འགྱུར་ཨ་གཡུང་དཔར་མ་དུ་གྲགས། དེའི་ཁྲོད་དུ་བརྟེན་འགྱུར་གྱི་སྡེ་ཁག་མང་པོ་བསྲེས་སྐོར་ཤོད་སྲོལ་མཆིས། ཚར་གྲངས་ཀྱང་སུམ་བརྒྱ་ཙམ་ལས་མེད་པར་གྲགས། བཀའ་འགྱུར་དེ་ཉིད་དཔར་སྐྲུན་གྲངས་ཚད་ཉུང་དྲགས་པས་སྡེ་དགོན་གྱི་མི་སེར་གྱི་འདོད་བློ་སྐོང་མ་ཐུབ་པའི་རྐྱེན་གྱིས། ལོ་རབས་དགུ་བཅུ་པའི་ནང་དུ་རྔ་བ་རྟོགས་ལྡན་དགོན་གྱི་སྤྲུལ་སྐུ་བོན་བློན་རིན་པོ་ཆེས་རྔ་བ་ཁུལ་གྱི་ལི་རྫོང་དུ་ཡང་སྐྱར་བཀའ་འགྱུར་ཚར་སུམ་བརྒྱ་དཔར་བསྐྲུན་ཞུས། དཔར་ཐེངས་དེར་ཨ་གཡུང་བཀའ་འགྱུར་གཞི་བཞག་ཐོག་གསར་བོན་པོ་ཏི་སུམ་ཅུ་སོ་བདུན་གསར་བསྣན་མཛད་པས་ཁྱོན་པོད་གྲངས་དགུ་བཅུ་གོ་གཉིས་སུ་གྱུར། དེ་ནི་གསར་བརྗེའི་རྗེས་ཀྱི་བཀའ་འགྱུར་དཔར་ཐེངས་གཉིས་པ་དང་མིང་ཡང་བཀའ་འགྱུར་བོན་བློན་དཔར་མ་དུ་གྲགས། དེ་རྗེས་ཀུན་གྲོལ་ལྷ་སྲས་མི་ཕམ་རྣམ་རྒྱལ་མཆོག་གིས་དབལ་ཁྱུང་བཀ་འགྱུར་དེ་ཉིད་དཔར་སྐྲུན་ཆེད་ལོ་ངོ་དྲུག་ཙམ་ཕྱག་ལས་ཧུར་བརྩོན་གནང་མཐར་ཕྱི་ལོ་(༡༩༩༨)ལོར་རྒྱལ་བའི་བཀའ་རིན་པོ་ཆེ་དཔར་ཐེངས་གསུམ་པ་ལེགས་གྲུབ་བྱུང་ཞིང་ཐེངས་འདིའི་དཔར་མ་ལ་ལྷ་སྲས་དཔར་མ་ཟེར། བཀའ་འགྱུར་སྔ་ཕྱི་དཔར་བསྐྲུན་བྱས་པའི་ལོ་ཚིགས་སྐོར་ལ་དཔེ་འཁོད་དང་ངག་རྒྱུན་བཅས་མི་མཐུན་པ་འགའ་བྱུང་འདུག་པ་རེ་ཞིག་བློ་ལྡན་རྣམས་ཀྱི་སྤྱན་ལམ་དུ་ཕུལ་ན་དགེ་བཤེས་དགེ་ལེགས་སྦྱིན་པའི་བཀའ་འགྱུར་དཀར་ཆག་ཏུ་(༡༩༨༡)ལོར་ཨ་གཡུང་རིན་པོ་ཆེས་ཚར་གྲངས་ལྔ་བརྒྱ་དཔར་བསྐྲུན་མཛད་སྐོར་བཞེད་ཡོད། མཁས་དབང་ཚེ་རིང་ཐར་གྱིས་གཡུང་དྲུང་བོན་གྱི་བཀའ་དང་བཀའ་བརྟེན་ལ་དཔྱད་པ་ཞེས་པའི་དཔྱད་རྩོམ་དེར་(༡༩༨༥)ལོར་ཨ་གཡུང་རིན་པོ་ཆེས་སྲིད་གཞུང་ལ་སྙན་ཞུ་ཕུལ་ནས་ཚར་གྲངས་སུམ་བརྒྱ་དཔར་བསྐྲུན་བྱས་སྐོར་གསལ། བླ་མ་བསྟན་འཛིན་དབང་རྒྱལ་གྱིས་མཛད་པའི་གསུང་རྟེན་དཀར་ཆག་གི་ཀླད་དོན་ངོ་སྤྲོད་གསལ་བཤད་ཅེས་པའི་སྡེ་ཚན་དུ་(༡༩༨༣)ལོར་དཔར་བསྐྲུན་ལས་འགོ་དབུ་བརྩམས་ནས་(༡༩༨༥)ལོར་དཔར་བསྐྲུན་ཐེངས་དང་པོ་བྱས་སྐོར་བཤད་ཡོད། ལྷ་སྲས་རིན་པོ་ཆེའི་བཀའ་འགྱུར་དཔར་བསྐྲུན་མཛད་པའི་དུས་ཚོད་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེའི་གསུང་འབུམ་པོད་བཞི་པར་(༡༩༩༩)ལོར་ཡིན་པར་གསུང་ཡོད་པ་དང་། སྐུ་ཞབས་ཚེ་རིང་ཐར་གྱིས་བཤད་པ་ལྟར་ན་ལྷ་སྲས་རིན་པོ་ཆེའི་དཔར་བསྐྲུན་བྱས་པའི་ལོ་ཚིགས་(༡༩༩༨)ལོར་ཡིན་ཚུལ་བཀོད་ཡོད། ཡང་ངག་རྒྱུན་དུ་ཤོད་སྲོལ་ཞིག་ལ་ཀུན་གྲོལ་ལྷ་སྲས་ཀྱིས་དཔར་བསྐྲུན་མཛད་པའི་ལོ་ཚིགས་(༡༩༩༠)ལོར་ཡིན་སྐོར་གསལ་པོ་གླེང་གི་འདུག །ཕྲན་གྱིས་རྩོམ་ཐུང་འདི་ཉིད་(༢༠༡༢)ལོར་ཕལ་ཆེར་མཇུག་གྲུབ་པ་བྱས་ཀྱང་། ད་བར་ཤོག་ཐོག་ཏུ་ལྷག་ནས་རྩིས་འཁོར་དུ་ཕབ་རྒྱུ་བྱུང་མ་སོང་། འདི་ལོར་སླར་ཡང་སྣང་ཕྲི་སྤོར་གཅོག་གང་འཚམས་བྱས་ཏེ་ཕུལ་ཡོད། དུས་འགྱུར་སྐབས་དབལ་ཁྱུང་དགོན་གྱི་བཀའ་འགྱུར་ཉར་ཚགས་བྱས་པའི་གནས་ཚུལ་འདྲི་རྩེད་བྱེད་ས་ནི། བཀའ་འགྱུར་དངོས་སུ་ཉར་ཚགས་གནང་བའི་མི་སྣ་མང་པོར་འབྲེལ་འདྲིས་ཡོད་པའི་བདག་གི་གྲོགས་མཆོག་དབལ་ཁྱུང་གྲྭ་པ་གཡུང་དྲུང་ཐོགས་མེད་ཡིན། ཁོང་གིས་གནས་ཚུལ་ཕལ་ཆེར་ཤེས་རྟོགས་འདུག་ཀྱང་གསལ་པོ་མ་བྱུང་བའི་རིགས་ཉག་རོང་གི་རྒན་རབས་ཚོར་འདྲི་རྩད་ཡང་ཡང་བྱས་ཏེ་དོན་ཐོག་ཏུ་འབྱོར་གང་ཐུབ་བྱས་ཁུལ་ཡིན།


text:
མཛད་པ་བཅུ་གཉིས།
༡༽ རྣམ་པར་བཞེས་པའི་མཛད་པ། གཟིགས་ཚད་བཞི་དང་དགོངས་ཚད་ལྔ་ཐུགས་ལ་བཀྲམ་ནས་ཡབ་རྒྱལ་བོན་ཐོད་དཀར་དང་ཡུམ་ཡོ་ཕྱི་རྒྱལ་བཞད་མ་གཉིས་ཀྱི་སྲས་སུ་འཁྲུངས། གཞོན་ནུ་རོལ་རྩེད་དང་ཆེ་དགུ་ཡོངས་ཀྱིས་གཙུག་ཏུ་བཀུར། བསྟན་པའི་གཞི་མ་བཟོ་རིག་པ་གཏན་ལ་ཕབ།
༢༽ རྣམ་པར་སྤེལ་བའི་མཛད་པ། གདུལ་བྱའི་བློ་ཚོད་དང་བསྟུན་པའི་བོན་ཐེག་པ་རིམ་དགུ་གསུངས་ཤིང་འཁོར་རྣམས་ལ་པེའུ་ཙེ་རྣམ་གསུམ་གྱི་བོན་སྒོ་བསྟན།
༣༽ རྣམ་པར་འདུལ་བའི་མཛད་པ། འདུལ་བྱ་འདུལ་སླད་དུ་སྤྲུལ་པའི་སྐུ་བྱེ་བ་ཕྲག་བརྒྱ་འགྱེད་པ་སྟེ། རིགས་དྲུག་ལ་འདུལ་བ་གཤེན་དྲུག གཡེན་ཁམས་སོ་གསུམ་ལ་གཡེན་འདུལ་གཤེན་པོ་སོ་གསུམ་སོགས་སྤྲུལ་ནས་འགྲོ་བ་དཔག་ཏུ་མེད་པ་ཐར་པར་དྲངས།
༤༽ རྣམ་པར་འདྲེན་པའི་མཛད་པ། འགྲོ་རྣམས་ཐར་པ་དྲངས་པ་སྟེ། སྡིག་ཅན་གཏོ་བུའི་གནས་འདྲེན་དུ་ལྷ་གཤེན་བརྒྱ་ཡི་དཀྱིལ་འཁོར་ཞལ་ཕྱེས། ཁྲི་ཤི་དབང་རྒྱལ་གྱི་སྒྲིབ་སྦྱོང་དུ་ཀུན་རིག་སྒྲོན་མའི་ཆོ་ག་གསུངས། གུ་ཝེར་ར་ཙའི་སྒྲིབ་སྦྱོང་དུ་རྒྱལ་བ་རྒྱ་མཚོའི་ཆོ་ག་གསུངས། བཙུན་མོ་འགུ་ལིང་མ་ཏིའི་སྒྲིབ་སྦྱོང་དུ་མུན་སེལ་སྒྲོན་མའི་ཆོ་ག་གསུངས་ནས་སྡིག་ཅན་རྣམས་ཐར་པར་དྲངས།
༥༽ རྣམ་པར་ངེས་པའི་མཛད་པ། ཁབ་བཞེས་པའི་མཛད་པ་སྟེ། ཧོས་བཟའ་རྒྱལ་མེད་དང་། དཔོ་བཟའ་ཐང་མོ་གཙོས་པའི་ཤག་རིགས་དང་། རྒྱལ་རིགས། གཏོ་རིགས། རྨངས་རིགས་སོགས་ཀྱི་མཚན་ལྡན་བུ་མོ་རྣམས་དགོས་པ་དུ་མས་ཁབ་ཏུ་བཞེས།
༦༽ རྣམ་པར་སྤྲུལ་པའི་མཛད་པ། སྲས་སྤྲུལ་པ་སྟེ། ཧོས་བཟའ་རྒྱལ་མེད་ཁབ་ཏུ་བཞེས་པའི་སྲས་གཏོ་བུ་འབུམ་སངས་དང་། དཔྱད་བུ་ཁྲི་ཤེས། བུ་མོ་གཤེན་བཟའ་ནེའུ་ཆེན་གསུམ་འཁྲུངས། དཔོ་བཟའ་ཐང་མོ་ཁབ་ཏུ་བཞེས་པའི་སྲས་ལུང་འདྲེན་གསལ་བ་དང་། རྒྱུད་འདྲེན་སྒྲོན་མ། བུ་མོ་གཤེན་བཟའ་ནེའུ་ཆུང་གསུམ་འཁྲུངས། བདེར་གཤེགས་སྟོང་གི་མཚན་ནས་བརྗོད་དེ་སྡིག་ཅན་མི་དགུ་ཐར་པར་དྲངས།
༧༽ རྣམ་པར་འཇོམས་པའི་མཛད་པ། བདུད་བཏུལ་བ་སྟེ། སྟོན་པ་བསླུ་བའི་ཐབས་སུ་བདུད་ཀྱིས་ཆོ་འཕྲུལ་སྣ་དགུ་བསྟན་པ་ནི། ལྷ་ལ་བརྫུས་པ་དང་། དེ་བཞིན་སློབ་དཔོན། ཕ་མ། སྐྱེས་ཕྲན། ན་ཆུང་། སྤུན། བུ་སོགས་བརྫུས་ནས་ཆོ་འཕྲུལ་བསྟན་ཀྱང་སྟོན་པས་དེ་རྣམས་སུན་ཕྱུང་བས་བདུད་རྣམས་རབ་ཏུ་སྐྱེངས། ལྷ་བཟའ་གུང་དྲུག་ཁབ་ཏུ་བཞེས་པའི་སྲས་མུ་ཆོ་ལྡེམ་དྲུག་འཁྲུངས། བོད་ཀྱི་ཀོང་ཡུལ་ཕེབས་ནས་ཀོང་བཟའ་ཁྲི་ལྕམ་ཁབ་ཏུ་བཞེས་ནས་དེའི་ཕྱི་ལོར་ཀོང་ཚ་གཡུང་དྲུང་དབང་ལྡན་འཁྲུངས།
༨༽ རྣམ་པར་རྒྱལ་བའི་མཛད་པ། བདུད་ལས་རྒྱལ་བ་སྟེ། བདུད་ཀྱིས་གཤེན་འཁོར་རྣམས་བསླུས་ཏེ། གཏོ་ཡི་བཀའ་སྒྲོམ་ཞུགས་ལ་བསྲེགས་ཀྱང་སྟོན་པས་དཔའ་བོ་འབྲུ་ལྔ་ལས་འཕྲུལ་ཡིག་བཞི་བཅུ་སྤྲོས། གསས་བཟའ་ངང་དྲུག་ཁབ་ཏུ་བཞེས་པའི་སྲས་འོལ་དྲུག་ཐང་པོ་འཁྲུངས། འབུམ་རྒྱས་འབྲིང་བསྡུས་གསུམ་གསུངས། ཀོང་ཙེའི་འགྲོ་དོན་བྱོན་ནས་བདུད་སྲིན་གྱི་བར་ཆད་མཐར་བསྐྲོད་མཛད། རྒྱ་བཟའ་ཁབ་ཏུ་བཞེས་སྲས་ཀོང་ཙེ་འཕྲུལ་བུ་འཁྲུངས། དཀར་ནག་བཀྲ་གསལ་ལ་བསྟན་པ་རྗེས་བཞག་མཛད།
༩༽ རྣམ་པར་རིག་པའི་མཛད་པ། ཁྱིམ་སྤང་རབ་ཏུ་བྱུང་བ་སྟེ། སྐྱེ་རྒས་ན་འཆི་སྡུག་བསྔལ་བཞི་ལ་གཟིགས་ནས་རྒྱལ་སློད་ཀུན་སྤངས་ནས་མཆོད་རྟེན་དཀར་པོའི་དྲུང་དུ་རབ་ཏུ་བྱུང་། དེ་ནས་སུམ་ཅུ་རྩ་གསུམ་ལ་བྱོན་ནས་དྲང་སྲོང་ལེགས་ལྡན་རྒྱལ་བའི་དྲུང་ནས་བསྙེན་རྫོགས་ཀྱི་སྡོམ་ཁྲིམས་བཞེས། འོག་མིན་གནས་སུ་བྱོན་ནས་བྱ་སྤྲེལ་མི་གསུམ་གྱི་དཀའ་ཐུབ་ལོ་གསུམ་མཛད།
༡༠༽ རྣམ་པར་དབེན་པའི་མཛད་པ། གཅིག་པུར་དགོན་པ་མཛད་ནས་དབང་རབ་ཁྱབ་པ་ལ་སོགས་ལ་བླ་མེད་རྫོགས་པ་ཆེན་པོའི་བོན་བསྟན། དབང་ཐ་གཤེན་ཟ་ནེའུ་ཆུང་སོགས་ལ་མས་ནས་རིམ་པར་འཛེགས་པའི་བོན་བསྟན། བཀའ་འཁོར་ཐ་མ་ལོ་གསུམ་བསྐོར།
༡༡༽ རྣམ་པར་གྲོལ་བའི་མཛད་པ་སྟེ། བཀའ་འཁོར་དང་པོ་ཐེག་པ་རིམ་དགུ་ནི་ཐེག་དགུའི་གཤེན་པོ་རྣམས་ལ་གཉེར་དུ་གཏད། བར་པ་སྒོ་བཞི་མཛོད་ལྔ་བ་རབ་གླིང་རྩོལ་སོགས་གཤེན་པོ་ལྔ་ལ་གཉེར་དུ་གཏད། ཐ་མ་ཕྱི་ནང་གསང་གསུམ་ནི་བཙུན་པ་ཁྱབ་པ་སོགས་ལ་གཉེར་དུ་གཏད།
༡༢༽ རྣམ་པར་གྲུབ་པའི་མཛད་པ། མྱ་ངན་འདས་པའི་མཛད་པ་སྟེ། གཤེན་རབ་སེམས་དཔའ་རྣམས་ལ་བོན་སྒོ་སོ་སོར་གཉེར་དུ་གཏད་ཅིང་། འདས་མ་འོངས་གསུམ་གྱི་ལུང་བསྟན་གསུངས། འདའ་ཁའི་ཞལ་ཆེམས་ཀྱི་བོན་རྣམས་གསུངས་ནས་རྟག་འཛིན་ཅན་རྣམས་སུན་ཕྱུང་བའི་ཕྱིར་སྐུ་མྱ་ངན་ལས་འདས། ༼གཟི་བརྗིད་ཨ་སྡེ་ཨང་ ༨༣༡ ལས་བཏུས།༽
འོལ་མོ་གླིང་ཞེས་སུ་འབོད་པ་དེས་སོ། །
སྟོན་པའི་དུས་ཆེན་ལ་ཕུལ་བའི་མཆོད་ཕྲེང་།
རྩོམ་པ་པོ། རིག་པའི་ཁུ་བྱུག
༧ ཡོད་ཁམས་དཀར་པོའི་བསོད་ནམས་ཆེ་བ་དང་།། མེད་ཁམས་མགོ་བོ་དུད་པའི་ཡ་ཐོག་དེར།། སངས་རྒྱས་སྟོང་རྩའི་དབུས་ནས་བརྒྱ་པའི་མགོན།།ཕེབས་པའི་ཁྱེའུ་གསལ་བ་ཁྱེད་ལ་འདུད།། ༧ ལྔ་སྙིགས་ཚེ་ལོ་བརྒྱ་པའི་མགོན་པོ་རུ།། ཡེ་ཤེས་ལྷ་ཡི་མདུན་ནས་བྱིན་མཐུ་ཞུས།། ཐབས་མཁས་སངས་པོའི་དྲུང་ནས་ཐབས་ལམབརྩལ། །གཟིགས་དགོངས་ཚད་ལྔའི་སྒོ་ནས་དོག་ལ་ཕེབས།། ༧ ཁྱེད་སྐུ་མི་མཇེད་ཞིང་འདིར་བལྟམས་པའི་ཚེ།། དབང་མེད་ལས་རླུང་དྲག་པོས་དེད་མིན་པར།། ཞི་བདེ་རང་དབང་འཁོར་ལོས་དབང་བསྒྱུར་ཏེ།། སྲིད་པ་རྐང་གཉིས་འགྲོ་བའི་ཤ་ཚུགས་བཟུངས།། ༧ དེའི་ཚེ་གནམ་གྱི་ལྷ་དང་འོག་གི་ཀླུ།། བར་གྱི་གཟུགས་ཅན་མི་དང་གཟུགས་མེད་འགྲོས།། གང་སྐུ་མཚན་དཔེ་བཞད་པའི་གཏམ་ཐོས་ཚེ།། སྤྲོ་དགའི་བསྟོད་ཚིག་དང་བཅས་མདུན་དུ་ལྷགས།། ༧ དངོས་ཡོད་འགྲོ་བ་མི་ཡིས་མཆོད་སྤྲིན་འབུལ།། དངོས་མེད་ལྷ་འདྲེས་ལྐོག་ནས་ཤིས་སྨོན་འཐོར།། ལྷ་ཀླུའི་རྒྱལ་པོ་རྣམས་ཀྱིས་ཞབས་ནས་བཏེགས།། འཇིག་རྟེན་ཆེ་དགུའི་དྲེགས་པ་ཐང་ལ་བསྙིལ།། ༧ ཕྲ་བ་གཟུགས་མེད་སེམས་ཅན་མན་ཆོད་དང་།། རགས་པ་གཟུགས་ཅན་འབུ་སྲིན་ཡན་ཆོད་དུ།། གང་ལ་གང་འདུལ་སྐུ་རུ་མངོན་བཞེངས་པའི།། མ་ངེས་ལྔ་ལྡན་བརྒྱ་པའི་མགོན་པོར་འདུད།། ༧ རྡུལ་གྲངས་སེམས་ཅན་གྲངས་མེད་ཇི་སྙེད་པས།། ཇི་སྙེད་ཐེ་ཚོམ་དུས་གཅིག་དྲིས་ན་ཡང་།། རང་རང་སོ་སོར་ལན་རེ་འདེབས་པར་ཐོས།། ཚངས་དབྱངས་ངག་གི་སྟོན་པ་ཁྱེད་ལ་འདུད།། ༧ ཐུགས་བསྐྱེད་ཟབ་མོས་མི་མཇེད་སྟོན་པར་སྨོན།། གྲངས་མེད་ཚོགས་བསགས་གྲངས་མེད་སྒྲིབ་པ་སྦྱང་།། མཐར་ཐུག་འོག་མིན་ཞིང་དུ་སངས་རྒྱས་ཏེ།། མཁྱེན་གཉིས་མངའ་བདག་དམུ་རྒྱལ་གཤེན་ལ་འདུད།། ༧ གདུལ་བྱའི་ཁམས་དང་མོས་པས་གར་ཁྱབ་ལ།། ཁྱེད་ཀྱིས་མཁྱེན་གཉིས་བརྩེ་བས་མ་ལུས་ཁྱབ།། རང་ལ་དད་དང་མོས་པའི་མཐུ་ཡོད་ན།། དེ་ནར་མོས་སྣང་ཇི་བཞིན་སྤྲུལ་སྐུར་ཤར།། ༧ ཁྱོད་ལ་རྣམ་དཔྱོད་ཤེས་རབ་མིག་ཡོད་ན།། ཁྱོད་ལ་དད་མོས་དབང་པོའི་སྒོ་ཡོད་ན།། ཁྱོད་ལ་ཅི་འདོད་གདམ་པའི་སྟོན་པ་དེ།། ཁྱོད་དང་ཁ་ཐག་མི་རིང་གམ་དུ་བཞུགས།། ༧ ཡིན་ཡང་རང་ཅག་འཁྲུལ་མཚོར་བྱིང་རིང་བས།། རྣམ་དཔྱོད་རིག་པའི་དབང་པོ་མི་གསལ་བས།། ཅི་གསུངས་ཡིད་ཆེས་བྱེད་པ་ཙམ་ཞིག་ལས།། མངོན་དུ་མཐོང་བ་རེ་བ་ཙམ་དུ་ཟད།། ༧ དེ་རིང་རྒྱལ་བ་ཁྱེད་ཀྱི་འཁྲུངས་སྐར་སྟེ།། ངེད་ཅག་རྗེས་འཇུག་ཁྲི་མ་འབུམ་ཚོ་ཡིས།། ཁྱེད་ལ་དད་གུས་སྟོང་གིས་མཆོད་པ་བཤམས།། རྗེ་གཅིག་དྲན་པའི་གདུང་བ་སྟོང་གིས་བོས།། ༧ ཁྱེད་ཀྱི་གསང་གསུམ་འཕྲིན་ལས་ནམ་མཁའི་མཐའ།། མཁྱེན་གཉིས་ཉི་ཟླས་མ་གསལ་མེད་པའི་ཕྱིར།། བདག་ཅག་གསོལ་བ་འདེབས་པའི་འཁོར་ཚོགས་ལ།། ཐུགས་རྗེས་གཟིགས་པ་ནམ་ཡང་མ་འདོར་ཅིག། ༧ དུས་ཚིགས་འདི་ནི་སྙན་ཞིང་གྲགས་པ་སྟེ།། དུས་གསུམ་སངས་རྒྱས་ཐམས་ཅད་འཁྲུངས་དུས་ཞེས།། ཁྱེད་གསུངས་དྲི་མེད་མདོ་དང་གཟེར་མིག་ལུང་།། གཡུང་དྲུང་གསུང་དང་བསྟུན་ནས་ཞུ་བ་ལགས།། ༧ ཉིན་འདིར་ཚུལ་བཞིན་བླང་དོར་གནས་ཞུགས་ན།། གཟུགས་ཅན་འགྲོ་བས་ཡི་རང་ལྟ་ཅི་སྟེ།། གཟུགས་མེད་ལྷ་འདྲེས་མངོན་ལྐོག་དུ་མ་ནས།། ཡི་རང་སྡོང་གྲོགས་ལྷག་པར་ཆེ་དང་ཆེ།། ༧ གལ་ཏེ་ཚུལ་མིན་སྤྱོད་པ་ལ་ཞུགས་ཤིང་།། ཡང་དག་བདེན་པའི་དོན་དང་འགལ་འགྱུར་ན།། མི་འདོད་བར་ཆོད་རྐྱེན་ངན་རྒོད་པ་དང་།། མདོར་ན་ལས་ངན་འབྲས་བུ་ལྕི་བར་ངེས།། ༧ རྣམ་མཁྱེན་རྒྱལ་བའི་བཀའ་ལུང་ཟབ་མོ་ཐོས།། བླ་མ་དགེ་བའི་བཤེས་གཉེན་རྣམས་དང་མཇལ།། དབང་པོ་ཀུན་ཚང་གཙང་མའི་མི་ལུས་ཐོབ།། དུས་འདིར་གཡུང་དྲུང་བོན་ལ་སྤྱོད་པ་གལ།། ༧ འདི་དང་ཕྱི་མའི་ཚེ་རབས་རྣམ་ཀུན་ཏུ།། བདེ་དགའི་ལོངས་སྤྱོད་དཔལ་ལ་རོལ་འདོད་ན།། ཚེ་འདིར་དགེ་ཚོགས་ཁ་ཞེ་གཉིས་མེད་ངང་།། འབད་ན་བདེ་འབྲས་འབྱུང་བ་དངོས་པོའི་གཤིས།། ༧ རྒྱལ་བའི་བཀའ་དང་འཕགས་པའི་ལུང་དོན་ལྟར།། ཇི་བཞིན་ངེས་པར་རྟོགས་པའི་སྐབས་ཕྲ་ཡང་།། བསླུ་མེད་དོན་ལ་ཡིད་ཆེས་བྱེད་ཙམ་གྱིས།། བསོད་ནམས་བསམ་མེད་ཐོབ་པར་ཞེན་པར་མཛོད།།
སྟོན་མཆོག་སྐྱེ་བ་བཞེས་ཚུལ་ལས་བརྩམས་པའི་མཆོད་ཚིག
ཚུལ་ཁྲིམས་དྲི་མེད།
༧ ཡུལ་གཅིག་སྲིད་པ་འོལ་མོའི་གླིང་ཆེན་དུ།། གྲོང་ཁྱེར་ཞིག་ཆགས་བར་པོ་སོ་བརྒྱད་ཡོད།། གསས་མཁར་ཞིག་སྟེ་ཤམ་པོ་ལྷ་ཡི་རྩེ།། གནས་མཆོག་དེ་ནི་རྟགས་གཟིགས་བོན་གྱི་ཕུག། ༧ སྲིད་པ་ལས་གྲོལ་གདུང་རྒྱུད་དྲུག་གི་ཕུལ།། དམུ་ཡི་རྒྱལ་པོ་ལན་གྱི་ཐེམས་སྐས་དང་།། དེ་ཡི་བཙུན་མོ་ཕྱྭ་བཟའ་ངང་འབྲང་ལ།། རིགས་ཀྱི་སྲས་སུ་རྒྱལ་བོན་ཐོད་དཀར་ཞེས།། ༧ ཤིན་ཏུ་ཁོང་དལ་རབ་ཏུ་ངག་འཇམ་ཞིང་།། གཏོ་དང་སྲིད་པའི་སྨྲང་རྒྱུད་ས་ལེར་མཁྱེན།། མི་འཇིགས་སྟོབས་ཀྱིས་རྒྱལ་ཁམས་ཟིལ་གྱིས་མནན།། དགེ་བའི་གཤིས་རྫོགས་འགྲོ་ལ་བྱམས་སེམས་ལྡན།། ༧ མཚོ་ཆེན་མུ་ལེ་སྟོང་ལྡན་ཧད་ཀྱི་འགྲམ།། གྲོང་ཁྱེར་ལང་ལིང་བདལ་བའི་དབུས་དཀྱིལ་དུ།། དམངས་རིགས་ཕལ་པ་ཞིག་གི་ཁྱིམ་ཚང་ན།། ཡིད་འོང་མཚན་དང་ལྡན་པའི་བུ་མོ་ཞིག། ༧ ཕ་ཞར་བུ་འཐིང་ཞིག་གི་ཕལ་ཁྱིམ་ན།། གཞན་གྱིས་འཕྲོག་པར་དོག་པའི་ནོར་མཆོག་ཅིག། ཡོད་ན་བདག་གིར་བྱེད་པའི་བསོད་ནམས་དེ།། དམུ་ཡི་སྲས་པོ་མཆོག་ལས་གཞན་ལ་ཅི།། ༧ དམུ་སྲས་ཐོད་དཀར་ལྷོ་ཕྱོགས་གླིང་ཆེན་དུ།། མུ་ལེའི་མཚོ་ལ་སྐུ་ཁྲུས་གསོལ་དུ་གཤེགས།། དེ་ཡི་ལམ་བར་གྲོང་ཁྱེར་ལང་ལིང་ནས།། མི་ཡི་བུ་མོ་ཀླུ་ཡི་སྲས་མོ་མཇལ།། ༧ རྒྱལ་ཁམས་ཀུན་ནས་བཙལ་བས་རྙེད་མ་གྱུར།། ཕྱོགས་སུ་གཤེགས་པའི་ལམ་ནས་ཐོལ་གྱིས་འཕྲད།། ལས་འཕྲོའི་མེ་ཏོག་ཟེར་བ་འདི་འོ་ཞེས།། ལྐོག་གྱུར་གསང་བའི་གནས་ཤིག་དེ་གར་བསྟན།། ༧ བར་པོ་སོ་བརྒྱད་མཁར་གྱི་ཡང་རྩེ་རུ།། ལྷ་ཡི་མེ་ཏོག་ཟུང་གཅིག་ལྷན་དུ་འཛོམས།། ལྷ་མི་འགྲོ་བའི་བསོད་ནམས་དཔལ་དུ་རྫོགས།། འཇིག་རྟེན་གསུམ་ལ་དགེ་བའི་འོད་སྣང་རྒྱས།།༧ དམུ་རིགས་འཕྲུལ་གྱི་རྒྱལ་པོའི་རྒྱལ་ས་ན།། ཐབས་ཤེས་ཉི་ཟླའི་འོད་ཀྱི་གུར་ཁང་ཕུབ།། མི་བོན་ལྷ་བོན་རྒྱལ་བོན་ཐོད་དཀར་རྗེ།། མི་ཕྱི་ལྷ་ཕྱི་ཡོ་ཕྱི་རྒྱལ་བཞེད་མ།། ༧ དེ་ཚེ་སྟོན་པ་ཞིག་གི་བསྟན་པའི་དོན།། གྲུབ་ནས་བརྒྱ་པའི་མགོན་པོ་འབྱོན་དུ་རན།། ལྷ་གཤེན་སྲིད་གསུམ་འགྲོ་བའི་དོན་དུ་འཛོམས།། ཁྱེའུ་གསལ་བ་སྟོན་པའི་སྒྲོན་མེར་གཤེགས།། ༧ རི་རབ་རྩེ་ནས་གླིང་བཞི་ཀུན་ལ་གཟི༵གས།། གཟི༵གས་དགོངས་དུ་མས་འགྲོ་བའི་དོན་ལ་སྤྲུལ༵།། སྤྲུལ༵་པའི་སྟོན་པ་གཤེན་རབ་མི་བོ་ཆེ༵།། ཆེ༵་མཆོག་རྒྱལ་པོ་དམུ་ཡི་སྲས་སུ་འཁྲུངས།། ༧ ལོ་རྒྱལ་ཤིང་བྱིའི་དཔྱིད་ཀྱི་ར་བ་སྟེ།། རྒྱལ་གྱི་ཟླ་བའི་སུམ་ཅུའི་ཞག་གི་སྙིང་།། བཅོ་ལྔའི་ཉ་ཡི་ནམ་ལང་ཡོས་བུ་ལ།། ཨེ་མ་སངས་རྒྱས་འཁྲུངས་པའི་དུས་བཟང་ཤར།། ༧ སངས་རྒྱས་བྱོན་པའི་གསུང་སྙན་ཁུ་བྱུག་བཞིན།། ལྷང་ལྷང་གྲགས་པ་འཇིག་རྟེན་གསུམ་གྱིས་ཐོས།། ལྷ་ཀླུ་མི་ཡི་འགྲོ་ཀུན་སྤྲོ་བ་སྐྱེས།། གཡེན་ཁམས་སོ་གསུམ་དེ་ཡང་དོག་ལ་བབ།། ༧ ནམ་མཁའི་དབྱིངས་ནས་ཡར་གཡེན་བཅུ་གསུམ་བྱུང་།། བར་སྣང་ཁམས་ནས་བར་གཡེན་གཏོད་དགུ་བབ།། ས་གཞིའི་སྟེང་ནས་ས་གཡེན་བཅུ་གཅིག་ལྡང་།། བར་པོ་སོ་བརྒྱད་མཁར་གྱི་སྒོ་ལ་འཛོམས།། ༧ གཤེན་རབ་མི་བོ་འགྲོ་བའི་སྒྲོན་མེ་མཛད།། ཡེ་གཤེན་བཅུ་གསུམ་འཁོར་གྱིས་རབ་ཏུ་བསྐོར།སངས་རྒྱས་བོན་གྱི་བསྟན་པ་རྒྱ་ཆེ་བ།། གདུལ་བྱ་འགྲོ་བའི་དོན་དུ་ཡོངས་སུ་བསྟན།། ༧ ཤམ་པོ་ལྷ་རྩེའི་གསས་ཀྱི་མཁར་ནང་ནས།། སུམ་བརྒྱ་དྲུག་ཅུའི་བོན་གྱི་སྒོ་མོ་ཕྱེས།། ཕྱི་ནང་གསང་གསུམ་འཁོར་གྱི་གདུལ་བྱ་ལ།། བརྒྱད་ཁྲི་བཞི་སྟོང་བཀའ་ཡི་འཁོར་ལོ་བསྐོར།། ༧ ལྷ་ཀླུ་མི་ཡི་འཇིག་རྟེན་རྣམ་གསུམ་ལ།། བསྒྲག་པ་གསུམ་གྱི་པེའུ་ཙེ་ཁྱེད་ཀྱིས་བསྟན།། རིགས་དྲུག་གནས་སུ་འཁོར་བའི་སེམས་ཅན་ལ།། འདུལ་བ་གཤེན་རབ་དྲུག་ཏུ་ཁྱེད་ཀྱིས་སྤྲུལ།། ༧ གདུལ་བྱ་སེམས་ཅན་བློ་ཡི་རིམ་པ་ལ།། ཐེག་པ་རིམ་དགུའི་རྣམ་བཞག་ཁྱེད་ཀྱིས་ཕྱེས།། ཉོན་མོང་དུག་ལྔའི་དབང་དུ་གྱུར་པ་ལ།། སྒོ་བཞི་མཛོད་ལྔའི་བསྟན་པ་ཁྱེད་ཀྱིས་བཞག། ༧ བདུད་དང་སྲིན་པོའི་ལོག་པའི་བར་ཆོད་ལ།། ཕ་རོལ་ཕྱིན་བཅུའི་གོ་ཆ་ཁྱེད་ཀྱིས་བགོས།། ཚད་མེད་རྣམ་བཞིའི་དམག་གི་དཔུང་བཀྱེས་ནས།། རྒྱལ་ཁམས་མ་ལུས་བདེ་ལ་ཁྱེད་ཀྱིས་བཀོད།། ༧ ལྟ་བ་མཐོན་པོའི་ཡས་ནས་དབུ་ཕུབ་ཅིང་།། སྤྱོད་པ་དམའ་མོ་མས་ཡར་སྐྲས་ལ་འཛེག། སྙིང་རྗེའི་གཞི་བྱས་ཕ་རོལ་ཕྱིན་བཅུར་སྤྱོད།། ཚིག་བཞིའི་མདོ་འདི་ཁྱེད་ཀྱི་ཞལ་ཏ་ཡིན།། ༧ དང་པོ་ཞི་བའི་ལས་ཀྱི་སྤ་རེ་བཀོང་།། དེ་ཡིས་མ་ཐུལ་དྲག་པོས་ཚར་དུ་གཅོད།། ཞི་རྒྱས་དབང་དྲག་བཞི་ཡི་ལས་བསྒྲུབས་པ།། འདི་ནི་ཁྱེད་ཀྱི་འགྲོ་བ་འདུལ་ལུགས་ཡིན།། ༧ སེམས་ཅན་ཐམས་ཅད་ཆ་མཉམ་མི་འཇོག་པར།། གཅིག་གསོ་གཅིག་གསོད་བྱ་བའི་བོན་དེ་ནི།། ལོག་པ་ཡིན་པས་བྱ་རུ་མི་རུང་ཞེས།། འདི་ནི་ཁྱེད་ཀྱི་ཞལ་གདམ་དྲོན་མོ་ཡིན།། ༧ བདུད་ལས་དཔའ་བའི་ས་བོན་འབྲུ་ལྔ་ལས།། རྩལ་དང་རོལ་པའི་འཕྲིན་ལས་མ་འགག་པར།། འཕྲུལ་ཆེན་ཡི་གེ་བཞི་བཅུ་རབ་ཏུ་སྤྲོས།། འདི་ནི་ཁྱེད་ཀྱི་ཐབས་དང་ཐུགས་རྗེ་ཡིན།། ༧ འཁོར་བའི་འདམ་དུ་པད་མའི་འདབ་མ་ལྟར།། རྣམ་དག་ཚུལ་ཁྲིམས་གཙང་མའི་ངུར་སྨྲིག་མཛེས།། ལྷ་ཡི་ནབ་བཟའ་པད་ལོ་རིས་དྲུག་འདི།། བཟང་ཟ་ཡུམ་ལས་དངོས་གྲུབ་ཁྱེད་ཀྱིས་ཞུས།། ༧ རྒྱ་ཡི་རྒྱལ་པོ་ཀོང་ཙེ་འཕྲུལ་རྒྱལ་གྱིས།།དཀར་ནག་བཀྲ་གསལ་གསས་ཁང་བཞེངས་པ་ལ།། སྲིན་གྱིས་བར་དུ་གཅོད་པ་མཚམས་བཅད་དེ།། བསྟན་པ་རྣམ་གསུམ་རྗེས་བཞག་ཁྱེད་ཀྱིས་མཛད།། ༧ ཁྱེད་ཀྱི་ཐུགས་རྗེ་ཀུན་ཁྱབ་ཉི་མ་ཡིས།། རིས་མེད་འགྲོ་བའི་སྡུག་བསྔལ་མུན་པ་གཞོམ།། ཁྱེད་ཉིད་གཤེགས་ཤུལ་སྐད་ཅིག་ལམ་ལ་ཡང་།།འགྲོ་བ་ཆབ་ཀྱི་བྲམ་ཙམ་ཐར་པར་འདྲེན།། ༧ རྫུ་འཕྲུལ་སྟོབས་ཀྱིས་གླིང་གཞི་ཀུན་ལ་གཤེགས།། གང་ལ་གང་འདུལ་བོན་སྒོ་ཇི་སྙེད་བསྟན།། གདུལ་བྱ་མཐའ་ཀླས་སྨིན་དང་གྲོལ་བར་མཛད།། གཤེན་རྒྱལ་སྟོན་པ་སྲིད་པའི་མངའ་བདག་ཆེ།། ༧ ཁྱེད་ཉིད་འཁྲུངས་པའི་དུས་ཆེན་ཉིན་མོ་འདིར།། ཁྱེད་ཀྱི་བཀའ་དྲིན་དྲན་པའི་གདུང་ཤུགས་ཀྱིས།། ཁྱེད་ལ་མཆོད་ཚིག་རིང་མོ་འདི་ཕུལ་བ།། ཁྱེད་ཀྱི་འཁྲུངས་མཆོད་བསུ་བ་མཚོན་ཕྱིར་ཡིན།།
སེམས་ཀྱི་མཆོད་ཀ།
ཁམས་རིག་གྲོལ།
༧ ཚོགས་གཉིས་སྤྲིན་དཀར་འདབ་མ་གྲོལ་བའི་དབུས།། སྐུ་གཉིས་ཟེའུ་འབྲུའི་ལང་ཚོ་རབ་ཏུ་བརྟས།། མཁྱེན་གཉིས་བདུད་རྩིའི་ཐིགས་ཕྲེང་འབུམ་འཛག་པའི།། དོན་གཉིས་མཐར་ཕྱིན་རྫོགས་སངས་རྒྱས་དེར་བསྔགས།། ༧ གནམ་ལ་ཉི་ཟླ་གཟའ་སྐར་ཀླུང་བཟང་སྟེ།། ས་ལ་དུས་ཚོད་ཚེས་གྲངས་མཐུན་ཞིང་ཤིས།། བར་ན་གཞའ་སྤྲིན་དལ་གསུམ་མཛེས་ཤིང་བཀྲ།། འོག་ན་འཁོར་འབངས་བདེ་སྐྱིད་དར་ཞིང་རྒྱས།། ༧ དེ་ལྟའི་དུས་ཀྱི་སྐལ་བཟང་ཤར་དང་ལྷན།། མི་མཇེད་འཇིག་རྟེན་འདུལ་བའི་དཔུང་གཉེན་དུ།། གཟིགས་དགོངས་བརྩེ་བ་ཆེན་པོའི་ཀློང་དབྱིངས་ནས།། མཚན་དཔེའི་སྐུ་མཆོག་ཞིང་འདིར་མངོན་པར་འཛུམ།། ༧ འཇིགས་རུང་ལྔ་སྙིགས་དུས་ཀྱི་ཞིང་ས་རུ།། འཁྲུལ་རྟོག་བདུད་ཀྱིས་བསླུས་པའི་འགྲོ་རྣམས་ལ།། གང་འདུལ་ཐབས་ཤེས་ཟུང་གི་ལམ་བཟང་ནས།། རིམ་དགུ་ཐེག་པའི་འོད་ཀྱི་འཛུམ་ཟེར་སྤྲོས།། ༧ རྣམ་མང་ཤེས་བྱའི་དཀྱིལ་འཁོར་ཡངས་པ་རུ།། རབ་འབྱམས་བོན་གྱི་རྒྱ་མཚོ་འཁྱིལ་བའི་ཀློང་།། བརྒྱད་ཁྲི་བཞི་སྟོང་རླབས་ཀྱི་ཕྲེང་བ་རྩེན།། སྒོ་བཞི་མཛོད་ལྔ་རིན་ཆེན་གྲམ་ལྟར་སྤུངས།། ༧ མཐའ་མེད་སྲིད་གསུམ་འགྲོ་བའི་ཞིང་ས་རུ།། དུག་གསུམ་ལོག་རྟོག་ཁྲག་མཚོ་འཁྲུག་པའི་དབུས།། སྡེ་གསུམ་ཤེས་རབ་རིག་པའི་རྣོ་དབལ་གྱིས།། ཕྱི་ནང་གསང་གསུམ་བོན་གྱི་གཏེར་སྒོ་ཕྱེས།། ༧ མདོར་ན་ཁྱེད་ཀྱི་མཁྱེན་བརྩེའི་རྟ་བདུན་ཟེར།། སྐལ་བཟང་སྐྱེ་རྒུ་འགྲོ་བའི་དཔྱིད་ཀྱི་དཔལ།། གཤེན་བསྟན་པད་མོ་བཞད་པའི་ཉིན་བྱེད་དབང་།། ལས་ཉོན་འཁྲུལ་རྟོག་འཇོམས་བྱེད་རྣམ་པར་རྒྱལ།། ༧ བདག་སོགས་འགྲོ་བློས་འདི་ཞེས་གཞལ་དཀའ་ཡང་།། ཟོལ་བྲལ་བསྟོད་ཚིག་ངག་གི་རིག་བྱེད་འདི།། མགྲིན་པ་ལོངས་སྤྱོད་འཁོར་ལོའི་གཞལ་ཡས་ནས།། དད་སེམས་དབུགས་ཀྱིས་བསྐུལ་ཏེ་འདི་རུ་ལུད།། སྟོན་མཆོག་ཡང་དག་པ་རྫོགས་པའི་སངས་རྒྱས་༧རྣམ་འདྲེན་བརྒྱད་པ་༧རྒྱལ་བ་གཤེན་རབ་མི་བོ་མཆོག་གདུལ་བྱ་གཞན་དོན་དུ་མཚན་དཔེའི་སྐུ་མཆོག་འཛམ་གླིང་འདིར་མངོར་པར་བཞད་ནས་མི་ལོ་(18033)འཁོར་བའི་དུས་ཆེན་ཁྱད་པར་ཅན་དང་སྐབས་བསྟུན་ཏེ་ཁམས་རིག་གྲོལ་པས།
སྟོན་པའི་མཛད་རྣམ་ལ་བསྟོད་པའི་ཚིག་ཕྲེང་།
ཉི་མའི་འོད།
༧ ཤེས་ལྡན་སྟོང་གི་ཟུར་ཕུད་མཁྱེན་རབ་སྡེ་བཞི་མཐའ་མེད་སྤྲོས་བྲལ་མཁའ་ཡི་ཀློང་།། རྨད་བྱུང་འོད་ལྔའི་གཞའ་རིས་འཁྱུད་པའི་གསང་གསུམ་བདུད་རྩི་ཟེགས་མའི་རླབས་ཕྲེང་གཡོས།། རྣམ་གསུམ་ཚོགས་ཀྱི་འཁོར་ལོའི་ཚད་མེད་རྣམ་བཞི་སྤང་བསྒྱུར་གྲོལ་བའི་འདབ་བརྒྱ་བཞད།། དཀའ་བ་མཐའ་ཀླས་མུ་མཐའ་མེད་པའི་བསོད་ནམས་ཚོགས་ཀྱིས་བདེ་བའི་ཞིང་དུ་བགྲོད།། གོ་མཚོན་མཚོན་ཆའི་ཆར་འབེབ་བཙོ་སྲེགས་དྲག་པོ་མུན་པ་འཁྲིག་པའི་འདམ་དོང་ཁྲོད།། དམྱལ་བ་གྱད་བུ་ཐུང་གི་རང་ཞལ་ངོམ་བཞིན་ལྷག་བསམས་འདབ་མའི་འོད་སྟོང་རྒྱས།། རྒྱལ་བུ་ཀུན་དགའི་མཚན་དཔེ་རབ་བཞད་ཚོགས་ཀྱི་ལམ་བཟང་མཁའ་ཡི་གླིང་དུ་བསྒྱུར།། སྟོང་གསུམ་འགྲོ་འདྲེན་འཁོར་འདས་དབང་བསྒྱུར་རྒྱལ་བུ་ཤེས་ལྡན་ཉིད་ཀྱི་ལང་ཚོ་ལས།། སྦྱིན་པའི་ཚོགས་ཆེན་རབ་རྫོགས་སྦྱོར་ལམ་རིགས་བཞི་རིག་པའི་མདའ་མོ་མཁའ་རུ་བསྙེགས།། རྨད་བྱུང་འོག་མིན་སྲིད་པ་ཡེ་སངས་ཡུལ་དུ་ཁྱེའུ་གསལ་བའི་སྐུ་མཆོག་ཀློང།། རྩལ་གསུམ་ས་ལམ་རིམ་བགྲོད་སྤང་རྟོགས་རབ་རྒྱས་སྐུ་ལྔའི་ཀློང་དྲུང་སྟོན་པ་རྫོགས་སངས་རྒྱས།། རྣམ་བཞི་ལེགས་བྱས་རྒྱ་མཚོའི་འོད་རླབས་བརྩེ་ཆེན་སྙིང་རྗེ་ཆེན་པོས་ཉེར་གཟིགས་ཏེ།། རྣམ་བཞི་དཔལ་མངའ་བདག་འཛིན་ལས་སྒྲིབ་ཉོན་མོངས་རབ་ཞི་ཡོ་ཕྱི་རྒྱལ་བཞད་དང་།། རྣམ་དཔྱོད་སྒོ་འཕར་རབ་ཡངས་རིགས་རུས་ཁུངས་བཙུན་རྒྱལ་བོན་ཐོད་དཀའི་སྐུ་དཀྱིལ་ཀློང་།། ཕུན་ཚོགས་སྡེ་བཞིའི་དཔལ་མངའ་ཉིད་བྱེད་རབ་དཀར་ལོ་རྒྱལ་ཤིང་ཕོ་བྱི་བའི་ལོ།། རྒྱུ་སྐར་མཐུན་ཤིས་རྩི་ཤིང་ཡལ་འདབ་རབ་རྒྱས་རྒྱལ་ཟླ་དཔྱིད་ཟླ་ར་བ་དང་།། རྨད་བྱུང་ཉི་མའི་འོད་སྟོང་དཀར་ཕྱོགས་དགེ་བ་བཅོ་ལྔའི་དུང་ཟླ་ཤར་བའི་ཉིན།། མཁའ་ལམ་རྒྱུ་སྐར་རྒྱལ་དུས་སྐུ་མཚན་པད་མོ་རྟག་གཟིགས་ཡུལ་དུ་སྐྱེ་བ་བཞེས།། འཇིག་རྟེན་འཁོར་བ་མཐའ་མེད་གདུལ་བྱ་འགྲོ་བ་དབང་པོ་རབ་འབྲིང་ཐ་མ་ལ།། རྣམ་དཀར་ལེགས་བཤད་དྲང་ངེས་བརྒྱད་ཁྲི་བཞི་སྟོང་ཕྱི་ནང་གསང་བའི་བོན་རྣམས་སྤེལ།། ཐུགས་རྗེའི་ཚད་མེད་རྣམ་བཞིས་སྡིག་ཅན་གཏོ་བུ་འཁོར་བའི་གནས་ནས་ཐར་པ་དྲངས།། བཙུན་མོ་འགུ་ལིང་མ་ཏི་འཆི་བའི་ནད་གསོས་རྣམ་དག་འགྲོ་འདྲེན་ལྷ་མོ་བསྒྱུར།། སེམས་ཅན་རང་མཐུན་རབ་ཆད་མ་ནིང་བྱ་བའི་ངག་བཅག་བཙུན་མོ་ཁབ་ཏུ་བཞེས།། སྲིད་པ་ལྷ་མིའི་བསོད་ནམས་དབང་དང་འགྲོ་དོན་མཛད་ཕྱིར་རྒྱལ་བའི་སྲས་སུ་སྤྲུལ།། འཁོར་བ་འཁྱམ་པའི་སྡིག་ཅན་མི་དགུ་ཐར་པ་དྲངས་ནས་འགྲོ་དོན་རྒྱ་ཆེར་མཛད།། རྣམ་བཞི་དཔལ་མངའ་བཟོད་པའི་གོ་གྱོན་སྙིང་རྗེས་དམག་དཔུང་བདུད་ཀྱི་དམག་ཚོགས་བཏུལ།། མུ་ཁྱུད་མཚོ་གླིང་དཀྱིལ་དུ་འཕྲུལ་གྱིས་བཟོས་པའི་དཀར་ནག་བཀྲ་གསལ་འབར་བའི་གླིང་།། རྣམ་དཀར་ལེགས་བཤད་སྐུ་གསུང་ཐུགས་གསུམ་བརྒྱད་ཁྲི་བཞི་སྟོང་བོན་གྱི་བསྟན་པ་བཞགས།། འཁོར་དང་རྒྱལ་སྲིད་ལོངས་སྤྱོད་སྤང་དེ་རྣམ་དག་རབ་བྱུང་སྲིད་པའི་དཀའ་ཐུབ་མཛད།། གཡུང་དྲུང་དགུ་རྩེག་གླིང་དུ་བླ་མེད་ངེས་དོན་རབ་བསྟན་འཁོར་སྤང་དགོན་པ་མཛད།། རྣམ་དག་འགྲོ་བའི་དོན་རྫོགས་འགྲོ་ཀུན་སྐྱེ་འཆི་རྟག་འཛིན་ཟློག་ཕྱིར་མྱ་ངན་འདས།། དགེ་ལེགས་རྨད་བྱུང་རྣམ་དག་རྣམ་བཞི་མཛད་པ་བཅུ་གཉིས་མཐའ་རུ་ཕྱིན་པར་མཛད།། དུས་གསུམ་སྐལ་བཟང་སངས་རྒྱས་སྟོང་གཙོ་གཤེན་རབ་སྐྱེ་བཞེས་རྒྱུ་སྐར་ཉི་གཞོན་འཛུམ།། རྒྱལ་ཟླ་དཔྱིད་རའི་རྫོགས་ལྡན་ཉིན་ལ་སྐུ་འཁྲུངས་ལོ་རྒྱུས་གསེར་གྱི་གླེགས་བམ་ཉིད།། རྣམ་འདྲེན་སྟོན་པའི་བཀའ་དང་མཛད་མདོ་རྒྱས་བསྡུས་བཀའ་བརྟེན་རྣམས་ཀྱི་དགོངས་དོན་དང་།། དུས་འཁོར་སྲིད་པ་དབང་བསྒྱུར་སྒྱུ་འཕྲུལ་རྣམ་བཞག་སྐར་རྩིས་རིག་པའི་རྙེད་དོན་ནམ།། མཁྱེན་རབ་དབང་ཕྱུག་སྨྲ་དབང་ཡོངས་འཛིན་ཆེན་མོའི་མཁྱེན་དཔྱོད་རིག་པའི་གཤོག་རླབས་རྒྱས།། འདིར་བརྗོད་བསོད་ནམས་མཆིས་ཚེ་རྨོངས་བརྒྱ་རབ་གྲོལ་བླ་མེད་རྫོགས་བྱང་ཐོབ་པར་སྨོན།། །ཅེས་བདག་ཅག་གི་སྟོན་པ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་མཆོག་སྐུ་འཁྲུངས་ནས་མི་ལོ་{ ༡༨༠༣༣ }འཁོར་བའི་དགྱེས་སྟོན་ལ་དགའ་དད་སྤྲོ་གསུམ་གྱི་སྒོ་ནས་རྟེན་འབྱུང་བཀྲ་ཤིས་བདེ་ལེགས་ཞུ།།
མེས་པོ་གཡུ་ཡི་རལ་པ།
ལྡོང་སྐལ་བཟང་།
༧ གནམ་ལ་རིམ་པ་བཅུ་གསུམ་ཕྱེས་པའི་ཉི་ཟླའི་ཉི་ཟླ་གསལ་པོ་ལགས།། ས་ལ་ཐེམ་སྐས་བཅུ་རུ་བསྒྲིགས་པའི་གངས་རིའི་གངས་རི་དཀར་པོ་འོ།། འགྲོ་མིའི་སེམས་ཁམས་ཞིབ་མོར་འཐགས་པའི་རིག་པའི་རིག་པ་གྲུང་མོ་ཅན།། བོད་པའི་འཚོ་བའི་གཞི་རྐང་བསྒྲིགས་པའི་རྩ་བའི་རྩ་བ་བརྟན་པོ་མཆོག།རྒྱལ་བཞད་གཅེས་ལོ་གཡུ་ཡི་རལ་པས་ཁོག་སྟོད་ཁེབ་པ་དེ་རིང་དྲན།། ༧ ཐེག་པ་བཀྲལ་བ་དགུ་རུ་ཕྱེས་སོ་ཨུན་ཆེན་དུང་གི་སྒྲ་ཡིས་བསྟན།། ཕྱི་ནང་བཀར་བ་གསུམ་དུ་བསྟན་ཡོད་ཁྲི་ལོ་གཤང་གི་སྐད་ཀྱིས་བཤད།། གཉིས་སུ་བགོས་པ་རྒྱུ་འབྲས་ལམ་ཡིག་ལྟག་སྤྲོད་ལྔ་ཡི་འུར་གྱིས་ལྡིར།། སྐད་ཀྱི་ཐོག་ལ་ཡིག་གིས་བརྩེགས་པ་གྱེར་དབྱངས་སྙན་མོའི་གདངས་ཀྱིས་འབོད།། རྒྱལ་བཞད་གཅེས་ལོ་སྨུག་པོ་མདོག་གཅིག་དམུ་ཡི་རིགས་ཅན་དེ་རིང་དྲན།། ༧ དྲན་པ་བསྙལ་བའི་དུས་སུ་ཏི་སེ་རི་བོ་ཕ་མཁར་བཞག་པ་བཟང་།། བསམ་པ་གློད་པའི་དུས་སུ་བོད་པའི་རིག་གནས་གཅེས་ནོར་གནང་བ་ཡག། གདུང་བ་འཕར་བའི་དུས་སུ་སྒང་པའི་མཐོ་ནོར་འཚོ་ཐབས་བསྟན་པ་སྨན།། ལྔ་ཆའི་རིག་གནས་རིགས་ལ་འཇོག་མཁན་མེས་པོ་དྲན་པའི་དྲན་པ་འཕར།། རྒྱལ་བཞད་གཅེས་ལོའི་སྐྱེས་སྐར་ཟབ་མོ་སྒང་པ་བོད་ཀྱིས་བསུ་བཞིན་འགྲོ།། མེ་སྤྲེལ་ཧོར་ཟླ་བཅུ་གཉིས་པའི་ཚེས་བཅོ་ལྔ་ལ་ཁྲིན་ཏུའུ་ནས།
སྟོན་པའི་དུས་ཆེན་ལ་ཕུལ་བའི་མཆོད་ཚིག
ལུང་རིག་ཉི་མ།
༡༽ལོག་སྡེ་བདུད་དཔུང་འཇོམས་མཛད་རྒྱལ་བ་གཤེན།། མ་ངེས་སྤྲུལ་པའི་རྣམ་འགྱུར་འབུམ་ཕྲག་གིས། གང་འདུལ་ཐབས་མཁས་ཐེག་པ་རིམ་དགུ་སྟོན།། མ་རིག་མུན་སེལ་གཤེན་རྒྱལ་བླ་མར་འདུད།། ༢༽ སྲིད་ཁམས་དུག་ལྔའི་འཆིང་བའི་འགྲོ་བའི་ཚོགས།། བྱང་ཆེན་བདེ་བའི་གནས་སུ་འདྲེན་མཛད་ཕྱིར།། སྣ་མང་འགྲོ་བའི་མོས་ངོར་ཚུལ་མཛད་ནས།། འདི་ཟླའི་ཉ་རུ་མཚན་དཔེ་པད་མོ་བཞད།། ༣༽རབ་ཏུ་དཱངས་པའ་ིསྒོ་གསུམ་གུས་ཕྱག་བཅས།། རབ་འབྱམས་ཞིང་འདིར་ཇི་སྙེད་མཆོད་པའི་སྤྲིན།། རབ་མཆོག་དམུ་རྒྱལ་སྲས་པོ་བལྟམས་པའི་དུས།། རབ་ཟླའི་རྒྱལ་གྱི་ཉ་ཟླའི་ཚེས་ལ་འབུལ།།
རྗེས་དྲན།
འཕགས་སེམས།
༧ སྲིད་པའི་སྡུག་བསྔལ་གདུང་བའི་མེ་འོབ་ལ།། དཔུང་གཉེན་འཁོར་ལོ་གསུམ་གྱི་ཆར་པའི་རྒྱུན།། ཕབ་ཏེ་འགྲོ་ཀུན་ཞི་བསིལ་བདེ་གནས་སུ།། འགོད་མཛད་སྟོན་མཆོག་གཤེན་ལ་གུས་པའི་འདུད།། ༧ བསླུ་མེད་རྣམ་གཉིས་ཚོགས་ཀྱི་ལམ་རིམ་ལ།། གྲངས་མེད་བསྐལ་པའི་ཡུན་དུ་ཤུགས་ཀྱིས་བརྩོན།། བགྲོད་མེད་མཐར་ཐུག་སྐུ་གསུམ་གོ་འཕང་དངོས།། ལྷག་མེད་མངོན་དུ་བྱས་པ་སྲིད་ཞིའི་མགོན།། ༧ ཕྲ་རག་སྒྲིབ་པ་སྤོངས་པའི་མཁའ་དབྱིངས་ན།། ཀུན་གསལ་མཁྱེན་གཉིས་ཉི་ཟླའི་དཔལ་ཡོན་རྒྱས།། ཚད་མེད་ཐུགས་རྗེའི་འོད་ཀྱིས་འགྲོ་ཁམས་སུ།། སྨན་པའི་བདེ་དྲོད་རིས་མེད་ཀུན་ལ་སྟེར།། ༧ རང་དོན་བོན་གྱི་སྐུ་ལས་མ་གཡོས་པར།། གཞན་དོན་གཟུགས་སྐུའི་བཀོད་པ་དངོས་སུ་སྟོན།། གང་འདུལ་འཁོར་ལོ་གསུམ་སོགས་བསྟན་པའི་བོན།། ཐབས་ཀྱི་རྣམ་པར་བཀོད་པ་བསམ་ཡས་སྟོན།། ༧ དམན་པའི་མདོ་སྡེ་གཞན་དུ་གཏུག་དགོས་མེད།། མཚན་ཉིད་ཐེག་ཆེན་འོག་ནས་དྲངས་པ་མེད།། གདུལ་བྱར་དད་མོས་གུས་བརྩོན་སྟོབས་ལྡན་ན།། གདུལ་བྱེད་བསྟན་པའི་བོན་སྒོ་ཚང་ནས་ཡོད། ༧ ཁྱེད་ཀྱི་བརྩེ་བའི་གཞན་དོན་མཛད་འཕྲིན་ལས།། ལྷག་པའི་ཐབས་གཞན་གང་གིས་དབེན་པས་ན།། སྐུ་མཚན་མངོན་པར་བཞད་པའི་དུས་བཟང་ཉིན།། དད་པའི་ཤུགས་ཀྱིས་རྗེས་དྲན་བསྟོད་ཚིག་ཕུལ།།
མཆོད་ཚིག་སེམས་ཀྱི་དགའ་འབོད།།
ཁྱུང་སྨྱུག་མཛེས།
༧ ཚད་མེད་སྙིང་རྗེའི་རླབས་ལས་འོང་པ་ཡི།། མཚན་དཔེ་ཟླ་བ་སྐལ་བཟང་གཙུག་གི་རྒྱན།། ལྷར་བཅས་སྙིང་གི་རྒྱན་ཅིག་གཤེན་རབ་མཆོག། ཐོད་དཀར་སྲས་སུ་འཁྲུངས་ལ་ཕྱག་གིས་འདུད།། ༧ སྤང་སྒྱུར་གྲོལ་གསུམ་ཉི་མའི་འོད་རྣོན་གྱིས།། གདུལ་བྱའི་པད་ཚལ་འདབ་བརྒྱ་གྲོལ་བ་ཡི།། མི་མཇེད་ཞིང་ཅིག་ཞི་བའི་སར་བསྒྱུར་པའི།། རྣམ་གསུམ་བསྟན་སྤེལ་ལྷ་མིའི་གཙོ་བོ་མཆོད།། ༧ སྒྲིབ་གཉིས་མུན་སྨག་གཏིབ་པའི་མཐོངས་ཆེན་པོ།། ཐུགས་རྗེ་ཉིན་བྱེད་འོད་ཀྱིས་སེལ་བ་ཡི།། འདོད་གདུང་ལྷ་མོའི་སྐུ་ལ་མངོན་དགའ་བ།། འགྲོ་འདུལ་སྲིད་ཞིའི་གཙོ་བོ་གུས་པས་མཆོད།། ༧ ལས་ཉོན་སྲིན་པོ་འཁྲོས་པའི་ཁ་རླངས་ཀྱིས།། གཞན་འཚེས་རྣམ་སྨིན་ཁུར་དུ་ཆེ་བ་ཡི།། དམྱ་བའི་སེམས་ཅན་དག་པའི་སེམས་དཔའ་རུ།། ཐར་པར་འདྲེན་མཛད་མཆོག་ལ་ཕྱག་འཚལ་ལོ།། ༧ རྒྱལ་སྲས་བྱེ་བའི་མཐུ་ལས་བརྙེད་པ་ཡི།། ཨེ་དབྱིངས་སྟོང་པར་བརྩེན་པའི་བཟློས་གར་དུ།། སུམ་བརྒྱ་དྲུག་ཅུ་དགའ་བདེ་དགྱེས་པའི་མཆོག། ཁབ་ཀྱི་དཔལ་འབར་འཛིན་ལ་ངག་གིས་སོ།། ༧ གཤེན་བསྟན་འཁོར་ལོ་གསུམ་གྱི་འཕྲིན་ལས་འཆང་།། གཉེར་བསྡུ་སྤེལ་བའི་གོ་ལ་དཔའ་བོ་སྟེ།། བྱང་སེམས་སེམས་དཔའ་རྒྱ་མཚོའི་སྡེ་ཆེན་པོ།། སྲས་སྤྲུལ་འགྲོ་དོན་མཛད་ལ་ཡིད་ཀྱིས་བསྟོད།། ༧ འཚེ་བ་ཆོས་སུ་ལོག་བོན་སྨྲ་བ་ཡི།། གཏོ་དཔྱད་རྫུན་གྱི་སྡེ་རྣམ་ཕམ་པ་ལ།། གཡུལ་འཁྲུག་སྡིག་པའི་ན་དར་དམག་གི་ཚོགས།། འདུལ་བའི་གཤེན་རབ་མཆོག་ལ་གུས་པས་འཆོད།། ༧ གཉིས་འཛིན་འཁྲུལ་པའི་རླབས་ལས་བྱུང་བ་ཡི།། ཕྲ་རྒྱས་སྙིང་པོས་སྟོང་བ་ལྦུ་བའི་ཕྲེང་།། ངེས་གསང་ཟབ་མོའི་མཛོད་དུ་གཟུད་པ་ཡི།། བདུད་སྡེ་འདུལ་ལ་ཐབས་ཀྱི་ཕུལ་བྱུང་བསྟོད།། ༧ སྐུ་གསུང་ཐུགས་གསུམ་འཆད་ཉན་སྒོམ་སྒྲུབ་སོགས།། འཁོར་ལོ་གསུམ་གྱི་མཛད་བཟང་སྐྱེ་རྒུའི་དཔལ།། སྡེ་བཞི་བོན་གྱི་མཛོད་སྒོར་སྦོམ་པ་ཡི།། རྒྱལ་བསྟན་རྗེས་སུ་བཞག་ལ་ཕྱག་འཚལ་ལོ།། ༧ སྡུག་བསྔལ་བཞིར་གཟིགས་སྙིང་རྗེའི་ཆུ་ཀླུང་འབྲུགས།། སྲས་ཡུབ་རྒྱལ་སྲིད་ཀུན་དོར་དཀའ་ཐུབ་གཤེགས།། ཐབས་མཆོག་ཕུལ་ཕྱིན་དྲེགས་ཕྱོགས་འཁོར་དུ་འདུས།། ཁྱིམ་སྤོང་རབ་ཏུ་བྱུང་ལ་ཕྱག་འཚལ་ལོ།། ༧ སྡེ་བཞི་འཁོར་རྣམས་ཟབ་མོའི་དོན་མཆོག་ཏུ།། ཚིག་བོར་དོན་འཇུག་སྲིད་པ་ཐ་མ་རུ།། འགྱུར་ལ་འདོམ་པ་གཅིག་པུར་དབེན་སུལ་དུ།། འཁོར་སྤོང་དགོན་པ་མཛད་ལ་ཕྱག་འཚལ་ལོ།། ༧ རྟག་པར་ལྟ་རྣམས་སུན་འབྱིན་ཡང་དག་ཏུ།། རྒྱལ་བ་ཀུན་གྱི་ཆོས་ཚུལ་བླ་མེད་པ།། ཉག་ཅིག་བོན་སྐུའི་ངང་ལ་སྙོམས་འཇུག་པའི།། མི་རྟག་མྱ་ངན་འདས་ལ་ཕྱག་འཚལ་ལོ།། ༧ རྒྱལ་བ་ཁྱེད་ཀྱིས་མཛད་པ་ཉི་མའི་ཁྱིམ།། སྐལ་བཟང་ཁྱོན་ལ་རོལ་བའི་དགེ་ལེགས་ཀྱིས།། ཐར་པ་དགེ་བའི་རོ་ལ་མངོན་སྒེག་པ།། ཁྲི་གཙུག་གཤེན་རྒྱལ་ཉིད་དགོངས་མངོན་གྱུར་ཤོག།
སྟོན་པའི་རྒྱལ་པོ།
༧ སྟོང་པའི་རང་བཞིན་ངང་ལས་མ་གཡོས་ཡང་།། གཡོ་བའི་ཆོ་འཕྲུལ་འདུལ་བྱའི་སྣང་ངོ་རུ།། མཛད་འཕྲིན་སྣང་བ་འོད་ཀྱི་ཉི་ཟླ་བཞིན།། སྟོན་པ་བླ་མེད་བཀའ་དྲིན་ཨེ་མ་རྨད།། ༧ དབྱིངས་ཤེས་དབྱེར་མེད་སྐྱེ་མེད་རང་བཞིན་ལ།། མ་འགག་རྣམ་པ་སྤྲུལ་པའི་ངོ་བོ་ལས།། གང་ལ་ཅི་འདུལ་ཇི་སྙེད་ཇི་བཞིན་དུ།། སྟོན་པ་བླ་མེད་བཀའ་དྲིན་ཨེ་མ་རྨད།། ༧ མཚུངས་མེད་བརྡ་བྲལ་ཤེས་བྱའི་གནས་ལུགས་ལ།། ཟད་སར་གཡོ་བའི་ཐབས་ཀྱི་མ་འགག་སྟེ།།དྲི་མེད་ཕུན་ཕྱིན་ཡོན་ཏན་རབ་རྫོགས་ལྟར།། སྟོན་པ་བླ་མེད་བཀའ་དྲིན་ཨེ་མ་རྨད།། ༧ མཛད་པའི་བྱ་སྤྲེལ་མི་ཡི་དཀའ་ཐུབ་ལ།། ལོ་གསུམ་བཞུགས་ནས་དུས་ཚོད་རིན་ཐང་ནང་།། བདུད་ཆེན་ཁྱབ་པ་གྲོལ་ནས་འཁོར་དུ་བཏགས།། སྟོན་པ་བླ་མེད་བཀའ་དྲིན་ཨེ་མ་རྨད།།
སེམས་གཙོ་སྨྲ་བ་ནས།
འཁྲུངས་མཆོད་ཀྱི་ལྷ་རེག
ཤེས་རབ་ནས།
༧ ཐུགས་ཡངས་པ་བོན་སྐུ་ཁྱབ་བདལ་གྱི་ཀློང་ནས།། གསུང་འགག་མེད་བརྒྱད་ཁྲི་བཞི་སྟོང་དུ་སྙན་ཞིང་།། སྐུ་མ་ངེས་མཚན་དཔེ་རང་མཐུན་དུ་སྤྲུལ་པའི།། གཤེན་རྒྱལ་སྲས་རྒྱལ་བའི་དབང་པོ་ཁྱེད་མཁྱེན་ནོ།། ༧ དུས་སྙིགས་མ་སྐྱེ་རྒུ་རྩོད་ལྡན་གྱི་མཚམས་སུ།། བདུད་མུ་སྟེགས་ལོག་པའི་སྡེ་ཚོགས་རྣམས་བཅོམ་སྟེ།། ཀུན་ཞི་བདེའི་དཔལ་ལ་འགོད་པ་ཡི་དེད་དཔོན།། གཙང་དམུ་རིགས་གཤེན་གྱི་རྒྱལ་པོ་ཁྱེད་མཁྱེན་ནོ།། ༧ རྐྱེན་བར་ཆོད་གེགས་ཀྱི་འཕྲང་ལམ་དུ་གཤར་དུས།། སྐྱབས་བསླུ་མེད་འཇིགས་པ་བརྒྱད་སྐྱབས་ཀྱི་ངོ་བོ།། ཚེ་ཕྱྭ་གཡང་སྩོལ་ལ་ཡེ་ཤེས་ཀྱི་ལྷ་སྟེ།། གཤེན་སྟོང་གསུམ་སྟོང་གི་སྤྱི་ཕུད་ཁྱེད་མཁྱེན་ནོ།། ༧ དུས་བསྐལ་ཆེན་གཅིག་གི་བསྟན་པ་ཡི་བདག་པོ།། ཚེ་བརྒྱ་ཕྲག་གཅིག་གི་སྟོན་པ་ཡི་སྒྲོན་མེ།། བོན་ཁྲི་ཕྲག་གསུམ་གྱི་འཁོར་ལོ་རང་བསྐོར་ནས།། ཡུལ་བྱེ་བ་ཕྲག་བརྒྱའི་སྐྱབས་མགོན་ཁྱེད་མཁྱེན་ནོ།། ༧ ངའི་མི་ཕྱེད་དད་པའི་གསོལ་འདེབས་ཀྱི་རླུང་རྟ།། ཁྱེད་འཁྲུངས་པའི་ཟླ་ཚེས་འཁྲུལ་མེད་དུ་རྙེད་པ།། རྒྱལ་ཟླ་བའི་ཚེས་པ་བཅོ་ལྔ་ཡི་ཉིན་མོར།། ལུས་གུས་པའི་སྒོ་ནས་སྙན་པ་རུ་ཕུལ་ཡོད།།
༢༡༦ ༡ ༢༣ ཉིན། ཤེས་རབ་ནས།
ཡབ་ཆེན་དྲན་པ།
ཞུ་ཚང་བ།
༧ སྟག་གཟིག་འོལ་གླིང་གི་ཞིང་ཁམས་དེ་ནས།།
སྐུ་མཚན་ཁྱེའུ་ཡི་གཟུགས་སུ་སྤྲུལ་པས།།
རྒྱལ་མཁར་བལ་པོ་ཡི་གསེར་གྱི་རྒོད་འཕྲུ།།
ལྡེམ་ལྡེམ་ཤིག་ཤིག་གིས་གསེར་འོད་འཕྲོས་སོང་།།
༧ ཤམ་པོ་ལྷ་རྩེ་ཡི་གསས་མཁར་ཕུགས་ནས།།
ཡབ་ཆེན་ཐོད་དཀར་གྱི་རྒྱལ་སར་འཁོད་པས།།
ཁབ་བཞེས་སྲས་སྤྲུལ་གྱི་མཛད་པ་ཞིག་གིས།།
དམུ་རིགས་གསེར་ཕྲེང་གི་རྒྱུད་པ་ཆད་མེད།།
༧ འབྲུ་ལྔའི་སྙིང་པོ་ཡི་སྲོག་ཟུངས་དྭངས་མ།།
དབྱངས་གསལ་སོ་བཞི་ཡི་ས་བོན་བྱས་པས།
འཕྲུལ་ཡིག་བཞི་བཅུ་ཡི་ལྡེ་མིག་དེ་ཡིས།།
མི་ཤེས་ལྐུགས་ཁ་ཡི་སྒོ་མོ་ཕྱེས་སོ།།
༧ གལ་མ་ལི་ཤོ་སོགས་སྣོད་ལྡན་དག་ལ།།
ལྔ་རིག་གསང་བ་ཡི་གཉེར་གཏད་བྱས་པས།།
བཅུ་རིག་འོད་སྣང་གི་ཟིལ་ཤུགས་རེ་རེ།།
འཛམ་གླིང་ཁྱོན་ཀུན་ནས་འོད་དུ་འཚེར་འདུག།
༧ གདུལ་བྱའི་བློ་ཚོད་ཀྱི་རིམ་པ་ཁག་ལ།།
ཐེག་དགུའི་ལྟ་སྤྱོད་ཀྱི་ཁོག་དབུབ་བྱས་པས།།
སྒོམ་སྒྲུབ་ཉམས་ལེན་གྱི་བྱང་ཚད་རྫོགས་པའི།།
སྐྱེས་ཆེན་གྲངས་མེད་ཀྱིས་གནམ་ས་ཁེངས་སོ།།
༧ བརྒྱད་ཁྲི་བཞི་སྟོང་གི་བསྟན་དོན་ཉག་མ།།
སྒོ་བཞི་མཛོད་ལྔ་ལ་བཅུད་དུ་དྲིལ་བས།།
དུག་ལྔའི་ཐ་རམ་གྱི་རྒྱུན་ཐག་གཅོད་པའི།།
ཡེ་ཤེས་རལ་གྲི་ཡི་རྣོ་དབལ་རྒྱས་སོང་།།
༧ ཕྱི་ནང་གསང་གསུམ་གྱི་གཉེན་པོ་དེ་ཡིས།།
དུག་གསུམ་ས་བོན་ལ་བཙན་བསྔོག་བྱས་པས།།
གོ་འཕང་གྲུབ་འབྲས་ལ་ཚེ་གཅིག་བྱས་མཁན།།
དེ་རིང་ཁ་སང་ཡང་རྒྱུན་ཆད་མི་འདུག།
༧ འཁོར་བའི་འདབ་རྫབ་ལ་སུན་དུ་ཕྱུང་ཕྱིར།།
རྒྱལ་སྲིད་འཁོར་འབངས་དག་རྩད་ནས་དོར་ཏེ།།
བྱ་སྤྲེལ་མི་གསུམ་གྱི་དཀའ་ཐུབ་མཛད་ཅིང་།།
ཁྲི་གཙུག་རྒྱལ་བ་ཡི་མཚན་སྙན་བླང་ངོ་།།
༧ འདུས་བྱས་མི་རྟག་གི་དཔེ་ཟླ་བསྟན་ཏེ།།
ཟག་ཟད་མྱང་འདས་ཀྱི་ཞིང་ས་དེ་རུ།།
མི་ཡུལ་འཇིག་རྟེན་ནས་གཤེགས་ཚུལ་མཛད་པས།།
རྟག་འཛིན་སྤྲོས་པ་ཡི་མཐའ་གཅོད་མཛད་ཡོད།།
༧ རྒྱལ་རིགས་ཡབ་ཆེན་གྱི་མཛད་རྗེས་རེ་ལ།
གཟུར་གནས་བློ་གྲོས་ཀྱིས་བམ་ཀློག་བྱེད་བཞིན།།
འབྱུང་ལྡན་སུམ་བརྒྱ་ཡི་ཉག་མ་རེ་ལ།།
དད་འདུན་མོས་གསུམ་གྱིས་བསུ་བ་བྱེད་དོ།།
༢༠༡༦/༡/༢༨ཉིན།


text:
བོད་ཀྱི་སློབ་གསོ་བ་དཔལ་ལྡན་ཉི་མ་ལགས་ཀྱི >ཅེས་པ་འགྲེམ་སྤེལ་བྱས་པ།
སློབ་གསོ་ཚན་རིག་ཞིབ་འཇུག་པ་དཔལ་ལྡན་ཉི་མ་ལགས་ཀྱི་དཔེ་ཆ >ཅེས་པ་འགྲེམ་རྒྱུ་ཡིན། དཔེ་ཆ་འདིའི་ནང་འཛམ་གླིང་དཔལ་ཡོན་རིགས་བཞི་རུ་ཕྱེ་ཡོད་ལ། དེ་ལྟར་དབྱེ་དགོས་པའི་རྒྱུ་མཚན་ཡང་ཧ་ཅང་ཁ་གསལ་བོར་བཤད་ཡོད། ད་སྔར་འཛམ་གླིང་སྟེང་དེ་ལྟར་འབྱེད་མཁན་གྱི་མཁས་པ་གཅིག་ཀྱང་མེད། ད་རེབ >ཅེས་པ་འགྲེམ་སྤེལ་བྱེད་ཀི་ཡིན་ལ། རྗེས་སུ་མུ་མཐུད་དུ > > > >སོགས་བྲི་འཆར་ཡིན། དཔེ་ཆ་འདི་དག་འགྲེམ་ལ་འཐོན་ཉེ་བའི་སྐབས་དགེ་རྒན་ལ་དཔེ་ཆ་དེ་དག་འབྲི་དགོས་པའི་རྒྱུ་མཚན་ཅི་ཡིན་ལ་ཚིག་ཁ་ཤས་འབྲི་རོགས་ཞུས་པ་ཡིན།
ཁོང་གིས“གོ་ལ་འདིའི་སྟེང་མུ་མཐུད་འཚོ་བ་དང་། མིའི་རིགས་ཀྱི་ཆེས་མཐོ་བའི་ཡུལ་གྱི་ཐུན་མིན་དཔལ་ཡོན་རྒྱུན་འཛིན་དར་སྤེལ་ཐུབ་ཅིང་། ཡུལ་དེའི་མི་རྣམས་བློ་ཁོག་ཆེ་ཞིང་རྩིས་ཐང་ཅན་གྱི་མི་ཞིག་ལ་འགྱུར་བ་དང་། ད་རུང་ང་ཚོས་གོམ་གང་མདུན་སྤོས་ཀྱིས་རང་གི་ཚེ་སྲོག་གི་དགོས་པ་ཅི་ཡིན་སོགས་ལ་རྩད་འདྲི་བྱེད་པའི་ཆེད། དཔེ་ཆ་འདི་དག་བྲིས་པ་ཡིན”ཞེས་བསྩལ་བྱུང་།
དཔལ་ལྡན་ཉི་མ་མཆོག་གི་ཉེ་བའི་པར།
རྩོམ་པ་པོ་དང་ཡི་གེ་བའི་མཉམ་པར།
དཔེ་ཆ་འགྲེམ་ཚུལ།
སྤྱི་ཟླ་བཞི་བའི་ཚེས་འགོ་ནས་ཁྲིན་ཏུའུ། ཁམས་ཀྱི་སྡེ་དགེ། དར་མདོ། རྔ་ཁུལ་གྱི་ཁྱུང་མཆུ། རྔ་བ། འབར་ཁམས། ཛམ་ཐང་སོགས་ལ་བཀྲམས་ཚར། གཞན་མཛོད་དགེ་དང་། གཙོད། བླ་བྲང་། རྨ་ཆུ། མགོ་ལོག ལན་དྲུག གསེར་རྟ། ལྷ་ས། ཟི་ལིང་སོགས་ལ་ག་ལེར་འགྲེམ་དུ་ཡོང་། དཔེ་ཆ་དགོས་མཁོ་ཡོད་མཁན་གཞན་དག་གིས་ཁ་པར་ལམ་ནས་འབྲེལ་བ་གནང་རོགས། ཐབས་ཤེས་སྣ་ཚོགས་འཐེན་ནས་བསྐུར་འོང་།
འབྲེལ་བ་གནང་ས། སྒྲོལ་མ་སྐྱབས། (མཐའ་སྒྲོལ།)
ཁ་པར། 135 6887 1932
རབ་རྒྱན་མེ་ཕོ་སྤྲེལ་ལོའི་བོད་ཟླ་གཉིས་པའི་ཚེས29ཉིན། སྤྱི་ལོ༢༠༡༦ལོའི་ཟླ་བཞི་བའི་ཚེས6ཉིན།
རྩོམ་པ་པོ་མཚམས་སྦྱོར་མདོར་བསྡུས།
དཔལ་ལྡན་ཉི་མ། འབུམ་རམས་པ། སློབ་དཔོན། འབུམ་རམས་པའི་དགེ་རྒན། རྒྱལ་ཁབ་སློབ་ཨུ་སློབ་གསོ་རིག་པའི་མཛུབ་སྟོན་ཨུ་ཡོན། རྒྱལ་ཁབ་དམིགས་བསལ་གསབ་དངུལ་ཐོབ་མཁན། རྒྱལ་ཁབ་ཀྱི་དགེ་རྒན་གྲགས་ཅན། རྒྱལ་ཁབ་ཀྱི་ཕུལ་བྱང་དགེ་རྒན། ཨ་རིའི་Fulbrighདུས་རབས་གསར་བའི་ཤེས་ཡོན་པའི་མཚན་སྙན་ཐོབ་མཁན། སི་ཁྲོན་ཞིང་ཆེན་རིག་གཞུང་དང་ཚན་རྩལ་སྣེ་ཁྲིད་པ། ༢༠༡༤་ལོ་ཀྲུང་དབྱང་རྩ་འཛུགས་པུའུ་ཡི"རྒྱལ་ཁབ་ཀྱི་ཆེས་མཐོའི་ཕུལ་བྱུང་མི་སྣར་དམིགས་བསལ་རྒྱབ་སྐྱོར་འཆར་གཞིའི"ནང་གི་སློབ་ཁྲིད་དགེ་རྒན་གྲགས་ཆེན་གྱི་གྲས་སུ་ཚུད། སི་ཁྲོན་ཞིང་ཆེན་སྲིད་གཞུང་གི་བློ་འདྲི་ཡུལ།
ད་ལྟ་སི་ཁྲོན་ཞིང་ཆེན་དགེ་འོས་སློབ་གྲྭ་ཆེན་མོའི་སློབ་དཔོན་དང་། འབུམ་རམས་པའི་དགེ་རྒན། སློབ་གསོ་རིག་པའི་འབུམ་རམས་པའི་རིམ་པ་དང་བོའི་རིག་ཚན་གྱི་འགན་འཁུར་བ། སི་ཁྲོན་དགེ་འོས་སློབ་ཆེན་སློབ་གསོ་ཚན་རིག་གླིང་གི་གླིང་གཙོ། སློབ་གསོ་ཚན་རིག་ཞིབ་འཇུག་ཁང་གི་འགན་འཛིན། ལྷོ་ནུབ་སློབ་གྲྭ་ཆེན་མོའི་སློབ་དཔོན། འབུམ་རམས་པའི་དགེ་རྒན། ཞང་ཀང་བོད་རིག་པ་ཞིབ་འཇུག་ཚོགས་པའི་ཚོགས་གཞོན། ༢༠༠༢་ནས་༢༠༠༥ལོའི་བར་སི་ཁྲོན་སློབ་ཆེན་གྱི་གདན་ཞུའི་སློབ་དཔོན། གཙོད་མི་རིགས་དགེ་ཐོན་ཆེད་སྦྱོང་སློབ་གླིང་དང་། སི་ཁྲོན་ཞིང་ཆེན་བོད་ཡིག་སློབ་གྲྭ། མཛོད་དགེ་རྫོང་ཐང་སྐོར་ཆུང་འབྲིང་སློབ་གྲྭ། མགོ་ལོག་བོད་རིགས་རང་སྐྱོང་ཁུལ་མི་རིགས་མཐོ་རིམ་སློབ་འབྲིང་བཅས་ཀྱི་མཚན་འཛིན་སློབ་གཙོ། སི་ཁྲོན་ཞིང་ཆེན་མཚན་ཉིད་རིག་པའི་གཙོ་གནད་ཞིབ་འཇུག་རྟེན་གཞི་སྣ་མང་རིག་གནས་ཞིབ་འཇུག་ལྟེ་གནས་ཁང་གི་འགོ་འཛིན། སི་ཁྲོན་ཞིང་ཆེན་ཞིང་སྡེ་སློབ་གསོ་ཞིབ་འཇུག་ཚོགས་པའི་ཚོགས་གཙོ་གཞོན་པ།
ཁོང་གི་ཞིབ་འཇུག་ཁ་ཕྱོགས་ནི་རིག་གནས་སྣ་མང་སློབ་གསོ་ཞིབ་འཇུག་དང་། རིག་གནས་སྣ་མང་ཁྲིད་ཚན་ཞིབ་འཇུག སློབ་གསོ་དང་སྤྱི་ཚོགས་འཕེལ་རྒྱས་ས་ཁུལ་ཞིབ་བསྡུར་སོགས་ཡིན། གཞན་རྒྱལ་ཁབ་སྤྱི་ཚོགས་ཚན་རིག་གི་གནད་ཆེ་བའི་ལས་གཞི་དང་། རྒྱལ་ཁབ་རིམ་པ། ཞིང་ཆེན་རིམ་པའི་ལས་གཞི་དང་། རྒྱལ་སྤྱིའི་མཉམ་ལས་ལས་གཞི་སོགས་ལས་གཞི༢༠ཡི་འགན་ཁུར་མྱོང་། ཁོང་གི་ཚན་ཁྲིད >ནི་རྒྱལ་ཁབ་རིམ་པའི་སྐད་གཉིས་སློབ་ཁྲིད་ཀྱི་དཔེ་སྟོན་ཁྲིད་ཚན་ནང་དུ་གདམས་ཡོད། ཁོང་གིས་སྣེ་ཁྲིད་པའི"སློབ་གསོ་ཁྲིད་ཚན་གྱི་དགེ་རྒན་སློབ་ཁྲིད་དཔུང་སྡེ"ནི་རྒྱལ་ཡོངས་ནས་ཐོག་དང་བོ"དགེ་རྒན་སློབ་གསོའི"མིང་ཅན་གྱི་རྒྱབ་ཁབ་རིམ་པའི་དངོས་གཞི་སློབ་ཁྲིད་དཔུང་སྡེ་དང་བོ་རེད་ལ། ཁོང་གིས་འགན་ཁུར་ནས་བཙུགས་པའི་དངོས་གཞིའི་ཆེད་ལས་ཀྱི"སློབ་གསོ་རིག་པ"ནི་རྒྱལ་ཁབ་རིམ་པའི་ཁྱད་ཆོས་ལྡན་པའི་ཆེད་ལས་ཤིག་ཡིན།
གཤམ་གྱི་དཔེ་ཆ་དག་བོད་ཡིག་ལས་རྒྱ་ཡིག་དཔར་གཞི་དཔར་གྱིན་མིན།
>  >  >  >  >
རྩོམ་སྒྲིག་པ། དབང་མོ།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཕྱི་ལོ་༢༠༡༧ཟླ་༦ཚེས༢༡ཉིན། ཉིང་ཧོང་གི་གློག་བརྙེན་བཟོ་བསྐྲུན་པ་སྐུ་ཞབས་Tamio Ota ལགས་དང་ཁོང་གི་ཕྱག་རོགས་རྣམ་པ་འདི་གར་བོད་མིའི་ཁྲིམས་ལུགས་རིག་པ་བའི་ཚོགས་པར་སླེབས་ནས། བཙན་བྱོལ་བོད་མིའི་ཁྲིམས་ལུགས་ཀྱི་གནས་བབས་སོགས་ཀྱི་ཐད་བཅའ་འདྲི་བྱས་ཡོད་པ་དང་། སྐབས་དེར་ཁྲིམས་རྩོད་པ་ཀུན་བཟང་སྟོབས་ལྡན་ལགས་ནས་བཙན་བྱོལ་བོད་མིའི་ཁྲིམས་དོན་གྱི་གནས་སྟངས་དང་ད་སྐབས་བཙན་བྱོལ་བོད་མི་རྣམས་ལ་འཕྲད་བཞིན་པའི་དཀའ་ངལ་དག་ལ་གསལ་བཤད་བྱས་ཡོད་པ་རེད། གློག་བརྙེན་བཟོ་བསྐྲུན་པ་ཁོང་གི་གློག་བརྙེན་རྣམས་རྒྱུན་དུ་ནས་ཤར་ནུབ་ཀྱི་གློག་བརྙེན་འགྲེན་སྟོན་དང་བྱ་དགའ་གསོས་རེས་མཛད་སྒོ་སོགས་སུ་འཛུལ་བཞུགས་བྱེད་ཀྱིས་ཡོད་པ་རེད།
(Visited 1 times, 1 visits today)